
PIRMININKĖ (L. GRAUŽINIENĖ). Gerbiami kolegos, pradėsime rugsėjo 14 dienos (trečiadienio) plenarinį posėdį. (Gongas) Registruojamės.
Užsiregistravo 71 Seimo narys. 
Dar prieš pradedant darbotvarkės svarstymą, noriu jūsų pritarimo, nes valdyba buvo kalbėjusi taip, bet vis tiek Seimas sprendžia, kad nuo 14 valandos iki 15 valandos galėtų posėdžiauti Europos reikalų komiteto nariai, mandatuoti ministrus, nes kitaip nėra kada Europos reikalų komitetui trečiadienį susirinkti. Po valandos jie grįš į salę. Ar gali Seimas tam pritarti? (Balsai salėje) Taip, pritariate. Labai ačiū. K. Daukšys.
K. DAUKŠYS (DPF[footnoteRef:1]). Kaip bus su veto?  [1:  Santrumpų reikšmės: DPF – Darbo partijos frakcija; LLRA-KŠSF – Lietuvos lenkų rinkimų akcijos-Krikščioniškų šeimų sąjungos frakcija; LSDPF – Lietuvos socialdemokratų partijos frakcija; LSF – Liberalų sąjūdžio frakcija; MSNG – Mišri Seimo narių grupė; TS‑LKDF – Tėvynės sąjungos-Lietuvos krikščionių demokratų frakcija; TTF – frakcija „Tvarka ir teisingumas“.] 

PIRMININKĖ. Jie iki to grįš. 
K. DAUKŠYS (DPF). Veto bus nuo 15 valandų?
PIRMININKĖ. Kol visi pasakysite kalbas, jie sugrįš. Gerai.

14.03 val.
Seniūnų sueigos patikslintos 2016 m. rugsėjo 14 d. (trečiadienio) posėdžio darbotvarkės tikslinimas ir tvirtinimas

Darbotvarkė. R. J. Dagys. Prašom.
R. J. DAGYS (TS-LKDF). Gerbiama Pirmininke, kadangi šiandien mes turime gana įtemptą darbotvarkę ir tikrai nemažai dėl Darbo kodekso ką pasakyti vienas kitam ir padiskutuoti, reikėtų daugiau įsigilinti ir į kitą vetuotą įstatymą, Pagalbinio apvaisinimo įstatymą, nes ten yra papildomų nuostatų, dėl kurių mes anksčiau nediskutavome, nes atsirado Prezidentės nuostatose. Mes siūlome iš šios dienos darbotvarkės Pagalbinio apvaisinimo įstatymą išbraukti, nukelti į antradienio rytinę darbotvarkę. Frakcijos vardu siūlau išbraukti. 
PIRMININKĖ. Jūsų prašymas nestatutinis. Statute sakoma, kad veto turi būti apsvarstytas per savaitę. (Balsai salėje) Negalime. Negalime to padaryti, net neteiksiu balsuoti.
K. Daukšys. Prašom.
K. DAUKŠYS (DPF). Ačiū. Gerbiama Seimo Pirmininke, aš prašyčiau 13a ir 13b, jeigu būtų galima, perkelti iš karto po veto, nes tai liečia apsaugą nuo smurto. Reikia, kad kuo daugiau būtų Seimo narių ir… 
PIRMININKĖ. Kur po veto?
K. DAUKŠYS (DPF). Kai baigsime veto, visus tris, iš karto po jų 13a ir 13b svarstytume… 
PIRMININKĖ. Ministrai informuoti, jie visi ateina. Mums tada reikia perskirstyti ir ministrams reikia… Reikėjo anksčiau paprašyti. Bet jūsų frakcijos vardu prašymas statutinis. Aišku, spręs Seimas. Aš tik noriu atkreipti dėmesį, kad ministrai taip pat dirba darbą, todėl labai viską deriname, kada kas gali atvykti. Patys pykstate, kad ministrai neatvyksta, o ateina viceministrai, bet Seimas sprendžia. Gerai.
B. Bradauskas. Prašom.
B. BRADAUSKAS (LSDPF). Gerbiama Pirmininke, yra surinkti parašai dėl Alkoholio kontrolės įstatymo pataisos. Vakar buvo nukelta į darbo pabaigą, kai aš negalėjau pristatyti, nes turėjau dalyvauti viename renginyje. Šiandien vėlgi nukėlė į patį galą. Aš labai prašau šitą klausimą atkelti bent porą valandų anksčiau, nes 18 valandą aš vėl turiu dalyvauti labai stambiame renginyje ir vėl negalėsiu. Tai visą laiką specialiai nukeliamas šitas klausimas, o iš mūsų žmonių tyčiojamasi ir toliau su tais dokumentais parduotuvėse. Aš labai prašau galbūt pusantros valandos perkelti į priekį. 
PIRMININKĖ. Pirma. Gali prašyti frakcijos vardu. Antra. Rinkimai… Gerbiami Seimo nariai, dalyvavimas rinkimų susitikimuose neatleidžia nuo darbo posėdžių metu. Vakar nebuvo pateiktas šis klausimas, tie 47 parašai neturi tos galios. (Balsai salėje) Dabar įtraukta į pabaigą. Jeigu frakcijos pirmininkė paprašys frakcijos vardu.
B. BRADAUSKAS (LSDPF). Aš prašiau frakcijos vardu ir prašau balsuoti.
PIRMININKĖ. Jūs nesakėte, kad frakcijos. Dabar patikslinote. Gerai. Frakcijos vardu…
B. BRADAUSKAS (LSDPF). Aš ir tada sakiau, jūs neišgirdote. 
PIRMININKĖ. Gerai. Aš viską girdžiu. Jūs plačiai aiškinote, bet nepasakėte, kad frakcijos vardu. 
Toliau yra R. J. Dagys. Prašau.
R. J. DAGYS (TS-LKDF). Gerbiama Pirmininke, aš tiesiog norėčiau, kad mes aiškiai suvoktume procedūras. Dar savaitė nepraėjo dėl Pagalbinio apvaisinimo įstatymo. Net ir pagal jūsų versiją dar galima tą klausimą pratęsti, bet, iš kitos pusės, Seimo svarstymo niekas negali sustabdyti, nes mes galime svarstyti labai ilgai tuos klausimus. Mes pradėjome procedūrą ir turime ją baigti. Mes Statuto nepažeidžiame. Mes ją baigsime, bet siūlome baigti kitą dieną, nes šiandien ta darbotvarkė iš tikrųjų yra perkrauta. Tik tiek.
PIRMININKĖ. Aš noriu paskaityti Statuto 165 straipsnio 4 dalį: „Jeigu nusprendžiama grąžinti įstatymą svarstyti iš naujo, tame pačiame posėdyje Seimas turi paskirti svarstymo Seimo posėdyje datą.“ Ji yra paskirta. „Šis svarstymas turi įvykti ne vėliau kaip po savaitės.“ Kitas plenarinis posėdis… jau mes pažeisime Statutą. Taigi šiandien turime apsvarstyti. (Balsai salėje) Jūs gerai žinote, kad veto visiems klausimams arba pritariate, arba nepritariate. Nėra atskirų svarstymų. 
Dabar dėl prašymų. Pirmiausia yra Darbo partijos frakcijos prašymas perkelti 13a, 13b į ankstesnį laiką pabaigus visus veto. 
Balsuojame. Kas pritariate Darbo partijos frakcijos siūlymui, balsuojate už, kas turite kitą nuomonę, balsuojate prieš arba susilaikote. 
Balsavo 81 Seimo narys: už – 50, prieš – 7, susilaikė 24. Perkeliame aukščiau.
Toliau yra Socialdemokratų frakcijos prašymas Alkoholio kontrolės įstatymą taip pat pakelti… Tai dabar prieš kurį? Kur dabar pakėlėme? Prieš ką? (Balsai salėje) Prieš smurtą? Tai po veto jau jūs nubalsavote. Vadinasi, tada po smurto bus, po teikiamų projektų dėl smurto.
Balsuojame. Kas pritariate Socialdemokratų frakcijos prašymui, balsuojate už, kas turite kitą nuomonę, balsuojate prieš arba susilaikote.
Balsavo 82 Seimo nariai: už – 54, prieš – 4, susilaikė 24. Perkelta po teisės aktų, kurie bus pristatomi Žmogaus teisių komiteto pirmininkės. 
Dėl visos darbotvarkės. Galime patvirtinti bendru sutarimu? Patvirtinta bendru sutarimu. 

14.10 val. 
Seimo nutarimo „Dėl Lietuvos Respublikos Seimo IX (rudens) sesijos darbų programos“ projektas Nr. XIIP-4680(2) (svarstymas ir priėmimas)

Pirmasis darbotvarkės klausimas – Seimo nutarimo „Dėl Lietuvos Respublikos Seimo IX (rudens) sesijos darbų programos“ projektas Nr. XIIP-4680. Svarstymo stadija. Kviečiu Aplinkos apsaugos komiteto pirmininką A. Salamakiną.
A. SALAMAKINAS (LSDPF). Ačiū, gerbiamoji Pirmininke. Gerbiamieji kolegos, Aplinkos apsaugos komitetas svarstė rudens sesijos darbų programą ir pritarė jai bendru sutarimu. 
PIRMININKĖ. Ačiū. Kviečiu Audito komiteto pirmininką V. Kamblevičių.
V. KAMBLEVIČIUS (TTF). Komitetas pritarė Seimo nutarimo „Dėl Lietuvos Respublikos Seimo IX (rudens) sesijos darbų programos“ projektui. Balsavimo rezultatai: pritarta bendru sutarimu.
PIRMININKĖ. Ačiū, kviečiu Biudžeto ir finansų komiteto pirmininko pavaduotoją B. Bradauską.
B. BRADAUSKAS (LSDPF). Gerbiamoji Pirmininke, gerbiamieji kolegos, Biudžeto ir finansų komitetas svarstė minėtą projektą ir pritarė jam bendru sutarimu. Ačiū.
PIRMININKĖ. Ačiū. Kviečiu Ekonomikos komiteto pirmininką. Nematau. Kas pristatys iš Ekonomikos komiteto? K. Daukšys, ne? Gerbiamojo R. Žemaitaičio nematau salėje. Kas iš Ekonomikos komiteto pristatys? Kas yra pavaduotojas? (Balsai salėje) Ar yra kas nors iš Ekonomikos komiteto? (Balsai salėje) Prašom pristatyti išvadą. Ateina gerbiamasis A. Skardžius.
A. SKARDŽIUS (LSDPF). Ekonomikos komitetas pritarė programai, kurią apsvarstė komitete. Balsai – bendru sutarimu.
PIRMININKĖ. Ačiū. Kviečiu Europos reikalų komiteto atstovą L. Balsį.
L. BALSYS (MSNG). Gerbiamieji kolegos, Europos reikalų komitetas pritarė Seimo nutarimo „Dėl Lietuvos Respublikos Seimo IX (rudens) sesijos darbų programos“ projektui su dviem siūlymais įtraukti į darbų programą. Pirmiausia siūlome Seimo statuto pakeitimo projektą, nes nuo rugsėjo 1 dienos pasikeitė Europos Komisijos teikiamų pasiūlymų priimti Europos Sąjungos teisės aktus ir kitų dokumentų gavimo Seime tvarka, todėl būtina patikslinti galiojantį Seimo statutą ir įtvirtinti naują teisinį reguliavimą. 
Ir antras siūlymas – įtraukti 21 įstatymo projektus, kurie yra susiję su pradėtomis Europos Sąjungos teisės pažeidimų procedūromis arba kurių nepriėmus rudens sesijoje bus pradėtos Europos Sąjungos teisės pažeidimų procedūros. Iš jų šeši projektai jau pateikti Seimui, 15 – nepateiktų. Priimta bendru sutarimu.
PIRMININKĖ. Gerai. Ačiū. Kviečiu M. Bastį pristatyti savo komiteto nuomonę.
M. BASTYS (LSDPF). Gerbiamoji Seimo Pirmininke, gerbiamieji kolegos, Informacinės visuomenės plėtros komitetas svarstė Seimo IX (rudens) sesijos darbų programą, įvertino informacinės visuomenės, viešojo administravimo, elektroninės demokratijos plėtrą Lietuvoje, galimus išskirtinius prioritetinius įstatymus ir pritarė programai bendru sutarimu. Dėkoju. 
PIRMININKĖ. Gerai, ačiū. Kviečiu Kaimo reikalų komiteto pirmininką P. Čimbarą.
P. ČIMBARAS (DPF). Laba diena visiems, Kaimo reikalų komitetas svarstė nutarimo projektą ir pritarė bendru sutarimu. Ačiū.
PIRMININKĖ. Ačiū. Kviečiu A. Paulauską pateikti savo komiteto išvadas.
A. PAULAUSKAS (DPF). Gerbiamoji Pirmininke, kolegos, Nacionalinio saugumo ir gynybos komitetas šiandien apsvarstė sesijos darbų programą, jai pritarė, tačiau prašo papildyti dar devyniais projektais, iš kurių tikrai yra labai svarbus Nacionalinio saugumo strategijos projektas, Vidaus tarnybos statutas ir išskirčiau Karinės jėgos naudojimo statuto pakeitimo projektus. Su šitais pasiūlymais komitetas bendru sutarimu pritarė projektui. Ačiū. 
PIRMININKĖ. Ačiū. Kviečiu Socialinių reikalų ir darbo komiteto pirmininkę K. Miškinienę. Nėra K. Miškinienės. Kas?.. Yra, prašom.
K. MIŠKINIENĖ (LSDPF). Gerbiamoji Seimo Pirmininke, gerbiamieji kolegos. Socialinių reikalų ir darbo komitetas šiandien svarstė pateiktą rudens sesijos darbų programą ir bendru sutarimu jai pritarė. Taip pat pasiūlė papildyti Seimo narių pasiūlymais Vaiko teisių apsaugos pagrindų įstatymą. 
PIRMININKĖ. Gerai. Ačiū. Kviečiu Sveikatos reikalų komiteto pranešėją A. Matulą.
A. MATULAS (TS-LKDF). Gerbiamoji Pirmininke, gerbiamieji kolegos, Sveikatos reikalų komitetas šiandien svarstė sesijos darbų programą ir bendru sutarimu jai pritarė. Taip pat pateikė vieną siūlymą – iš darbų programos išbraukti Eutanazijos įstatymą ir jo lydimuosius teisės aktus, kurių Nr. XIIP-2071, Nr. XIIP-2072, Nr. XIIP-2073, Nr. XIIP-2074, Nr. XIIP-2075 ir Nr. XIIP-2076. Prašau dėl šito mūsų bendru sutarimu priimto sprendimo balsuoti. 
PIRMININKĖ. Gerai, ačiū. Kviečiu Švietimo, mokslo ir kultūros komiteto pirmininką R. Paliuką.
R. PALIUKAS (DPF). Ačiū, gerbiamoji Pirmininke. Gerbiamieji kolegos, Seimo Švietimo, mokslo ir kultūros komitetas svarstė Seimo rudens sesijos darbų programos projektą ir pritarė su vienu komiteto pasiūlymu, t. y. įtraukti Neformaliojo suaugusiųjų švietimo ir tęstinio mokymosi įstatymo Nr. VIII-822 10 straipsnio pakeitimo įstatymo projektą. Pritarta bendru sutarimu.
PIRMININKĖ. Ačiū. Kviečiu J. Sabatauską pristatyti savo komiteto nuomonę. Gerbiamasis Juliau Sabatauskai, kviečiu pristatyti Teisės ir teisėtvarkos komiteto nuomonę. Juliau, prašom!
J. SABATAUSKAS (LSDPF). Ačiū, gerbiamoji Pirmininke. Gerbiamieji kolegos, Teisės ir teisėtvarkos komitetas svarstė rudens sesijos darbų programą ir iš esmės pritarė iniciatorių pateiktam projektui. Komitetas siūlo papildyti Seimo nutarimo „Dėl Lietuvos Respublikos Seimo IX (rudens) sesijos darbų programos“ I skyriaus 8 punktą. Šalia to, kad priimti visuomeninių teisėjų, tarėjų instituto teismuose koncepcijos projektai, įvesti bendrą teisės kvalifikacijos egzaminą asmenims, pretenduojantiems tapti teisėjais, prokurorais, advokatais. Užtikrinti mediacijos tarpininkavimo plėtrą civiliniuose ginčuose, taip pat kompleksiškai išspręsti pataisos namų pareigūnų tarnybos, darbo užmokesčio, socialinių garantijų jų mirties ar sveikatos sutrikdymo atvejais, kitų socialinių garantijų klausimus ir Seimo nutarimo I skyrių papildyti atitinkamu Kalėjimų departamento (Vyriausybės) teikiamu įstatymo projektu. Taip pat pakeisti svarstymo datą dėl civilinių ginčų taikymo ir tarpininkavimo iš lapkričio į spalį. Taip pat šiek tiek pakeisti Organizuoto nusikalstamumo užkardymo kontrolės įstatymus nuo rugsėjo–spalio į spalio–lapkričio. Taip pat pakeisti Interesų Lietuvos Respublikoje turinčių užsieniečių registro įstatymo svarstymą į spalio mėnesį. Komitetas šitą sprendimą priėmė bendru sutarimu už. Ačiū.
PIRMININKĖ. Ačiū. Užsienio reikalų komiteto pirmininko nematau. Kas galėtų pateikti išvadas? (Balsai salėje) Užsienio reikalų komiteto? 
Kadangi didžioji dalis dalyvauja (…) ERK’o posėdyje, aš perskaitysiu. Komitetas svarstė rugsėjo 14 dieną, priimtas sprendimas: pritarti pateiktam projektui ir Užsienio reikalų komiteto išvadoms, kurios kalba apie pritarimą. Už – 3, prieš nėra, susilaikė 3. Projektui pritarta. 
V. Bukauskas – Valstybės valdymo ir savivaldybių komitetas. 
V. BUKAUSKAS (DPF). Ačiū, gerbiamoji Pirmininke. Valstybės valdymo ir savivaldybių komitetas apsvarstė IX (rudens) sesijos darbų programą ir pritarė bendru sutarimu. 
PIRMININKĖ. Ačiū. Kviečiu Žmogaus teisių komiteto pirmininkę Z. Žvikienę. 
Z. ŽVIKIENĖ (DPF). Gerbiamoji Seimo Pirmininke, gerbiamieji kolegos, Žmogaus teisių komitetas svarstė darbų programą ir bendru sutarimu jai pritarė. Ačiū. 
PIRMININKĖ. Labai ačiū. Diskusijoje nori dalyvauti R. J. Dagys. Prašom. Gerbiamasis Dagy, ar jūs dalyvausite diskusijoje? (Balsai salėje) Jūs norėjote dalyvauti diskusijoje. Prašom. 
R. J. DAGYS (TS-LKDF). Labai atsiprašau. Labai trumpai. Noriu atkreipti kolegų dėmesį. Šiandien mes išgirdome argumentaciją dėl pagalbinio apvaisinimo, bet tada tokia pati argumentacija tinka ir dėl Konstitucijos 38 straipsnio. Komitetas pateikė išvadą, kad numatytas aiškus terminas, per kurį Seimas turi priimti sprendimą. Komitetas sprendimą priėmė ir mes savo sesijos darbų programoje turime numatyti tuos terminus, kurie numatyti dėl Konstitucijos straipsnio pirmojo balsavimo. O šiaip darbotvarkei aš pritariu, bet turėtume pažiūrėti, kad nepraleistume termino, ką numato Statutas. 
PIRMININKĖ. Ačiū. Būtinai atkreipsime dėmesį. Daugiau norinčių kalbėti nėra. Dabar pereiname prie pasiūlymų svarstymo. Noriu iš karto pasakyti, kad neregistruotų teisės aktų mes negalime įtraukti, nes teisės aktas, kad galėtų Seimo nariai… turi būti užregistruotas. Seimo nariai turi turėti galimybę susipažinti. Kai jie bus užregistruoti, tada galėsime papildyti. Noriu pasakyti, kad kai Vyriausybė pateiks, jis bus įregistruotas savaime. Neregistruotų teisės aktų nesvarstome, nes negalime įvykdyti Statuto reikalavimų. 
Projektas Nr. XIIP-4650 įtrauktas į darbotvarkę, nereikia papildomai balsuoti. Reikia balsuoti dėl projekto Nr. XIIP-4715 – Lietuvos Respublikos finansinių nusikaltimų tyrimo tarnybos įstatymo Nr. IX-816 10 straipsnio pakeitimo įstatymo projekto, kurį teikia Nacionalinio saugumo ir gynybos komitetas. Jeigu strategija bus užregistruota, ji bus savaime svarstoma, tai minėjo pirmininkas. Mes turime apsispręsti dėl šio įstatymo projekto. Reikia balsuoti. Kas pritariate, kad projektas Nr. XIIP-4715 būtų įtrauktas į darbų programą? 
Balsavo 78 Seimo nariai: už – 66, prieš – 1, susilaikė 11. Projektas Nr. XIIP-4715 įtrauktas į darbotvarkę. 
Sveikatos reikalų komitetas ir Seimo narys J. Razma siūlo išbraukti Eutanazijos įstatymą ir jo lydimuosius teisės aktus. Projektai Nr. XIIP-2071, Nr. XIIP-2072, Nr. XIIP-2073, Nr. XIIP-2074, Nr. XIIP-2075, Nr. XIIP-2076. Gal galime bendru sutarimu pritarti? Negalime. Balsuojame. Kas pritariate išbraukimui, balsuojate už, kas turite kitą nuomonę, balsuojate prieš arba susilaikote. Dėl Eutanazijos įstatymo išbraukimo iš sesijos darbų programos. 
Balsavo 80 Seimo narių: už – 48, prieš – 2, susilaikė 30. Lieka darbų programoje. Atsiprašau, nelieka darbų programoje. Pagalvojau atvirkščiai. 
Dar yra siūlymas projektą Nr. XIIP-4283 – Seimo nutarimo dėl laikinosios tyrimo komisijos dėl manipuliavimo… Gerbiamieji Seimo nariai, gerbiamasis Salamakinai, prašom sėsti į savo darbo vietą arba su ministru išeiti pakalbėti atskirai. Net negirdite. Netrukdykite posėdžiui, nes kiti negirdi, dėl ko balsuojame. Balsuojame dėl Seimo nutarimo „Dėl Lietuvos Respublikos Seimo laikinosios tyrimo komisijos dėl manipuliavimo viešojoje erdvėje žvalgybos ir kriminalinės žvalgybos informacija bei ikiteisminio tyrimo duomenimis, galimai neteisėto poveikio teisėsaugos institucijoms, įtraukiant jas į politinę kovą sudarymo“. Primenu, liko priėmimo stadija. J. Razma siūlo išbraukti iš darbų programos. Kas pritariate, balsuojate už, kas turite kitą nuomonę, balsuojate prieš arba susilaikote. 
Balsavo 89 Seimo nariai: už – 32, prieš – 17, susilaikė 40. Dabar išbraukimui nepritarta. 
J. Razma siūlo išbraukti projektą Nr. XIIP-4076 – Medžioklės įstatymo Nr. IX-966 7 straipsnio pakeitimo įstatymo projektą. Balsuojame. Kas pritariate Medžioklės įstatymo projekto išbraukimui, balsuojate už, kas turite kitą nuomonę, balsuojate prieš arba susilaikote. 
Balsavo 87 Seimo nariai: už – 29, prieš – 17, susilaikė 41. Lieka darbų programoje. 
Po svarstymo. Rimantai Jonai Dagy, dar norite kalbėti? Atsisakote. Po svarstymo gal galime pritarti bendru sutarimu? Nėra prieštaraujančių. Pritarta bendru sutarimu. 
Siūlau ypatingą skubą. Ar ypatingai skubai galite pritarti bendru sutarimu? Pritarta ypatingai skubai. 
Pereiname prie priėmimo stadijos. Vienas straipsnis, pastraipsniui nereikia. Motyvų už ir prieš nėra. Balsuojame. Kas pritariate, kad darbų programa būtų priimta, balsuojate už, kas turite kitą nuomonę, balsuojate prieš arba susilaikote. 

Šio nutarimo priėmimas

Balsavo 94 Seimo nariai. Už – 72, prieš nėra, susilaikė 22. Seimo nutarimas (projektas Nr. XIIP-4680) priimtas. (Gongas) 

14.31 val. 
Darbo kodekso patvirtinimo, įsigaliojimo ir įgyvendinimo įstatymo projektas Nr. XIIP-3234GR, Garantijų darbuotojams jų darbdaviui tapus nemokiam ir ilgalaikio darbo išmokų įstatymo projektas Nr. XIIP-4524GR, Garantinio fondo įstatymo Nr. VIII-1926 4 straipsnio pakeitimo įstatymo projektas Nr. XIIP-3245GR, Valstybinės darbo inspekcijos įstatymo Nr. IX-1768 1, 6, 8, 9 straipsnių, ketvirtojo1 skirsnio ir priedo pakeitimo bei 131 straipsnio pripažinimo netekusiu galios įstatymo projektas Nr. XIIP-3264GR ir Darbuotojų saugos ir sveikatos įstatymo Nr. IX-1672 1, 2, 3, 9, 10, 12, 13, 16, 21, 22, 25, 26, 27, 29, 31, 33, 34, 35, 44 straipsnių, V skyriaus ir priedo pakeitimo ir Įstatymo papildymo V1 skyriumi įstatymo projektas Nr. XIIP-3243GR (Respublikos Prezidento grąžinti Seimui pakartotinai svarstyti) (svarstymas)

Kitas darbotvarkės klausimas – Darbo kodekso patvirtinimo, įsigaliojimo ir įgyvendinimo įstatymo projektas Nr. XIIP-3234GR. Svarstymo stadija. Kviečiu Socialinių reikalų ir darbo komiteto pirmininkę K. Miškinienę. Prezidentės veto svarstymas.
K. MIŠKINIENĖ (LSDPF). Kolegos, Socialinių reikalų ir darbo komitetas šiandien svarstė Prezidentės grąžintą Seimo priimtą Lietuvos Respublikos darbo kodekso patvirtinimo, įsigaliojimo ir įgyvendinimo įstatymo projektą. Po svarstymo, kuriame labai plačiai dalyvavo socialiniai partneriai, komitetas priėmė sprendimą priimti įstatymą su visomis Lietuvos Respublikos Prezidento teikiamomis pataisomis ir papildymais. Balsavimo rezultatai: už – 7, prieš – 2, susilaikė 1. 
PIRMININKĖ. Gerai, ačiū. Diskusija. Nereikia? Turime pasitarti. Siūlau daryti diskusiją dėl visų, ir dėl lydimųjų, iš karto. Pritariate, nėra prieštaravimų? Gerai, ačiū už supratimą. Tai dabar mes pateikime lydimuosius ir padarysime vieną diskusiją, o balsuosime dėl visų atskirai. 
Dėl Garantijų darbuotojams jų darbdaviui tapus nemokiam ir ilgalaikio darbo išmokų įstatymo projekto Nr. XIIP-4524GR kviečiu pateikti Biudžeto ir finansų komitetą išvadą A. Nesteckį. A. Nesteckį kviečiu pateikti Biudžeto ir finansų komiteto išvadą dėl šio lydimojo projekto. B. Bradauskas, pirmininko pavaduotojas, ateina.
B. BRADAUSKAS (LSDPF). Gerbiamieji kolegos, Biudžeto ir finansų komitetas svarstė ką tik paminėtą įstatymo projektą ir nepritarė Prezidentės veto. Ačiū.
PIRMININKĖ. Ačiū. Garantinio fondo įstatymo Nr. VIII-1926 4 straipsnio pakeitimo įstatymo projektas Nr. XIIP-3245GR. Kviečiu Socialinių reikalų ir darbo komiteto pirmininkę K. Miškinienę.
K. MIŠKINIENĖ (LSDPF). Komitetas šiandien svarstė taip pat ir lydimuosius projektus, dėl visų komiteto sprendimas yra pritarti. Už – 7, prieš – 2, susilaikė 1. 
PIRMININKĖ. Dėl visų toks pat balsavimas? 
K. MIŠKINIENĖ (LSDPF). Taip, dėl visų toks pat.
PIRMININKĖ. Gerai, ačiū, pirmininke. Supratom. Tai ir projektui Nr. XIIP-3264 komitetas pritarė.
Projektui Nr. XIIP-3243 komitetas pritarė. 
Taigi dabar darome bendrą diskusiją dėl visų – dėl pagrindinio ir lydimųjų. Pirmąją kviečiu I. Degutienę, ruošiasi K. Masiulis. Prašom.
I. DEGUTIENĖ (TS-LKDF). Gerbiamieji kolegos, iš tikrųjų turbūt visas Seimas atsidūrė keblioje situacijoje, ir ne dėl savo kaltės. Kai buvo naujasis Darbo kodeksas, kurį buvo parengę mokslininkai ir ministerijų atstovai, ir Vyriausybės variantas buvo pateiktas Seimui, mes jau tuomet kalbėjome apie tai, kad naujasis Darbo kodekso projektas neatitinka nei šiuolaikinių verslo, nei darbuotojų reikalavimų, nes daug buvo spragų, t. y. buvo nedaug straipsnių, kurie turėjo būti suderinti šiandien dar veikiančios Trišalės tarybos. Mes girdėjome daug priekaištų ir iš profsąjungų, girdėjome daug priekaištų ir iš darbdavių, todėl Seimas atsidūrė tokioje situacijoje, kiek aš pamenu, daugelį metų dirbdama Seime, kokioje niekada iki šiol nebuvo atsidūręs. Socialinių reikalų ir darbo komitetas turėjo nagrinėti nepaprastai reikalingą, sudėtingą dokumentą – naująjį Darbo kodeksą, nes visi mes, politikai, šiandien prieš rinkimus deklaruojame tai, kaip Lietuvai reikia pritraukti investicijas, kaip turime atgaivinti ekonominius ciklus valstybėje. Man labiausiai nepatiko per visas šias diskusijas, kurios vyko Seime, kai buvo kabinami epitetai tiek dirbantiesiems, tiek darbdaviams, kai vieni buvo vadinami vergais, kiti buvo vadinami vergvaldžiais.
Gerbiamieji kolegos, mes gyvename XXI amžiuje, esame Europos Sąjungos valstybė. Niekada gyvenime negirdėjau jokioje Europos Sąjungos valstybėje, kad, kalbant apie darbuotojų ir darbdavių santykius, būtų vartojami tokie epitetai. Pirmiausia tai yra partneriai, partneriai, kurie suinteresuoti, kad mes visi kurtume pridėtinę vertę, nes nei vieni darbdaviai, nei dirbantieji be darbdavių to bendrojo vidaus produkto sukurti negali ir pridėtinės vertės sukurti Lietuvoje irgi negali. Taigi kalbėti mums, politikams, kad mes sukursime tiek ir tiek darbo vietų, yra tiesiog nesąžininga prieš rinkėjus, nesąžininga prieš darbdavius, nesąžininga prieš dirbančiuosius. Mes galime sukurti tik biurokratinį aparatą, t. y. papildyti valstybės tarnybos darbuotojų kiekį, tačiau daugiau nieko mes, kaip politikai, sukurti negalime. Bet mūsų pagrindinis uždavinys – sudaryti sąlygas darbdaviams su dirbančiaisiais, kurie yra partneriai, palankias, lanksčias darbo sąlygas, kad iš tikrųjų mes gautume pridėtinę vertę ir ekonominę plėtrą. 
Šiandien mes turime dilemą, ką daryti. Yra trys variantai. Vienas, kurį siūlo Prezidentė, t. y. šiandieninį Darbo kodeksą su visomis Prezidentės pataisomis priimti, bet mūsų frakcija tuomet iš karto siūlo (yra trys pozicijos, kurios tikrai yra diskutuotinos) registruoti pataisas ir taisyti. Šiandien mes turėtume diskutuoti dėl terminuotų darbo sutarčių, dėl vadinamosios nulinės sutarties, dėl suminio darbo laiko, kur šiandien tikrai yra tam tikrų problemų, ir vėl sėsti su profsąjungomis ir darbdaviais prie stalo, ir žiūrėti, kur galima atrasti kompromisus ir kaip optimaliai priimti tokį Darbo kodeksą, kuris būtų palankus visiems Lietuvos piliečiams, ar tu esi darbdavys, ar tu esi dirbantysis, nes mes visi turime tą patį tikslą. 
Galimas kitas variantas, kad atmetame Prezidentės veto, liekame prie to mūsų priimto Darbo kodekso, kuris, sakyčiau, tikrai yra nedraugingas dirbantiesiems, t. y. mūsų profsąjungų nariams.
 Ir dar vienas galimas variantas, vėl tai priklauso nuo mūsų sprendimų, nei vienas, nei antras variantas nepereina ir liekame prie senojo Darbo kodekso, kuris šiandien yra galiojantis. 
Mūsų frakcijos apsisprendimas yra toks, kad mes pritariame Prezidentės veto su visomis pataisomis, nes kitaip pagal Statutą mes negalime padaryti, nors ne visos pataisos, kaip ir minėjau, mums yra tinkamos. Mums atrodo, kad tikrai reikėtų lanksčiau kalbėti su dirbančiaisiais ir daryti tam tikras nuolaidas. Registruotume iš karto pataisas ir, mūsų manymu, šiandien tai yra protingiausias, labiausiai kompromiso ieškantis žingsnis, kad priimame Darbo kodeksą su visomis Prezidentės pataisomis ir registruojame pataisas per šią dar mūsų kadenciją, kiek dar liko laiko, kad veltui nenueitų tas darbas, kurį atliko mokslininkai su ministerijų atstovais. Tai mūsų visų garbės reikalas, kad galbūt truputį šleivas, gal truputį kreivas, bet bus kompromisinis ir, svarbiausia, taikus Darbo kodeksas, nepriešinantis darbdavių su profsąjungomis, tai yra partnerių tarpusavyje. Todėl kviečiu mums visiems būti išmintingiems ir palaikyti vetuotą Prezidentės Darbo kodeksą. Ačiū.
PIRMININKĖ. Labai ačiū I. Degutienei už išsamų nuomonės pateikimą. Ji kalbėjo frakcijos vardu, todėl tikrai tilpo į savo laiką. Kviečiu K. Masiulį. Ruošiasi R. J. Dagys.
K. MASIULIS (TS-LKDF). Gerbiamieji kolegos, šita kadencija nelabai daug turėjo darbų ir Seime neretai būdavo, kai mes iš plenarinių posėdžių salės išeidavome ankstyvą popietę. Tačiau Darbo kodeksas yra toks įstatymas, kuris iš tikro turėjo būti keičiamas, tobulinamas ir jo pakeitimo tikrai reikia. Aš, kaip žmogus, anksčiau dėstęs vadybą, noriu pasiūlyti sprendimo būdą, kaip išeiti iš akligatvio, į kurį mes dabar esame visi patekę dėl Prezidentės veto. 
Pirma. Norėčiau atkreipti visų dėmesį, kad šitą įstatymą, arba Darbo kodeksą, keisti reikia ir kad jį reikia keisti, turbūt sutinka visi. Turbūt šioje salėje nesurasime tokio Seimo nario, tokio kolegos, kuris sutiktų, kad senasis Darbo kodeksas turėtų ir toliau galioti, jis tikrai yra keistinas. Vadinasi, naujo Darbo kodekso reikia. 
Antra. Turbūt visi sutinka, kad priimtas Darbo kodeksas turi defektų. Visi sutiksime, kad priimtas Darbo kodeksas turi defektų. Vadinasi, jį reikia tvarkyti. Yra du galimi keliai – priimti Prezidentės veto, o tai reiškia stoti į silpnesniojo pusę, į darbuotojų pusę, ir tada jau tvarkyti padarant pakeitimus, kurių reikalauja šiuolaikinė darbo rinka, arba stoti į darbdavių pusę ir atmesti Prezidentės veto ir tada tvarkyti bandant padaryti tuos pakeitimus, kurie vis dėlto reikalingi apginant darbuotojų teises. Manau, kad teisingas kelias būtų priimti Prezidentės veto ir tada tvarkyti šitą įstatymą toliau.
Kodėl taip reikėtų? Todėl, kad tas žingsnis yra humaniškesnis ir teisingesnis. Reikėtų pritarti Prezidentės veto, kurio nemaža dalis apgina nesužiūrėtas darbuotojų teises, o tada tvarkyti tuos defektus, kurie išryškėjo Darbo kodekse. Siūlyčiau šitaip elgtis.
PIRMININKĖ. Gerai. Ačiū už nuomonę. R. J. Dagys. Ruošiasi P. Gražulis.
R. J. DAGYS (TS-LKDF). Gerbiamieji kolegos, pradėsiu savo kalbą nuo džiugios naujienos, kurią šiandien išgirdau komitete, kad gerbiamasis premjeras vasarą perskaitė Darbo kodeksą ir mato, kad kai kuriuos dalykus reikia taisyti. Geriau vėliau negu niekad. 
O aš norėčiau kalbėti labai konkrečiai. Daug abstrakčių užkeikimų iš vienos ir iš kitos pusės mes girdėjome. Šiandien mes sprendžiame, kurį variantą pasirinkti – ar Seimo, ar Prezidentės vetuotą. Ką Prezidentė vetavo? Ji pasakė, kad ji palaiko nuostatą, kad darbuotojas yra silpnesnioji pusė, tą numato mūsų Konstitucija. Kas tam prieštarauja? Ar tikrai mes manome, kad turėtume nepalaikyti jos nuostatų, kurios atimtų darbdaviui tokią teisę uždrausti dirbti žmogui pas kitą darbdavį? Kas galėtų pakelti ranką ir pasakyti, kad taip mes turėtume padaryti.? Ar tikrai uždirbantiems 1,5 tūkst. eurų per mėnesį neturėtų galioti Darbo kodeksas? Tą vetavo Prezidentė. Ar tikrai įspėjimo terminai darbdavio iniciatyva be darbuotojo kaltės atleidžiamiems socialiai jautrių grupių nariams, pavyzdžiui, vaikus iki 14 metų auginantiems tėvams, turintiems negalią, nepilnamečiams darbuotojams, būtų dvigubai trumpesni nei dabar? Ar tikrai sąžininga, kad suėjus pensiniam amžiui ir dirbant pagal teminuotą sutartį, negalint dirbti dėl ligos ar neįgalumo, išeitinė išmoka būtų sumažinta nuo dviejų iki vieno vidutinio atlyginimo? Ar tikrai pritariame, kad darbdavys darbuotojus galėtų atleisti iš darbo darbdavio valia be jokios priežasties įspėdamas tik prieš tris dienas? Ar teisinga, kad ilgą laiką atlyginimo nemokėjęs darbdavys atsipirktų išmokėdamas viso labo tik trijų mėnesių vidutinio užmokesčio netesybas? Ar tikrai turėtume sutikti, kad vietoj įprastinių neribojamų, normalių sutarčių, pilnų sutarčių rastųsi nenumatytos apimties darbo sutartys, garantuojančios tik 8 valandas darbo per mėnesį, ir jokio socialinio draudimo – nei sveikatos, nei socialinio draudimo? Ar gerai, kad sudaroma galimybė nuotolines sutartis neribotai keisti terminuotomis? Ar sąžininga, kad naujame Darbo kodekse nebelieka dvigubo užmokėjimo už darbą poilsio dienomis, nors darbdavys apie tokį darbą gali įspėti tik likus dviem dienoms? Ar tikrai pritariame, kad atlyginimas būtų sumažinamas darbuotojui, dirbančiam trumpesnį darbo laiką dėl kenksmingų darbo sąlygų? Ar tikrai nereikia papildomų kasmetinių atostogų už nepertraukiamą darbą toje pačioje darbovietėje ir už ypatingą darbo pobūdį esant nukrypimui nuo normalių darbo sąlygų? Ar teisinga sutrumpinti kasmetines atostogas socialiai pažeidžiamiems darbuotojams, vieniems auginantiems vaiką iki 14 metų arba neįgalų vaiką iki 18 metų, nepilnamečiams, neįgaliesiems? Ar gerai, kad profesinės sąjungos teismuose teisiniuose procesuose negalės atstovauti teisėtai iš darbo atleistiems asmenims? Tai tą vetavo Prezidentė. 
Tai kam mes čia nepritariame? Kiek mes esame pateikę įstatymų projektų kaip tik šioje srityje apsaugodami žmones. O tuos ginčytinus dalykus mes galime taisyti, bet esmė juk yra čia. Žmonės matys mūsų požiūrį į juos. Kas galės apginti nors vieną šitą nuostatą, pasakyti žmonėms, kad mes neginame jų interesų taip, kaip šiuo atveju vetuotame įstatyme? Ar mes galėsime jiems pažiūrėti į akis sakydami, kad mes taip elgsimės, mes pritariame šitam dalykui? Manau, kad tikrai ne. Turbūt išmintingiausias dalykas, ką mes dabar galime padaryti, tai priimti Prezidentės vetuotą Darbo kodeksą su jos pataisomis. Visa tai, ką aš perskaičiau, viskas yra ištaisyta, ir tada, kaip komitete diskutavome, keturias ar penkias pataisas, kurias reikia padaryti, mes iš karto galime pateikti dėl būsimo įstatymo.
Čia daug spekuliacijų girdėjome apie lanksčius darbo santykius įvairiose valstybėse. Tai visos pataisos, kurios yra Estijos Darbo kodekse, kuriame yra pusantro tūkstančio straipsnių, čia buvo atmestos, nes mums jos pasirodė per griežtos. Priminsiu, kad kolektyviniais susitarimais, kurių labai bijo mūsų dalis darbdavių, pagrįstas Danijos Darbo kodeksas, ten nėra Darbo kodekso, ten yra ištisai kolektyviniai tarpusavio susitarimai. Tiek daug spekuliacijų teko išgirsti ir tiek daug neskaičiusių komentavo jį. Tai tikrai nepuošia mūsų.
PIRMININKĖ. Laikas. Ačiū. Kiti laikykitės reglamento. Kviečiu P. Gražulį. Ruošiasi M. Zasčiurinskas. 
P. GRAŽULIS (TTF). Gerbiamieji Seimo nariai, gerbiamieji konservatoriai ir liberalai, taigi jūs praeitoje kadencijoje matėte, kad yra problemų dėl Darbo kodekso, bandėte šitą darbą pradėti, bet, deja, nepajėgėte. Iš tikro šitas įstatymas priimtas, įdėta daug darbo. Čia kalbės mokslininkai, profsąjungos, dirbantieji, darbdaviai. Tikrai nueitas ilgas kelias. Ir niekas nepasakė, kad šitame įstatyme nėra spragų, ir niekas nepasakė, kad nėra Prezidentės pateiktuose siūlymuose racijos. Aš galbūt pritarčiau dviem trečdaliams, ką yra pateikusi Prezidentė, jos pastaboms. Tą sako ir premjeras. 
Bet kodėl pasirinktas griovimo kelias? Ir kas įdomiausia, kad svarstant šitas pataisas nuolat dalyvavo Prezidentės patarėjai ir dirbo kartu su komitetu. Buvo derinamos visos nuostatos su prezidentūra, lyg ir buvo bendras sutarimas. Staiga Prezidentė apsiverčia ir vetuoja visą įstatymą. O kodėl neįmanomas kitas kelias? O kelias tas, kad mes atmetame Prezidentės veto, ir kadangi įstatymas įsigalioja tik nuo Naujųjų metų, tai per tą laiką ir patvarkykime tuos racionalius Prezidentės siūlymus, paimkime ir pakeiskime. Kodėl šituo keliu negalima nueiti, ponai konservatoriai? Galima ir šituo keliu nueiti. Gal ir eikime šituo keliu. 
Dabar, žinoma, daugelis tokių pastabų, kad įspėjimo terminas turi būti ilgesnis, dvi savaitės. Ir kas iš to? Tai yra formalus dalykas. Darbininkas parašė įmonės savininkui arba direktoriui, kad išeina. Kas iš to, kad tu jį laikysi? Jis sėdės darbe dvi savaites. Kokia iš to nauda? Darbdaviui jokios naudos. Jeigu geranoriškai susitaria, tai ir dirba tas dvi arba mėnesį, jeigu reikia, kol suranda kitą darbuotoją. Viskas yra bendro susitarimo reikalas. 
Antras dalykas. Pažiūrėkite, dabar atsiverskite portalus, kur ieško darbo. Tai darbuotojų ieško gal 20 kartų daugiau, negu kad ieško darbo žmonės. Šiandien rinkoje atvirkščiai – trūkumas darbuotojų. Aš nežinau, ar tokiomis sąlygomis, kai trūksta darbuotojų, jau ims ir išnaudos darbuotoją darbdavys. Tikrai jis neišnaudos. Pavyzdžiui, aš tikrai turiu daug informacijos, ir jūs bendraujate su įvairiausiais verslininkais, kad jie tą žmogų tikrai stengiasi išlaikyti, ieško visokių priemonių: draudžia žmogų įvairiais draudimais, kad ne tik atlyginimą gautų, kad labiau pririštų tą žmogų, sudaro įvairiausias kiek galima palankesnes net įstatyme nenumatytas sąlygas darbuotojams darbdaviai, nes šiandien tikrai yra didelė krizė su darbininkais, nes didelė dalis lietuvių išvažiavę iš Lietuvos. 
Todėl, gerbiami Seimo nariai, būkime racionalūs! Paimkime, atmeskime Prezidentės veto, nes įstatymas įsigalioja nuo Naujųjų metų, tai mes per tą laiką du trečdalius Prezidentės pateiktų pasiūlymų priimkime, sutvarkykime įstatymą ir ženkime pirmyn, o ne viską griaukime.
PIRMININKĖ. Ačiū. Kviečiu M. Zasčiurinską. Ruošiasi B. Vėsaitė.
M. ZASČIURINSKAS (DPF). Gerbiami kolegos, aš taip galvoju: vienintelis teisingas sprendimas – pritarti Prezidentės veto ir turėti drąsos pirmiausia sau, turėti drąsos kitiems žmonėms pripažinti, kad tas mūsų balsavimas, kuris buvo prieš tai, kas kitaip balsavo, buvo klaida. 
Laisvas Seimo nario mandatas. Seimo nario mandatas yra laisvas. Žmonės renka savo atstovus į Lietuvos Respublikos Seimą tam, kad jie balsuotų taip, kaip reikia daugumai šitų žmonių, kad tų žmonių gyvenimas pagerėtų, o tos mažumos – turtingųjų gyvenimas nepablogėtų. Tada žmonės jaučia, kad valstybė tave gerbia, kad valstybė tave saugo ir kad valstybė gina tavo šeimą, tavo gyvenimo kokybę, orią senatvę. Kokia situacija, jūs puikiai žinote. Lietuvoje dirbančių žmonių yra virš 1 mln. 100 tūkst. 200 darbdavių kreipėsi į mūsų vadovus, kad jų netenkina Prezidentės veto. 1 mln. 150 tūkst. žmonių ir 200 tų, kurie mano, kad jų nuomonė yra svarbesnė. 
Mes juk puikiausiai žinome, kaip mes gyvename. Skurdas. 20 % Lietuvoje gyvena žemiau skurdo ribos, o skurdo riba Lietuvoje, patikėkite, visai kitokia negu skurdo riba yra Prancūzijoje. Dar 20 % žmonių gyvena arti skurdo ribos. 86 tūkst. žmonių išvis nepatenka į skurdo apskaitą. Kai mes žiūrime Socialinių reikalų ir darbo komitete duomenis, aiškiai matome, kad atskirtis didėja – turtingieji tampa dar turtingesni, o tie kiti žmonės dar labiau skursta. 
Vadinasi, mūsų priimami sprendimai ne visada yra racionalūs. Aš nežinau, kaip jums sekasi, bet aš per daugybę susitikimų su Lietuvos Respublikos gyventojais neradau nė vieno darbuotojo, kuris pasakytų, kad šis naujasis Darbo kodeksas yra geras ir jį reikia priimti. Gal kam nors pavyko surasti. Tiesa, aš nekalbu apie keletą – aštuonis, šešis stambiuosius darbdavius. 
Aš manau, kad visų mūsų tikslas, parlamento tikslas – siekti, kad Lietuvos piliečiai čia, Lietuvoje, gyventų geriau. Kiekvieną dieną jie žiūri į mus su viltimi. Dėl ko jie mus kritikuoja? Dėl to ir kritikuoja, kad mes kartais ar dažnai netenkiname jų šitų lūkesčių. Dabar yra esminis etapas. Šitas mūsų sprendimas, Darbo kodekso priėmimo ar atmetimo sprendimas (pabrėžiu), palies iš esmės visas Lietuvoje gyvenančias šeimas. 
Kodėl žmonės išvažiuoja iš Lietuvos? Grubiai skaičiuojant, milijonas išvažiavo iš Lietuvos. Tyrimai rodo, jie kelia du klausimus. Pirmas klausimas yra finansinis. Jų netenkina tie maži skurdūs atlyginimai. Antras, bene svarbesnis – čia, Lietuvoje, nėra pagarbos. Šitų žmonių negerbia nei darbdaviai… Yra, kurie gerbia, yra labai gerų darbdavių, iš kurių reikia mokytis ir kurie dabar apie Darbo kodeksą tyli. Jie puikiai susitvarko su visomis savo problemomis ir esant dabartiniam kodeksui. 
Taip, mes galime kalbėti apie tai, kad reikia žengti į priekį, tai bus pozityvu, bet pasakykite, kas yra žengimas į priekį? Žengimas į priekį yra tai, kad sudarome sąlygas, kad žmonės išvyktų iš Lietuvos. Tai čia yra žengimas į priekį? 
Taigi, mano nuomone, sprendimas yra man priimtinas ir vienintelis – šiandien pritarti Prezidentės veto, kartu pripažinti, kad anksčiau balsuodamas mūsų parlamentas ne visai tiksliai ir ne visai jautriai atsižvelgė į kai kurių žmonių interesus. Ačiū. 
PIRMININKĖ. Kviečiu B. Vėsaitę. Ruošiasi E. Gentvilas.
B. VĖSAITĖ (LSDPF). Gerbiamieji kolegos, dėl globalių pokyčių pasaulyje ir dėl globalinės ekonomikos atsiranda naujos darbuotojų kategorijos, kurios susijusios su informacinėmis technologijomis, su darbu internete, dalijimosi platformomis, tokiomis kaip „Uberis“, „Citybee“ ir visomis kitomis, ir valstybė ne vieną kartą dar turės grįžti prie Darbo kodekso ir jį keisti. Iš tikrųjų apie tai kalba ir Ekonominio bendradarbiavimo ir plėtros organizacija, į kurią Lietuva šitaip veržiasi stoti. 
Aš manyčiau, kad blogiausia, kas šiandieną gali nutikti, tai pasilikti prie senojo Darbo kodekso, nes gyvenimas nušuoliavęs daug daugiau į priekį. Teigiamiausia, kas yra šiame naujajame Darbo kodekse, tai yra Išeitinių išmokų fondas, iš tikrųjų darbuotojai jausis gerokai socialiai saugesni. Tačiau mes negalime palikti šito naujojo Darbo kodekso didelio lankstumo, bet be saugumo gyventojams. Prezidentė nurodė, kad ir darbo tarybos pasirodė negyvybingos, kad ir darbuotojai – silpnesnioji pusė, nors kai kada būna ir atvirkščiai, kalba dėl įspėjimo terminų. Aš sutinku su kolege konservatore, kad Prezidentė padarė klaidą dėl terminuotų darbo sutarčių, dėl Trišalės tarybos funkcijų sumažinimo, dėl nulinių sutarčių. Aš manyčiau, kad viską galima pataisyti, ir niekas neatsitiks, ar mes eisime vienu keliu, ar kitu keliu. Bet manyčiau, kad greitesnis būdas būtų dabar pritarti Prezidentės veto, tada teikti šitas pataisas, tada mes bent jau turėtume garantiją, kad naujasis Darbo kodeksas bus įtvirtintas iki mūsų kadencijos pabaigos. 
Gerbiamieji kolegos, aš manyčiau, būtų rastas protingas balansas tarp darbdavių ir darbuotojų. Taigi aš siūlau vis dėlto pritarti Prezidentės veto ir staigiai taisyti tai, kas netinka iš tikrųjų šiuolaikinei darbo rinkai. (Šurmulys salėje) 
PIRMININKĖ. Ačiū. Bet tik noriu pasakyti, kad Prezidentė tokiu atveju turės veto teisę, kai jūs jos pataisas taisysite. Taigi jūsų argumentai ne visai mane įtikino.
E. Gentvilas ir A. Sysas. (Šurmulys salėje) 
E. GENTVILAS (LSF). Sveiki kolegos, štai ką reiškia, kai rimtas sistemines reformas valdantieji ima daryti kadencijos pabaigoje. Pradėjome ir šiandien aš girdžiu, kad kai kurie kolegos sako: aš tai tikrai balsuočiau vienaip, bet žinai, artėja rinkimai, na, man reikia kitaip. Tiesiog pamoka visiems ateinantiems į naują valdžią, į naują Vyriausybę – rimtas reformas daryti pradžioje. 
Kalbant apie šitą Darbo kodeksą, tai jis užfiksuoja (tas, kurį priėmėme birželio mėnesį) šiuolaikiškus darbo santykius, galimybę tartis darbdaviui ir darbuotojui. Liberalai elgiasi nuosekliai – iš pat pradžių pasisakėme už įvairias Darbo kodekso reformas, pripažįstame, kad birželio mėnesį ne visi mūsų siūlymai pakliuvo, tačiau mes laikome žingsniu į priekį šitą birželio mėnesį priimtąjį Darbo kodeksą. Net ir šiomis dienomis, ir šiandien tarėmės frakcijoje dėl to, kad Prezidentės veto yra rimtų dalykų, svarstytinų dalykų, tačiau mes manome, kad Prezidentės veto reikia atmesti, kad įsigaliotų birželio mėnesį priimtas pažangesnis Darbo kodeksas. Ir sutarėme, kad racionalius, mums priimtinus Prezidentės pasiūlymus kolega S. Bucevičius koordinuos tam, kad mūsų frakcijos vardu būtų pateikta kaip pataisos dėl jau įsigaliojusio modernesnio Darbo kodekso. 
Gal kam nors atrodo, kad iki šiol galiojęs Darbo kodeksas, rodos, priimtas 2002 metais, yra didelė vertybė ir užtikrina darbuotojų komfortą, darbdavių komfortą. Deja, taip nėra. Kai gerbiamasis M. Zasčiurinskas kalba apie emigraciją, aš noriu pasakyti, kad kaip tik galiojant senajam Darbo kodeksui, keliolika metų galiojant, ta emigracija vyko. Gal bandykime ką nors keisti. Mes ir sakome, kad keiskime. Aš dabar girdžiu gąsdinimus, kad, pavyzdžiui, nulinės sutartys bus taikomos beveik visuotinai. Na, suprask, kad darbdavys yra toks kvailas ir šiandien turimas įvairias sutartis pakeis į nulines sutartis. Ne, gerbiamieji, tai yra tik galimybė, nauja darbo sutarties forma, kuri, manau, bus taikoma pirmiausia tiems, kurie šiandien nedirba. Prisiminkime žemės ūkį, vadinamąjį Patalkinimo įstatymą, kai žmonės gali dirbti du mėnesius per metus pas ūkininkus ir gauti naujas įsidarbinimo galimybes. Juk niekas stabiliai dirbančių nepervedė į tokią talkų formą. Ne, tiems, kurie neturėjo darbo, atsirado galimybė dirbti. Būkite sąžiningi ir negąsdinkite arba sąmoningai nemeluokite. 
Aš suprantu, kad yra populiaru sakyti: mes už paprastą žmogų, mes už tą vargdienį, kuris nieko neturi, bet pasižiūrėkime objektyviai – juk šitas Darbo kodeksas tiems sunkiausiai besiverčiantiems ir sudaro naujas papildomas galimybes. Galbūt jų kvalifikacija neleidžia dirbti visą darbo laiką, visu etatu, gal darbdaviui reikia kokių nors pagalbinių darbų trumpalaikiams dalykams, pasižiūrėkime į globalėjančią ekonomiką. Iš tikrųjų yra projektiniai užsakymai, yra laikini užsakymai, kai reikia įdarbinti, tarkime, Klaipėdos vakarų laivų gamykloje tūkstantį žmonių laivui pastatyti. Esant šiam Darbo kodeksui tai sudėtinga. Esant modernesniam Darbo kodeksui tampa paprasčiau konkuruoti tarptautinėse rinkose. 
Naujasis Darbo kodeksas yra padidėjusios galimybės tartis darbuotojui ir darbdaviui. Naujasis Darbo kodeksas užtikrina naujas įdarbinimo formas, suteikia didesnes galimybes kaip tik labiausiai šiandien nuskriaustiems – nedirbantiems, suteikia didesnes galimybes įsidarbinti jaunimui, kuris dar neįkėlė kojos į darbo rinką, suteikia šansus mažinti emigraciją, suteikia šansus sulaukti grįžtančių iš užsienio į Lietuvą, nes jiems rūpi lankstesni darbo santykiai. 
Galų gale tai yra teigiamas signalas investuotojams. Pagalvokite, kokį signalą investuotojams davė, pavyzdžiui, tokia norma, kad pusė pelno turi būti paskirstyta dirbantiesiems. Tai blogas signalas, neduokime tokių signalų. Galų gale ir Tarptautinis valiutos fondas pasisakė: Lietuva, vykdydama reformas, turi žengti darbo santykių modernizavimo linkme. Na, man norisi, galų gale įvertinti ir Darbo kodekso rengėjų, darbo grupės specialistų, ekspertų ir mokslininkų indėlį ir protą. Aš gerbiu šitą įdirbį, todėl mes, liberalai, sakome: mes nepritariame Prezidentės veto, pasisakome, kad įsigaliotų tas įstatymas, kuris buvo priimtas birželio mėnesį, ir esame pasirengę racionalius Prezidentės argumentus įdėti kaip pataisas iš karto po to, kai įsigalios modernusis Darbo kodeksas. Ačiū.
PIRMININKĖ. Ačiū. Kviečiu A. Sysą.
A. SYSAS (LSDPF). Gerbiamoji Pirmininke, gerbiamieji kolegos, turbūt šioje salėje šiandien iš principo kyla hamletiškas klausimas: būti ar nebūti, ir bandome vieni kitiems įrodinėti, kaip pasielgti. Man, kaip ir Petrui, labai kartais nepatinka, kartais visiškai nepatinka, ką daro Prezidentė. Ir aš tą viešai sakau, bet aš labai norėčiau, kad, svarstydami Darbo kodeksą, mes atsiribotume nuo asmeniškumų, nes mes sprendžiame šimtų tūkstančių žmonių, kurie yra darbo rinkoje, reguliavimą. Juo labiau kad ta pati Prezidentė sakė, kad dabartinė dauguma nieko nesugeba, kad ji nepadarys jokių reformų, bet 50 įstatymų mes priėmėme ir galime užbaigti šitą procesą. Žiūrint, kaip mes norime užbaigti su tuo Darbo kodeksu… Manau, kad visi padarėme didelį darbą ir visiškai sutinku su Eugenijumi, kad reikia gerbti ir mokslininkų, ir Seimo narių, ir politikų, ir ekspertų, ir visų darbą, kurį mes padarėme, bet jeigu mes sakome iki galo, tai reikia būti nuosekliems. Tai, ką siūlė mokslininkai, Seimas šiek tiek pakrapštė kitaip ir neatitinka pirminio varianto. Bet dabar aš apie tai nekalbėsiu.
Aš manau, kad mes užmiršome, dėl ko viskas prasidėjo, dėl ko mes keitėme Darbo kodeksą. Todėl, kad sakėm, kad mes esame labai gale, su Afrikos šalimis vienoje eilutėje, ir buvo vardinamos trys pagrindinės priežastys: labai ilgi įspėjimo terminai, labai didelės išeitinės išmokos ir nėra darbo sutarčių įvairovės. Noriu paklausti skaičiusių Darbo kodeksą, ar šitos nuostatos Prezidento vetuotame įstatyme išbrauktos? Terminai sutrumpinti, išeitinės sumažintos, įvairovė padidinta penkiomis sutartimis, išskyrus vieną. Tą vieną visi linksniuoja, bet turbūt nė vienas nenorėtų pagal tokią sutartį dirbti, nes, maža to, kad negausi atlyginimo už 8 valandas per mėnesį… neišgyvensi, bet taip prarandi ir visas socialines garantijas. Todėl ar tai yra labai gerai, jeigu Europos Komisija nerekomenduoja tokių sutarčių? Tiesiai šviesiai, Europos Komisija sako, kad tai ne pats geriausias variantas, kas pasiūlyta. Tokios sutartys yra tik dviejose šalyse. 
Dabar toliau. Aš džiaugiuosi, kad daugelis mano kolegų čia, Seime, kurie balsavo už dabartinį priimtą Darbo kodeksą, vis dėlto pripažįsta, kad persistengė. Tiksliau, ne Seimas persistengė, persistengė lobistai, kurie įrodė daugeliui iš mūsų, kad reikia balsuoti būtent taip, nes tai bus labai gerai darbo rinkai, darbo vietoms ir visiems kitiems dalykams. Jie mus įstūmė į tokią nepatogią padėtį, nes jeigu Seimas būtų įsiklausęs, manau, profesionalių žmonių, kurie dirba Socialinių reikalų ir darbo komitete… Darbas buvo didelis, buvo surastas kompromisas, ir viena pusė, ir kita pusė buvo nepatenkintos, o kadangi aš priiminėjau ir pirmąjį kodeksą, žinau, kad toks rodiklis yra subalansuotumo klausimas, kai ir vieni laimi, ir kiti, bet nėra taip, kad į vienus vartus sumušame ir po to sprendžiame problemą. 
Manau, niekas nesiginčija, kad pačioje pradžioje, kai mes kalbėjome apie Darbo kodeksą, buvo kalbama, kad reikia didesnio lankstumo, bet atsiras ir didesnis saugumas. Lankstumas tikrai atsirado, ir galima išvardinti ne vieną straipsnį. Bet ar atsirado daugiau saugumo? Vienintelė nuostata, kuri didino saugumą, tai yra bedarbio pašalpos ilginimas iki 9 mėnesių, išbraukta, lieka tie patys 6 mėnesiai. Vadinasi, mes saugumo nepadidinome, lankstumą išplėtėme. Visus tuos dalykus reikia matyti. 
Jeigu jau taisytume, ką lengviau taisyti? Ar 20 pataisų, kurias reikia taisyti darbuotojų garantijoms užtikrinti, ar 2 ar 3 pataisas, kurias reikia taisyti darbdaviams? Man akivaizdu, kad 2 ar 3 pataisas lengviau pataisyti, negu taisyti 20 ar 30 pataisų. Ir tai būtų atsakymas, kodėl reikia rinktis trumpesnį kelią, jeigu mes norime išeiti. O jeigu kas nors nori teikti pataisas, čia ne uždaras dalykas. Neprisimenu nė vienos dienos Seime, kad nebūtų kokių 20 pataisų dėl Darbo kodekso, ir jų bus. 
PIRMININKĖ. K. Daukšys ateina kalbėti ir išsakyti nuomonę. Ruošiasi G. Steponavičius. 
K. DAUKŠYS (DPF). Ačiū, gerbiamoji Seimo Pirmininke. Gerbiamieji kolegos, iš tikrųjų šiandien mes čia girdime ir svarstome labai svarbų dalyką. Darbo kodekso modernumas arba ne modernumas yra labai svarbu, bet ne dėl to, kad jis gražiai atrodytų, o dėl to, kad jisai leistų sukurti Lietuvoje kuo daugiau darbo vietų. Man labai gaila, kad tą darbą, kurį dvejus su puse metų dirbo pirmiausia profesionalai, mokslininkai, ne kokie nors žmonės iš šono, Trišalė taryba, kurioje yra ir Vyriausybės atstovų, ir darbdavių atstovų, ir profsąjungų atstovų, kodeksą svarstė ir darė kitus dalykus… Galų gale Seimas svarstė. O mes dabar visą šitą kodekso priėmimą, svarstymą pavertėme, aš sakyčiau, dažnu atveju, asmenine tam tikrų žmonių ambicijų kova. Negali būti valstybei svarbiau kurio nors, kokio tik nori pareigūno ar Seimo nario, ar komiteto pirmininko, ar dar kieno nors asmeninės ambicijos aukščiau negu Lietuvos. 
Kai čia man šneka iš šitos tribūnos žmonės, kurie galbūt gyvenime, sakau, galbūt, nes tiksliai nežinau, nėra sukūrę nė vienos darbo vietos, nėra įdarbinę nė vieno darbuotojo ir neišmokėję nė vienos, net minimalios algos, ir kurie man čia pasakoja, kaip viskas turi būti gerai, aš tada pradedu labai abejoti, iš viso apie ką kalbama, nes žmogui Lietuvoje svarbiausia, ne kaip greitai jį gali iš darbo atleisti, ne kaip daug jam išmokės išmokos. Žmogui svarbiausia, kad jis žinotų – jeigu šitas darbdavys blogai moka arba šitas darbdavys blogai elgiasi, aš išėjau ir įsidarbinau per 2–3 dienas pas kitą darbdavį, kurių čia yra pilna. Kai aš turiu pasirinkimą, kai aš galiu eiti dirbti, o nebūti stumdomas ir laikomas už minimalų atlyginimą todėl, kad jeigu tu dabar išeisi savo noru, tai gausi už 6 mėnesius išeitinę… Na, ir kas, ir dirbu už tuos minimalius pinigus. Tai visų mūsų bendra… Gerai, kad dar minimalias algas pakėlėme. 
Aš sakyčiau, gerbiamieji kolegos Seimo nariai, meskite visas ambicijas į šoną, yra aiški indikacija – Lietuvai reikia kuo daugiau darbo vietų, geriau apmokamų darbo vietų ir darbo vietų, kur su žmonėmis skaitytųsi, vertintų jų darbą, vertintų jų sugebėjimus ne tik pinigais, nes pinigai nėra pats svarbiausias dalykas, bet ir visais kitais dalykais. Šitas naujas Darbo kodeksas, kurį mes esame priėmę, tam dalykui atsirasti leidžia. Gal jis turės vieną ar kitą netikslumą, kitas Seimas galės jį ištaisyti, bet jeigu mes šiandien užkliūsime su veto ir liksime su tomis pataisomis, kurios dabar pateiktos Prezidentės, aš bijau, kad tas Darbo kodeksas neves mūsų į geresnį darbo rinkos aprūpinimą darbo vietomis, jis ves mus kaip tik į tą baudžiavą, kuri iki šiol galiojo pagal senus Darbo kodeksus. Jeigu norite būti, kaip tarybiniais laikais, būkite. Ačiū už dėmesį. 
PIRMININKĖ. Ačiū. Kviečiu G. Steponavičių. 
G. STEPONAVIČIUS (LSF). Ačiū, gerbiamoji Seimo Pirmininke. Gerbiamieji kolegos, ekranai tamsūs, tai noriu jus nuraminti, esu paskutinis kalbėtojas ir neužtruksiu su savo pastabomis. Iš esmės pratęsdamas tai, ką pasakė pristatydamas Liberalų sąjūdžio frakcijos poziciją frakcijos seniūnas E. Gentvilas, noriu pridurti dar tris konkrečius punktus, kuriuos mes dažnai pamirštame, stengdamiesi suvokti, kodėl ir koks kodeksas mums yra reikalingas. 
Pirma. Lankstesnis Darbo kodeksas nėra jokia grėsmė dirbantiesiems, tai nėra grėsmė darbštiems ir geriems darbuotojams. Aš manau, kad mes visi norime matyti žmones motyvuotus ir suvokiančius, kad nuo jų rezultatų priklauso ir jų atlygis. Būtent geri, motyvuoti, darbštūs darbuotojai diktuoja sąlygas, o ne darbdavys, nes situacija Lietuvos darbo rinkoje yra gana įtempta. Pažiūrėkite, kaip geri darbuotojai graibstyte išgraibstomi, jie yra tiesiog medžiojami ištisuose atskiruose sektoriuose, mūsų pramonės ar paslaugų sektoriuje. Pamatysite, kad negalioja ta samprata, kad iš tiesų dažniausiai stipresnis yra darbdavys. Čia pirmas punktas. 
Antras dalykas. Gerbiamieji Seimo nariai, įstatymų priėmėjai, kas nusprendžia ir kas turi teisę nuspręsti, kiek žmogus turi dirbti? Mes? Konstitucija? Ar pats žmogus turi teisę pasirinkti ir pasakyti – aš esu jaunas, turiu krūvą energijos, noro ir entuziazmo dirbti ir uždirbti daugiau. Štai iš Prezidentės pateiktų pasiūlymų mes matome visiškai priešingą žingsnį. Viršvalandžių ribojimu yra apribojamos žmogaus galimybės savo rankomis, protu ir pastangomis uždirbti daugiau. Gerbiamieji kolegos, pažvelkite į savo vaikus, prisiminkite save, tie, kas esate vyresni, kiek jūs prieš kažkiek laiko buvote pasiruošę dirbti, suprasdami, kad būtent nuo to priklauso jūsų pajamos. Ir tai yra normalus, logiškas supratimas, nes taip yra gyvenimas sutvarkytas. Ne valandų skaičiavimas, o supratimas, jeigu aš dirbsiu daugiau, nuo to tiesiogiai priklausys ir mano atlygis. 
Ir trečias punktas. Gerbiamieji kolegos, mes dažnai matome tik vieną Darbo kodeksą. Bet juk ne taip seniai mes ne valandų valandas, bet dienų dienas, mėnesių mėnesius svarstėme visą socialinį modelį. Mes pamirštame didįjį kompromisą, kuris Seime buvo pasiektas, apie kurį faktiškai nė vienas šiandien neminėjote. Yra Ilgalaikio nedarbo garantinis fondas, kuris irgi yra atliepiantis, kalbant apie jautrius dalykus, kad išties žmonėms gali būti sudėtingų situacijų. Jiems reikia paramos. Šis fondas tai atspindės. 
Štai visa tai sudėjus į vieną visumą, dar kartą patvirtinu, kad Liberalų sąjūdžio frakcija balsuos siūlydama ir palaikydama Prezidentės veto atmetimą tam, kad mes galvotume apie mūsų valstybės pažangą, ką sakė kolegos, naujų darbo vietų kūrimą ir didesnes galimybes žmonėms dirbti ir užsidirbti. 
PIRMININKĖ. Ačiū. Kviečiu premjerą A. Butkevičių taip pat pasakyti savo argumentus. 
A. BUTKEVIČIUS (LSDPF). Gerbiamoji Seimo Pirmininke, gerbiamieji kolegos, pirmiausia, naudodamasis proga, aš norėčiau padėkoti tai ekspertų grupei ir Socialinės apsaugos ir darbo ministerijai, aišku, ir komitetui, kurie tikrai nepaprastai daug laiko praleido svarstydami visą socialinį modelį, aš turiu minty kartu ir Darbo kodeksą. Ir padėkoti už žengtą ryžtingą žingsnį, rengiant įstatymų projektus, kurių nesiryžo rengti nė viena politinė jėga po nepriklausomybės atkūrimo, nors mes puikiai matėme, kad mūsų kaimyninės šalys svarbius tų šalių plėtrai, vystymuisi įstatymus yra priėmusios daug anksčiau.
Mielieji, pirmas mano pasiūlymas – vieną kartą išsivaduokime iš baimės. Antra, būkime vieną kartą ryžtingi, drąsūs ir laisvi, suvokime ir supraskime, kad visi rodikliai, kurie yra skelbiami apie Lietuvą, kad konkurencingumas gerėja, kad mes esame pasaulyje maždaug 20 vietoje, kad esame 10 vietoje pagal tiesioginių užsienio investicijų pritraukimo ir projektų skaičių, skaičiuojant vienam milijonui gyventojų, ir kiek bus sukurta naujų darbo vietų… Kito kelio nėra. Mes esame maža atvira šalis, orientuota į eksportą. Mes be tiesioginių užsienio investicijų, be lanksčių darbo santykių, be kvalifikuotos darbo jėgos, kuri nori konkuruoti rinkoje… Ta jėga turi būti motyvuota, kad jeigu ji, kaip kolega G. Steponavičius kalbėjo, nori užsidirbti, tegul užsidirba; jeigu jie yra ištvermingi, išmanūs, gabūs ir nori dirbti 12–14 valandų, kodėl mes turime uždaryti jiems duris? Kodėl, man kyla klausimas. Nebe socializmas, mielieji. Aš jums tik pateiksiu kai kuriuos pavyzdžius. 
Mielieji, atsimenate, kai visi vieningai pritarėme euro įvedimui. Aš pateiksiu keletą labai paprastų pavyzdžių, kurių tikriausiai niekas negali paneigti. Parodysiu diagramą. Regionuose tiesioginių užsienio investicijų bumas išaugo, palyginti su ankstesniais metais, nepamatuojamu dydžiu. Klausimas – kodėl? Todėl, kad mes buvome ryžtingi, įvedėme eurą, išnyko tam tikra valiutinė rizika ir kiti aspektai. Tai vienas pavyzdys. Įsivedę eurą… Mes dar prieš euro įvedimą, rudenį… Kodėl aš kalbu? Nes tai yra reforminis mūsų finansų rinkoje žengtas mūsų žmonėms svarbus žingsnis, pritraukiant užsienio investicijas, steigiant darbo vietas, didinant darbo užmokestį. Mes rudenį skolinomės su 2,4 % palūkanomis (taip buvo spalio ir lapkričio mėnesiais), išleisdami vertybinius popierius. Vasario mėnesį, išleisdami vertybinius popierius, nors niekas mūsų ekonominiame, socialiniame gyvenime per daug nepasikeitė, jau skolinomės su 0,8 % palūkanomis. Prieš dvi savaites, išleidusi vertybinius popierius, Lietuva pasiskolino su minusinėmis palūkanomis. Tai rodo, kad Lietuvos yra tvari ekonominė, socialinė padėtis.
Dabar dėl Darbo kodekso labai trumpai. Mielieji, mes labai mėgstame kovoti, arba aiškina – vergvaldžiai, vergai. Jūs pasižiūrėkite paskutinių mėnesių statistiką, kiek įregistruota laisvų darbo vietų. Pokytis yra didžiulis, reikalinga darbo jėga. Bet noriu pabrėžti – kvalifikuota darbo jėga ir nepigi darbo jėga turi būti Lietuvoje. Apie tai irgi nereikia kalbėti. Aš manau, kad buvo padaryta politinė klaida, kad nė vienas nėra apsaugotas nuo (…) klaidų. Puikiai galėjome prezidentūroje visų politinių partijų lyderiai, kai balsavome čia tuo metu už Darbo kodeksą, susėsti, pasikvietę profsąjungų lyderius, pasikvietę, jeigu reikia, ir verslo organizacijų vadovus, tiesiai pasakyti: mielieji, čia mes matome problemą, dar čia mes matome problemą, čia mes matome problemą, greitai pataisome, nes tai yra tas dokumentas, kuris reikalingas Lietuvai, kad Lietuva galėtų konkuruoti globaliame pasaulyje. Žmogus yra laimingas tik tada, kai yra išvystyta konkurencinė aplinka. Tai suvokime ir supraskime. 
Aš matau, laikas, ir tikrai baigiu. 
O kodėl dabar diskusija vyksta atmesti veto ar pritarti veto? Atmetę mes galėsime daug greičiau pataisyti kai kuriuos straipsnius, kurie yra suderinti ir su profsąjungų vadovais. Jei priimsime, aišku, užsitęs, ir aš manau, kad vargu ar šioje kadencijoje suspėsime. Ačiū.

15.24 val.
Darbo kodekso patvirtinimo, įsigaliojimo ir įgyvendinimo įstatymo projektas Nr. XIIP-3234GR (Respublikos Prezidento grąžintas Seimui pakartotinai svarstyti) (priėmimas)

PIRMININKĖ. Ačiū. Dėkojame premjerui. Argumentų išgirdome labai daug. Pereiname prie priėmimo stadijos. Taigi dėl kiekvieno, dėl pagrindinio ir dėl kiekvieno lydimojo, balsuosime atskirai. Dabar noriu patikslinti, pasižiūrėkite, ar gerai užsirašėte kalbėti, nes pirmiausia balsuojama, ar priimti visą įstatymą be pakeitimų. Tie, kurie kalbate už, pasisakote, kad mūsų priimtas įstatymas galiotų. Tie, kurie pasisakote prieš, pasisakote už Prezidentės veto. Supratote visi? Nuomonė už – D. Kuodytė.
D. KUODYTĖ (LSF). Gerbiamieji kolegos, iš tiesų reikia dėkoti visiems, įdėjusiems savo indėlį į šito turbūt paties svarbiausio šios kadencijos dokumento rengimą per visas stadijas. Šiandien iš tiesų norėčiau padėkoti ir premjerui už jo tokią tvirtą ir nevienareikšmišką poziciją dėl šio dokumento, pasisakant už Darbo kodeksą, kuris atliepia XXI amžiaus, o ne XX amžiaus pradžios industrinės revoliucijos laikotarpio darbo santykius. Šiandien klausau kai kurių kolegų, girdžiu terminus „vergovė“, „išnaudojimas“ ir panašiai, manau, mes kalbame apie industrinės revoliucijos laikotarpio fabrikus. Iš karto matau baisias Marteno krosnis. Iš tiesų gyvenimas toli gražu nebe toks. Iš tiesų globaliame pasaulyje viskas keičiasi. Didžiulė dinamika. Ir tai, kad mes turime dabar dokumentą, kuris mums leis iš tiesų reguliuoti darbo santykius pažangiau, pakilti konkurencingumo skalėje gerokai aukščiau ir ne dejuoti, o pagaliau pasiekti tokių rezultatų, kurių pasiekia šalys, turinčios modernų darbo santykių reguliavimą, aš manau, yra pozityvu. 
Noriu priminti dar vieną dalyką, kad Darbo kodeksas yra viso socialinio modelio pamatinė dalis. Juk visa kita socialinė dalis remiasi tuo, kad mes turėsime daugiau gerai apmokamų darbo vietų, daugiau mokesčių bus surinkta, ir tik tuo atveju galėsime kalbėti apie socialinę politiką, apie didesnes išmokas ir pensijas. Todėl siūlau atmesti Prezidentės veto, susitarti dėl kai kurių punktų, dėl kurių, man regis, visi matome, buvo padaryta klaidų, tačiau judėti į priekį pažangesnės ir konkurencingesnės Lietuvos kryptimi.
PIRMININKĖ. Ačiū. Nuomonė prieš – K. Masiulis. 
 K. MASIULIS (TS-LKDF). Gerbiamieji kolegos, gyvenimas iš tikro yra įvairus. Jame yra darbuotojų, kurie darbo rinkoje yra labai vertinami ir graibstomi, kurie yra labai kvalifikuoti ir kurie iš esmės renkasi darbdavį, o darbdaviai dėl jų konkuruoja. Taip, tikrai tokių darbuotojų yra. Bet yra ir tokių darbuotojų, kurie yra socialiai neapginti, kurie yra silpni, jiems sunkiau sekėsi mokslas, jie yra sunkiai socialiai integruoti, jie sunkiai pritampa, o neretai ir darbdaviai sunkiai su jais sutaria. Tokie žmonės iš tikro gali būti švaistomi. Jiems yra mokami labai maži atlyginimai, jie yra skriaudžiami ir iš tikro neretai jaučiasi nuskriausti. 
Aš šį mėnesį lankiausi Vokietijoje ir Šveicarijoje ir man teko susitikti su emigrantais ir kalbėtis su jais. Ten labai karštai mes diskutavome ir mūsų išeiviai pabrėžė (tai fragmentiški mano įspūdžiai, suprantama), kad labiausiai juos skatino išvykti iš Lietuvos būtent klimatas. Vadinkite kaip norite tą klimatą: vergovė, ne vergovė, dar kaip nors, bet klimatas, darbdavių požiūris į juos. Jie sakė, kad išvykę į Vokietiją jaučiasi nepalyginamai saugesni ir jaučia, kad su jais elgiamasi geriau. 
Štai Prezidentė siūlo eiti tuo keliu, ir aš siūlau priimti Prezidentės veto, o tada daugiau garantijų suteikus tiems žmonėms žiūrėti, ką dar reikia pakeisti, ir tada keisti. 
PIRMININKĖ. Ačiū. Toliau nuomonė už – K. Daukšys. 
K. DAUKŠYS (DPF). Ačiū, gerbiama Seimo Pirmininke. Žinote, klausau aš gerbiamo profesoriaus kalbos ir suprantu, kad didžiausias rūpestis yra, kad kuo daugiau Lietuvos piliečių išvažiuotų į Vokietiją, Angliją arba Norvegiją, kur jaustųsi gerai, užuot vokiečių, anglų, norvegų investuotojai atvažiuotų į Lietuvą ir sukurtų čia vietas, kuriose žmonėms yra gerai dirbti. Didžiausias skirtumas tarp mūsų matymų yra šitas. Čia turi būti darbo vietos, investuotojams turi būti tokios darbo sąlygos, kad jie čia kurtų jų kuo daugiau, turi būti sąlygos, kad darbuotojas galėtų pasirinkti iš 5 ar 6 darbdavių, o ne pas vieną sėdėti vergystėje, ko labai nori, aš matau, tam tikra konservatorių grupė.
 Tikrai raginu šiuo atveju pašalinti visas ambicijas ir balsuoti už tai, kad įsigaliotų naujas kodeksas, kokį mes buvome priėmę. Jeigu reikės ką nors pakeisti, o toks vienas kitas straipsnis dar yra, tai yra įmanoma susitvarkyti. Iš esmės šiandien Lietuvai reikia žingsnio į priekį, o ne vilkimosi kažkur gale, kaip buvo tarybiniais laikais arba kaip buvo iš karto nuo nepriklausomybės paskelbimo. Kas iš to? Dabartinis kodeksas, turiu pabrėžti, veikia ir yra griežtesnis, negu būtų naujas su Prezidentės pataisomis. Ar laikosi jo kas nors, ar vyksta taip, kaip jūs čia visi norite? Nevyksta ir nevyks, nes gyvenimas yra žydinti šaka, o teorija yra sausa. Labai gaila tai sakyti. Siūlau balsuoti už. 
PIRMININKĖ. Ačiū. R. J. Dagys – nuomonė prieš. 
R. J. DAGYS (TS-LKDF). Kai aš kartais klausau žmonių, kurie teigia esantys darbo vietų kūrėjai, ir prisimenu istorijas, kokias anuomet jie perėmė gamyklas, kiek tada dirbo ir kiek dabar dirba žmonių, tai dėl aritmetikos ir darbo vietų kūrimo yra sudėtinga. Minusas niekada pliusu netampa. Tai, kad iš mūsų šalies jau išvažiavo 600 tūkst., yra būtent požiūrio į juos klausimas. Pagrindinė priežastis – žmonės nesijaučia gerbiami šiuo atveju būtent dėl tokių kalbų, kurias mes girdime: kuria gėrį Lietuvoje tik darbdaviai, darbuotojai šiaip nieko nedaro, nei prakaito lieja, nieko, jų tiesiog nėra, kuria čia verslas. Jeigu niekas nedirbtų, tai niekas nieko ir nesukurtų. Mes konkuruojame globalioje erdvėje. 
Ką dabar darbuotojas turi rinktis? Atlyginimai, deja, darbdavių nepakelti tiek, kiek kitur, net kaimynų savo nepasivejame, mūsų pagarba žmogui toli gražu neatitinka elementarių standartų. Niekur tokių santykių nėra Europos Sąjungoje. Nors vieną valstybę pasakykite. Nėra. Jūsų (…) sutartys buvo įvestos, bet ir jų siūloma atsisakyti. Niekur neleidžiama žmonėms auginti savo vaikus, visur globojami neįgalūs vaikai. Apie ką jūs čia šnekate? Tai kur jis rinksis – Lietuvoje dirbti pas tokius darbdavius, suprasdamas, kad jis yra nulis, ar važiuoti kitur? Ir ką mes dabar turime? 60 žmonių per dieną, jaunimas išvažiuoja. Štai mūsų geriausias rezultatas. Štai ką jie mato, pasirinkimas akivaizdus, jie važiuos ten, kur juos gerbia ir atlyginimą geresnį moka. Tai mokėkite tuos atlyginimus didesnius, o pagarbą reikia įtvirtinti įstatymuose, jeigu darbdaviai patys to nesupranta.
PIRMININKĖ. Nuomonė už – R. Žemaitaitis.
R. ŽEMAITAITIS (TTF). Ačiū, gerbiamoji Pirmininke. Gerbiamieji kolegos, aš manau, kad mes čia turime gana daug aistrų arba tiesiog pamiršome, kokį kelią Lietuva nuėjo. Nuėjome gana didelį tiek investicijų prasme, tiek jų pritraukimo, tiek darbo santykių reguliavimo ir tokį mes šiandien rezultatą turime. Darbo kodekso pakeitimas, aš manau, yra neatsiejama mūsų visų, kaip politikų, dalis. Taip, aš suprantu, kad profesinės sąjungos labai išgyvena dėl savo darbuotojų. Deja, kai pasitikrini, kas yra profesinių sąjungų darbuotojai, tai yra valstybės tarnautojai arba valdininkai, kurie ir yra pripratę gauti po 10, po 15 išeitinių kompensacijų. Aš siūlyčiau jums patikrinti „Sodros“ duomenis. „Sodros“ duomenys tokie: 70 % iš privataus sektoriaus atleidžiamų darbuotojų yra atleidžiami savo noru, be jokios teisės ir be jokios išeitinės kompensacijos. Mielieji kolegos, aš tikiuosi, kad ir socialdemokratai, mūsų koalicijos partneriai, tą premjeras pasakė, visa jų frakcija vienbalsiai palaikys premjerą, nes šiandieną, aš įsivaizduoju, Vyriausybės vadovui labai didelė atsakomybė tenka. Koalicija turi būti gana stipri ir vienbalsiai balsuoti už pataisas. (Balsai salėje) 
PIRMININKĖ. Nuomonė prieš – A. Dumčius.
A. DUMČIUS (MSNG). Dėkui, pirmininke. Aš pagalvojau: jeigu nebūtų Prezidentės veto, tai mes turėtume Darbo kodeksą, pagal kurį darbuotojų ir darbdavių darbo santykiai taip ir būtų paleisti, nesureguliuoti, o dabar duotas impulsas mums visiems pasvarstyti. Štai žiūrėkite, yra trys įvairūs siūlymai ir šiandien mes turime du variantus. Aš manau, kad vienas ar kitas, jeigu priimtume, tragedijos tikrai nesukeltų, bet aš turiu šiokią tokią ir asmeninę nuomonę. Norėčiau pritarti I. Degutienei. Pažiūrėkite, pagrindiniai trys dalykai: nulinė sutarties problema, terminuotos darbo sutarties ir suminio darbo laiko, ir kiti, tai vis dėlto yra labai esminiai dalykai. Manyčiau, kad čia prioritetą reiktų duoti siūlytojui, autoriui – Prezidentei. Balsuokime taip, kad neužtruktume prie šio Darbo kodekso. Labai gerai, kad mes svarstome. Ačiū jums. Balsuosiu už.
PIRMININKĖ. Nuomonė už – J. Olekas.
J. OLEKAS (LSDPF). Ačiū, gerbiamoji Pirmininke. Gerbiamieji kolegos ir mano bičiuliai iš profsąjungų, tie, kurie ten, antrame aukšte, esate. Iš tikrųjų visi sutarėme, kad reikia taisyti tiek socialinį modelį, tiek ir Darbo kodeksą. Šiandien mes balsuojame ne už tai, ar palikti senąjį, dėl kurio išvyko iš Lietuvos, ir dėl tų santykių, kurie dabar yra, bet kaip rasti geriausią sutarimo variantą. Turime du pasirinkimus: arba pritarus veto grįžti prie taisymo, kur kelias būtų kur kas ilgesnis ir neaišku, ar būtų priimta, ir kur kas paprastesnis variantas – atmetus veto ir priėmus mūsų turimą variantą, pateikti tas pataisas, kurias mes turime suderinę. Man atrodo, jos yra priimtinos iš esmės ir profesinių sąjungų žmonėms, ir darbdaviams, ir mums, politikams. Mano rankose yra 11 pataisų dėl vienuolikos straipsnių, jos tas problemas išspręstų. Kviečiu iš tikrųjų padarius pirmą žingsnį žengti ir kitą, patvirtinti šį Darbo kodeksą, pateikti tas pataisas, kurios yra, jas priimti dar šioje mūsų sesijoje, kai dirba šios sudėties Seimas, ir tada būsime darbą padarę iki galo. 
PIRMININKĖ. Ačiū. Ir nuomonė prieš – P. Urbšys.
P. URBŠYS (MSNG). Kai Seimas šeštadienį sutiko svarstyti Prezidentės pataisas, naiviai maniau, kad Seimo diduma praregėjo ir pagaliau prisiminė, kad socialinio teisingumo sąvoka mūsų valstybėje pagaliau turi būti taikoma ne tik politikams, ne tik darbdaviams, bet ir likusiems žmonėms. Deja, bijau, kad apsirikau. Iš tikro tada patvirtinamos liūdniausios prognozes, kad prieš rinkimus, politikams dalyvaujant rinkimuose, tampa aktualesnis finansinis klausimas, o ne socialinio teisingumo. Pagal tas nuotakas, kurios yra Seimo salėje, aš suprantu, kad sandėris yra įvykęs ir Prezidentės veto bus atmestas.
PIRMININKĖ. Ačiū. Nereikia būti įtariems, reikia būti pozityviems. Susikaupkime. Prašau visus susikaupti, ir dabar balsuojame. (Balsai salėje) Noriu paprašyti tylos, Aurelijos paprašysiu nebekalbinti vyrų. 
Dar kartą skaitau Statuto straipsnį. Pirmiausia yra balsuojama, ar priimti visą įstatymą be pakeitimų. Balsuojantys už balsuoja už priimtą mūsų įstatymą be pakeitimų, balsuojantys prieš arba susilaikantys turi kitą priešingą nuomonę. Taigi pirmasis balsavimas. 

Šio įstatymo priėmimas

Balsavo 123 Seimo nariai: už – 74, prieš – 39, susilaikė 10. (Plojimai) Taigi priimtas… Reikia pakartoti įstatymo numerį. Įstatymas (projektas Nr. XIIP-3234) – Darbo kodekso patvirtinimo įsigaliojimo ir įgyvendinimo įstatymas priimtas be pataisų. (Gongas) 

15.40 val. 
Garantijų darbuotojams jų darbdaviui tapus nemokiam ir ilgalaikio darbo išmokų įstatymo projektas Nr. XIIP-4524GR (Respublikos Prezidento grąžintas Seimui pakartotinai svarstyti) (priėmimas)

Kitas lydimasis – Garantijų darbuotojams jų darbdaviui tapus nemokiam ir ilgalaikio darbo išmokų įstatymo projektas Nr. XIIP-4524. Irgi iš karto priimame. Prašau visus sėsti į darbo vietas. Norinčių kalbėti nėra.
Balsuojame. Kas pritariate, kad įstatymo projektas būtų priimtas be pataisų, balsuojate už, kas turite kitą nuomonę, balsuojate kitaip. (Balsai salėje) Primenu, kad tai lydimieji įstatymai. Čia yra lydimieji įstatymai.

Šio įstatymo priėmimas

Balsavo 119 Seimo narių: už – 77, prieš – 28, susilaikė 14. Įstatymas (projektas Nr. XIIP-4524) priimtas be pataisymų. (Gongas) 

15.41 val. 
Garantinio fondo įstatymo Nr. VIII-1926 4 straipsnio pakeitimo įstatymo projektas Nr. XIIP-3245GR (Respublikos Prezidento grąžintas Seimui pakartotinai svarstyti) (priėmimas)

Garantinio fondo įstatymo Nr. VIII-1926 4 straipsnio pakeitimo įstatymo projektas Nr. XIIP-3245. Norinčių kalbėti nėra. 
Balsuojame. Lydimasis. Kas pritariate, kad įstatymas būtų priimtas be pataisų, balsuojate už, kas turite kitą nuomonę, balsuojate kitaip. Lydimasis.

Šio įstatymo priėmimas

Balsavo 114 Seimo narių: už – 73, prieš – 24, susilaikė 17. Įstatymas (projektas Nr. XIIP-3245) priimtas be pataisų. (Gongas) Dar kartą prašau visus sėsti į darbo vietas. 

15.42 val. 
Valstybinės darbo inspekcijos įstatymo Nr. IX-1768 1, 6, 8, 9 straipsnių, ketvirtojo1 skirsnio ir priedo pakeitimo bei 131 straipsnio pripažinimo netekusiu galios įstatymo projektas Nr. XIIP-3264GR (Respublikos Prezidento grąžintas Seimui pakartotinai svarstyti) (priėmimas)

Įstatymas Nr. XIIP-3264. Pavadinimo neskaitysiu. Kas lydimąjį įstatymą laiko priimtu be pataisų, balsuojate už, kas turite kitą nuomonę, balsuojate prieš arba susilaikote. 

Šio įstatymo priėmimas

Balsavo 121 Seimo narys: už – 80, prieš – 26, susilaikė 15. Įstatymas (projektas Nr. XIIP-3264) priimtas be pataisų. (Gongas) 


15.44 val. 
Darbuotojų saugos ir sveikatos įstatymo Nr. IX-1672 1, 2, 3, 9, 10, 12, 13, 16, 21, 22, 25, 26, 27, 29, 31, 33, 34, 35, 44 straipsnių, V skyriaus ir priedo pakeitimo ir Įstatymo papildymo V1 skyriumi įstatymo projektas Nr. XIIP-3243GR (Respublikos Prezidento grąžintas Seimui pakartotinai svarstyti) (priėmimas)

Įstatymas Nr. XIIP-3243. Irgi neskaitysiu pavadinimo. Kas manote, kad įstatymą reikia priimti be pataisų, balsuojate už, kas turite kitą nuomonę, balsuojate kitaip. Balsuojame.

Šio įstatymo priėmimas

Balsavo 118 Seimo narių: už – 75, prieš – 25, susilaikė 18. Įstatymas (projektas Nr. XIIP-3243) priimtas be pataisų. (Gongas) 
Taigi pirmąjį etapą su veto baigėme. Visi lydimieji yra apsvarstyti ir įstatymai priimti.

15.45 val. 
Pagalbinio apvaisinimo įstatymo projektas Nr. XIP-2502GR (Respublikos Prezidento grąžintas Seimui pakartotinai svarstyti) (svarstymas ir priėmimas)

Darbotvarkės klausimas – Pagalbinio apvaisinimo įstatymo projektas Nr. XIP-2502. Svarstymo stadija. Taip pat grąžintas Prezidentės. Kviečiu Sveikatos reikalų komiteto pranešėją A. Monkauskaitę. (Balsai salėje) Jau pakviečiau… Atsiprašau pranešėjos, dėl vedimo tvarkos – J. Razma. Prašom.
J. RAZMA (TS-LKDF). Man atrodo, šiandien jau užtenka tų aistrų dėl vieno projekto ir manau, kad geriau šį irgi jautrų projektą priimti kitame posėdyje. Todėl aš frakcijos vardu prašau pertraukos iki kito posėdžio – iki antradienio. (Balsai salėje) 
PIRMININKĖ. Ačiū. Nestatutinis prašymas. Veto yra svarstomas kitaip. (Balsai salėje) Jeigu manote kitaip, kreipkitės į Etikos ir procedūrų komisiją. Prašau, pranešėja, pateikti.
A. MONKAUSKAITĖ (LSDPF). Šiandien susirinkęs Sveikatos reikalų komitetas…
PIRMININKĖ. Aš jums jau praeitą kartą atsakiau. Prašom, pranešėja.
A. MONKAUSKAITĖ (LSDPF). Šį rytą susirinkęs Sveikatos reikalų komitetas svarstė Lietuvos Respublikos Seimo priimto Lietuvos Respublikos pagalbinio apvaisinimo įstatymo projektą ir sutarė pritarti Prezidentės siūlomoms pataisoms ir papildymams. Balsavimo rezultatai: už – 6, 3 – prieš, susilaikė 1. 
PIRMININKĖ. Ačiū pranešėjai. Diskusijoje užsirašė dalyvauti dešimt Seimo narių. Taigi pirmąjį kviečiu P. Urbšį. Ruošiasi V. M. Čigriejienė. Prašom. R. Žilinskas. Prašau.
R. ŽILINSKAS (TS-LKDF). Atsiprašau, Seimo Pirmininke, už per vėlyvą reakciją, tačiau bandžiau derinti su Sekretoriato darbuotojais, mano kortelė nefiksavo balsavimo. Nuo 0-3a iki 0-3e mano balsas yra prieš.
PIRMININKĖ. Dėl protokolo mes pažymėsime. Ačiū, Rokai. Prašom.
P. URBŠYS (MSNG). Gerbiami Seimo nariai, iš karto noriu jus nuraminti, šiandien tikrai nekalbėsiu apie ekskomuniką – atskyrimą nuo Bažnyčios, nors priminsiu, kai buvo balsuojama dėl embrionų apsaugos nuo žudymo, kreipiausi į Seimo narius, kurie baigė priesaiką „Tepadeda man Dievas“ ir save sieja su Bažnyčia. Todėl, atvirai pasakius, nelabai supratau, kad tie žmonės, kurie net niekina Bažnyčią, taip jautriai reagavo. Šiandien daugiau norėčiau pakalbėti apie tai, kaip manipuliuojant duomenimis Seimo narius norima paversti elementariais kvailiais. Vakar kiekvienas Seimo narys gavo šitą brošiūrą. Šitoje brošiūroje yra išdėstyti duomenys, susiję su pagalbiniu apvaisinimu naudojant embrioną ar kiaušialąstes. Jums buvo įdėtas šitas lapelis – gimdančių moterų dalis po pagalbinio apvaisinimo. Šitame lapelyje jums aiškiai parodoma, kad pagal Maltos duomenis būdas, susiję su kiaušialąsčių naudojimu, yra neefektyvus ir jums nurodo šaltinį. 
Gerbiami Seimo nariai, pirma, atkreipiu dėmesį, kad šaltinis, kuris nurodytas ir įdėtas į šitą brošiūrą, kur susiję su Europos ir Lietuvos duomenimis, šitie duomenys šitoje lentelėje yra Kinijos pagalbinio apvaisinimo įmonių duomenys. Maltos duomenų šaltinis, kuris nurodomas, yra bulvarinio laikraščio ir neatitinka tiesos. 
Dar daugiau. Jeigu mes paimsime pagalbinio apvaisinimo Europoje būtent efektyvumą, toje pačioje brošiūroje aiškiai parodoma, kad efektyvumas nešaldant embrionų siekia 81 %. Akivaizdus yra būtent tas efektyvumas, kuris yra pats geriausias. 
Negana to, kur jūs matote, kad yra nurodyta finansai, kaina? Jums norima įteigti į jūsų galvas, kad jeigu bus naudojami būtent šaldyti embrionai, tai kaina pakils tris kartus. Tai yra melas. Net jie nedrįsta po tuo melu pasirašyti, net nenurodo šaltinio. Iš tikrųjų valstybėse, kuriose taikomos būtent kiaušialąstės ir embrionas, kainų skirtumas siekia gal tiktai 1 tūkst. eurų. 
Dar daugiau. Jūs niekur nerasite, šioje brošiūroje duomenys paimti iš Lietuvos pagalbinio apvaisinimo įmonių. Jų paprasčiausiai nėra. Nėra oficialaus registro, kuris fiksuotų, koks efektyvumas yra šiandien tų klinikų ar privačių įmonių, kurios taiko pagalbinį apvaisinimą. Jos net neteikia duomenų asociacijoms, kurios analizuoja šitą problemą. Kodėl? Todėl, kad pagalbinis apvaisinimas iš tikrųjų yra ne kas kita, o tik priemonė pasipelnyti. Ir tenka apgailestauti, kad Prezidentės siūlomame variante yra skatinamas šitas dalykas – į pagalbinį apvaisinimą daugiau žiūrėti kaip į verslo objektą. 
Todėl, gerbiamieji Seimo nariai, jeigu mes kalbame apie šios dienos realybę, tai prieš du mėnesius aš girdėjau tokias kalbas: yra įvykęs sandėris tarp darbdavių ir tarp tų, kurie nori įteisinti tą pagalbinį apvaisinimą, padaryti kaip išskirtinį verslą, naudingą jiems. Aš bijau, kad tai pasitvirtina. Dabartinis balsavimas dėl Darbo kodekso parodė, kad darbdaviai pasiekė savo. Ar dėl Pagalbinio apvaisinimo įstatymo balsuodami jūs balsuosite taip, kas atitiks interesus tų, kurie, kaip minėjau, daro iš šito pelną ir verslą, greitai mes pamatysime. Ačiū.
PIRMININKĖ. Kviečiu V. M. Čigriejienę. Ruošiasi R. J. Dagys.
V. M. ČIGRIEJIENĖ (MSNG). Ačiū. Gerbiamoji Seimo Pirmininke, gerbiamieji Seimo nariai, visi pagalbinio apvaisinimo specialistai! Prezidentės grąžinimo priežastys buvo kokios? Kad pablogina jau dabar esamą padėtį, neatitinka Konstitucijos, neatitinka tarptautinių rekomendacijų ir gerosios medicinos praktikos, diskriminuoja nevaisingų porų teisę į šiuolaikinio gydymo metodus ir kelia pavojų moters ir vaiko sveikatai bei gyvybei. 
Suprantant sveikatą kaip visapusišką žmogaus gerovę socialine, psichine ir fizine prasme, negalėjimas realizuoti tėvystės ar motinystės yra laikomas liga, kuri turėtų būti gydoma tinkamomis priemonėmis. Nevaisingumas yra liga ir pagal tarptautinę ligų klasifikaciją, todėl nevaisingi asmenys negali būti diskriminuoti ir turi tokią pačią teisę į kokybišką sveikatos apsaugą kaip ir vaisingi. Reikia visiems laikams išsklaidyti dar iki šiol sklandančius mitus apie pagalbinį apvaisinimą. 
Kaip šios srities profesionalė, galiu jus patikinti, kad embrionai yra kuriami tik vienu tikslu – efektyviausiomis priemonėmis pasiekti nėštumą. Apie jokią prekybą negali būti net kalbos, tai draudžia įstatymas. Atliekant pagalbinio apvaisinimo procedūrą paprastai sukuriama daugiau embrionų, nei panaudojama vieno apvaisinimo ciklo metu. Vienos perkėlimo procedūros gimdymo rodiklis yra 20–30 %, todėl ciklus tenka pakartoti, ir beveik visi embrionai yra panaudojami pagalbinio apvaisinimo procedūroms. 
Kad apvaisinta kiaušialąstė, vėliau embrionas, yra žmogaus gyvybė ir turi potencialą tapti žmogumi, dėl to niekam nekyla abejonių, tačiau turėti potencialą ir būti žmogumi yra du skirtingi dalykai. Be moters organizmo embrionas niekada netaps žmogumi, todėl embrionas negali būti tapatinamas su žmogumi. Kiaušialąsčių šaldymas nėra efektyvesnė ar net lygiavertė procedūra, lyginant su embrionų šaldymu. Klinikinių nėštumų skaičius vienai šaldytai kiaušialąstei yra nuo 4 iki 12 %, vienam šaldytam embrionui – daugiau nei 20 %. Naudojant kiaušialąsčių šaldymo technologiją pasaulyje gimė tik apie 5 tūkst. vaikų, lyginant su daugiau kaip 5 mln. gimusių naudojant standartinius gydymo metodus. Kiaušialąsčių šaldymas yra veiksmingas ir saugus tik jaunoms ir vaisingumo problemų neturinčioms moterims. 
Šiandien tai, kad beveik visoms nevaisingumo priežastims galima pritaikyti efektyvų gydymą, yra didžiausias modernios medicinos laimėjimas, todėl nė viena gydymo siekianti pora neturėtų būti diskriminuojama pagal savo padėtį ir gyvenamąją vietą. Likome tik viena pilka dėmė Europos žemėlapyje, turinti tokį žmogaus teisių suvaržytą įstatymą. Raginu prisijungti prie pacientų, kurie pasirašė peticiją prieš žmogaus teises diskriminuojantį ir sveikatą žalojantį Pagalbinio apvaisinimo įstatymą, ir palaikyti aukštus gydymo standartus atitinkančių gydymo metodų taikymo galimybę, palaikyti Prezidentės pateiktus pasiūlymus. Ačiū.
PIRMININKĖ. Kviečiu R. J. Dagį. Ruošiasi P. Gražulis. 
R. J. DAGYS (TS-LKDF). Gerbiamieji kolegos, visi turbūt čia, salėje, esantys kalbame apie tai, kad pagalbinis apvaisinimas kaip toks reikalingas. Niekas dėl to nesiginčija. Klausimas, kaip tą padaryti. Ir čia mes susiduriame su esmine dilema. Nekalbėsiu dabar aš kaip krikščionis, kalbėsiu kaip gamtos mokslų daktaras. 
Taip, šeštame, septintame dešimtmetyje, kai mes mokėmės biologijos, buvo aiškinama, kad iki tol, kol žmogus atsiranda, jis pereina žuvies ir visokias kitokias stadijas, bet mokslas nestovėjo vietoje ir jis vienareikšmiškai įrodė, kada prasideda gyvybė, kada atsiranda žmogus. Jeigu jūs kokiam nors mokslininkui pasakysite, kad gyvybė atsiranda kada nors vėliau, o ne nuo tada, kai susilieja dvi ląstelės, tai pasakytų, kad jūs gyvenate akmens amžiuje. Ir man keista, kad tokių gydytojų, kurie taip galvoja, dar atsiranda. Kursą reikia pasikartoti. 
Jeigu niekam nekyla abejonių, kada atsiranda gyvybė, tai mes sprendžiame, kaip padėti moteriai, nepažeidžiant pagrindinių principų, nes kiekvienas iš mūsų turbūt puikiai suprantame, kad pasirinkimo teisė yra daug silpnesnis argumentas nei teisė į gyvybę. Ir negalime nė vienas iš mūsų prisiimti teisės eksperimentuoti su ta gyvybe, daryti kokius nors eksperimentus jai nesutinkant vien todėl, kad embrionas dar tuo metu negali pasakyti, išreikšti savo nuomonės. Bet motinos, savyje nešiojančios kūdikius, puikiai supranta, kad tai yra žmogus ir su juo kalbasi. Suvokia tai, nereikia to įrodinėti. 
Ką mes dabar siūlome? Priimti Prezidentės veto – perteklinių embrionų gamybą, perteklinių žmonių gaminimą. Ir su po to išplaukiančiomis pasekmėmis – leisti nuspręsti, ar jis gali gyventi, ar negali, intervencijas daryti. Čia eugenikos mokslui atsirasti daug visokių priežasčių. Taip, buvo Antrojo pasaulinio karo metais manipuliacijų su žmogumi, irgi medikai eksperimentavo, ne kas nors kitas. Bet ar šiame amžiuje galima taip elgtis? Ir kur ta riba, kada turėtume sustoti? Jeigu mes nesiremiame mokslu kaip tokiu, tai tada belieka balsavimas, atsižvelgiant į lobistinius interesus tų, kurie verčiasi tuo bizniu, čia nieko daugiau nėra. 
Kada mes nuspręsim dėl tos gyvybės? Ar aštuntą savaitę? Kodėl gimimo metu? O gal po dešimt metų? Lengviau bus, mažiau išmokų vaikams reikės. Jis dar ne vaikas, jis dar nesąmoningas, jis dar nepakankamai subrendęs, jis dar negali nieko spręsti. Kurioje vietoje mes sustosime? 
Arba mes saugome gyvybę, arba jos nesaugome. Jeigu peržengiame šitą barjerą, sustojimo nėra. Priklausomai nuo konjunktūros, politinės konjunktūros, lobistinių grupių, biznio interesų dar ko nors… Mes atidarome Pandoros skrynią, leidžiame su žmogumi eksperimentuoti kaip tinkama, leidžiame jį užšaldyti ar ką nors su juo kita padaryti. Šito nevalia peržengti ir pamiršti mes šito niekaip negalime. 
Nubalsavę kitaip mes visada jausime sąžinės priekaištus dėl tų gyvybių, su kuriomis buvo pasielgta taip, nutrauktos gyvybės, iš kurių galėjo išaugti mokslininkai, dori piliečiai, pasiekti daug ką, o mes nusprendėme, kad jie tuo metu negali gyventi. Arba to meto medicinos žinios sako, kad jis turi defektą, bet taip pat po metų kitų pasirodys, kad tas defektas ištaisomas lengvų lengviausiai, nes mokslas nestovi vietoje, jis iš karto ištaisomas. Kas – mes, dievai, turime nuspręsti, kas turi gyventi, kas ne? Kodėl tada mes nepasisiūlome užšaldomi, su mumis eksperimentuoti? Darykime šitaip. O ką, sudėtinga? Kur čia ribos? Ribų nebėra. Arba gerbiame gyvybę, arba jos negerbiame ir tada, kaip sakoma, priklausomai, kaip nubalsuosime, kokia kompozicija sėdėdami. Todėl aš pasisakau prieš Prezidentės veto, nes būtent tai įteisina šitas veto. (Šurmulys salėje) 
PIRMININKĖ. Kviečiu P. Gražulį. Ruošiasi B. Vėsaitė. 
P. GRAŽULIS (TTF). Dar kartą, gerbiamieji Seimo nariai, iš tikro yra labai svarbus teisės aktas Dirbtinio apvaisinimo įstatymas, kurį svarstome. Aš sakiau, man truputį keista, Tėvynės sąjungos-Lietuvos krikščionių demokratų partija iškelia kandidatę į Prezidentus, ji tikrai deklaruoja aukštas moralines nuostatas ir reikalauja būti labai morališkai atsakingus visus Seimo narius, ir staiga gana atsakingą įstatymą, vertybinį, ji vetuoja. Jau kalbėjau pirmą kartą, kad Tėvynės sąjungos-Lietuvos krikščionys demokratai turėtų susimąstyti, ar nepadarė klaidos keldami, remdami ir dabar remdami Prezidentę D. Grybauskaitę, nes jos vertybinės nuostatos gal daugiau deklaruojamos, bet, deja, gyvenime pasirodo, kad viena deklaruojama, o kitaip elgiamasi. Aš taip pat noriu pasidžiaugti, kad čia sėdintys Tėvynės sąjungos-Lietuvos krikščionių demokratų Seimo nariai iš tikro nuoširdžiai gina tas vertybes, bet man rūpestį kelia naujas lyderis, naujas lyderis, jų gerbiamas G. Landsbergis, kuris, manau, kalbėtų taip, kaip kalba Prezidentė. Bet šiandien turime situaciją, kokia yra, aiški G. Landsbergio pozicija šeimos klausimais, kad jis pasisako už vienos lyties asmenų santuokas, kad jis pasisako gal ir už įvaikinimą vaikų, ir panašiai. 
Bet, gerbiamieji Seimo nariai, pirmiausia tai mes neklaidinkime visuomenės – dirbtinis apvaisinimas nėra gydymas. Jeigu bus dirbtinai apvaisinta moteris, po to ji netaps vaisinga, tai kam mes apgaudinėjame visuomenę, bandydami apgauti save? Tikrai nėra joks gydymas. 
Antras dalykas, man atrodo, priimtas labai atsakingas įstatymas, kad iki trijų embrionų, tiek, kiek telpa gimdoje, leidžiama tų embrionų panaudoti. Kam juos šaldyti, jūs man atsakykite? Aš siūlyčiau pirmiausia… Man labai keista, tokius labai gražius vardus nešioja dvi Marijos, tiek Pavilionienė, tiek Čigriejienė, gal jūs užsišaldykite. Gal jūs užsišaldykite, nes jus užšaldė sovietinė sistema ir jūsų smegenys nė kiek neprogresuoja toliau. Jau kaip užšaldė sovietinė sistema, taip ir esate užšalę. Bet gal ne tik protus, bet ir kūnus užšaldykite, po šimto metų prabusite ir gal mąstysite kitaip. Kodėl jūs norite kitus šaldyti?! 
Antras dalykas. Mane taip pat glumina, vėl primena sovietinę sistemą – būdavo kunigų, kurie būdavo drąsesni ir kritikuodavo sovietinę sistemą, kovodavo už žmogaus teises, už tikinčiųjų teises, pavarčiau „Tiesą“, „Komjaunimo tiesą“ – nagi tokie patys žodžiai. Tie patys žodžiai! Kur kišasi kunigai? Kodėl kišasi į viešą gyvenimą? Jų vieta bažnyčioje, jie neturi teisės kalbėti. Žinoma, dabar, ačiū Dievui, kad kol kas nesodina. Bet greitai, man atrodo, už tai, kad kunigai viešai išeina ir išsako savo poziciją, savo vertybinius dalykus, kuriuos Bažnyčia privalo ginti, ji negali tylėti, jos pareiga kovoti už įtvirtintas bažnytines evangelines nuostatas!.. Tai jeigu jau jie nekovotų už tas vertybes, tai Bažnyčia apskritai prarastų prasmę. Ir aš manyčiau, jie turėtų dar aktyviai, drąsiau kalbėti. Bet, be abejonės, išsako savo poziciją ir, užuot sveikinę, kad Bažnyčiai nėra tas pats, kokie bus teisės aktai, kokiu keliu eis valstybė, staiga mes bandome juos, kaip sakoma, vėl varyti į bažnyčią – sakykite pamokslus, kalbėkite, bet nesikiškite į mūsų, Seimo narių, darbą! Tikrai, Bažnyčia ne tam, kad tik sakytų pamokslus, bet kadangi Bažnyčia turi savo politiką, savo moralę, savo nuostatas, ji turi juos ir ginti viešajame gyvenime, ką ir daro Bažnyčia. Sveikinu! Ir tikiuosi, kad Seimo nariai suras jėgų, kaip prieš tai, ir atmes Prezidentės veto. O Prezidentė galbūt atsiprašys tautos už tai, kad vetavo šitą įstatymą. 
PIRMININKĖ. Kviečiu kalbėti B. Vėsaitę. Ruošiasi D. Kuodytė. Prašom, norite pasakyti repliką dėl vedimo tvarkos. 
O. LEIPUTĖ (LSDPF). Taip, dėl vedimo tvarkos. Gerbiamoji Seimo Pirmininke, labai prašyčiau reaguoti į tai, ką kalba kolega, nes tai panašu į įžeidimą. 
PIRMININKĖ. Ačiū. Tam yra Etikos ir procedūrų komisija, gali įvertinti, man kartais sunku įvertinti visų pasisakymus. Prašau visų vengti labai aštrių pasisakymų tam, kad šiek nuramintume emocijas ir priimtume racionalius sprendimus. Prašom, Birute. 
B. VĖSAITĖ (LSDPF). Gerbiamasis Petrai, man atrodo, kad dėl to, ką tu čia dabar sakei, jeigu dar buvo tau pagarbos, tai dabar tie likučiai ištirpo. (Balsas salėje) Visiškai ištirpo, nes kalbėjai vėjus, niekus ir darai gėdą. 
Žiūrėkite, geriau apskritai jokio įstatymo, negu tas, kuris dabar galioja ir kuris priimtas Seimo. Aš pritariu Prezidentės veto, nes turbūt simboliška, kad šiandieną Lietuvoje vyksta Pasaulinė gyvybės konferencija. Ir jeigu tie pasaulio grandai išgirstų, apie ką mes diskutuojame, tai turbūt leiptų iš juoko, leiptų iš juoko, nes, tiesą sakant, vyksta tikrai genetinės modifikacijos, taisomi augalų ir gyvūnų, ir apskritai žmogaus genetiniai sutrikimai. Ir mokslas nuėjęs daug toliau, negu mes šiandien norime.
Bet žinote, apie ką aš norėčiau pakalbėti? Jūs pagalvokite apie tas šeimas, kurios neturėdamos pakankamai lėšų, o jaunos šeimos paprastai jų neturi, pasmerktos bevaikystei, be-vai-kys-tei. Tai yra socialinė problema, ne tik politinė, ne tik demografinė, bet ir socialinė problema, nes turtingos jaunos šeimos, jeigu paremia tėvai, gali nuvažiuoti į Latviją, į Estiją, pagaliau į Lenkiją, kur galioja daug tobulesnis įstatymas. O vargstančios Lietuvos jaunos šeimos šitos galimybės neturi. Tie, kurie verkia dėl embrionų, jūs pagailėkite moterų. Moterų, kurios, tiesą sakant, pasmerkiamos didelėm kančiom, jų gyvenimas iš tikrųjų ryškiai pasikeičia naudojant steroidinius hormonus, taip pat ir vyrų, ir visos giminės, tai labai prašau, kolegos, tikrai nesame mes čia specialistai, palikime spręsti ekspertams, kas geriausia, o tie, kurie turi kitokius įsitikinimus, tegu naudoja šitą būdą, kuris jų etikos ir moralinių nuostatų nežeidžia. Aš manau, palikime galimybę patiems žmonėms, pačioms moterims ir jaunoms šeimoms apsispręsti. Balsuokite už Prezidentės veto. (Šurmulys salėje) 
PIRMININKĖ. Ačiū. Kviečiu D. Kuodytę. Ruošiasi R. Šalaševičiūtė. 
D. KUODYTĖ (LSF). Gerbiamieji kolegos, kalbėsiu Liberalų sąjūdžio frakcijos vardu. Taip pat kalbėsiu tų, kurie pasirašė kreipimusis į Lietuvos Respublikos Prezidentę, prašydami vetuoti šitą konservatyvų jį variantą, t. y. 77 Lietuvos universitetų ir universitetų klinikų medikų bendruomenės nariai, 27-ios pacientų ir nevyriausybinės organizacijos, taip pat peticiją, kviečiančią vetuoti šį projektą, pasirašė 8 tūkst. 300 Lietuvos piliečių, neabejingų Lietuvos piliečių, kuriems yra svarbi situacija, kuri šiuo metu yra Lietuvoje. 
Situacija yra tokia: kas dešimta Lietuvos šeima negali susilaukti vaikų. Aš nesu medikė, nekalbėsiu medicininiais terminais, daug geriau apie tai kalbėjo profesorė V. M. Čigriejienė, beje, kurią įžeidinėti šioje salėje yra mažų mažiausiai amoralu. Jos žodis čia turėtų būti svarbus kaip ekspertės, kaip praktikės. Aš kalbėsiu apie tai, kokias pasekmes Lietuvai atneš šis konservatyvusis variantas. Beje, noriu priminti, kad mes lipame ant grėblio, kurio smūgį į kaktą jau patyrė Italija. Ji buvo priėmusi analogišką konservatyvų įstatymą ir turėjo jį keisti. Daugybė Italijos šeimų, galiojant šiam konservatyviam įstatymo projektui, tiesiogiai nukentėjo, tiesiogiai patyrė žalą. Ar mes šito norime, ar mes šito linkime Lietuvos šeimoms, kurios nori susilaukti vaikų? 
Viena vertus, kalbame apie demografines problemas, kita vertus, 50 tūkst. šeimų mes užkertame kelią būti laimingoms. Noriu pasakyti, kad priimdamas šį konservatyvųjį Pagalbinio apvaisinimo įstatymą Seimas atima galimybę ir teisę šeimai apsispręsti, kokį gydymo būdą pasirinkti. Visiškai pritariu kolegei B. Vėsaitei. Žmonės, kuriems religiniai ar kokie nors kitokie įsitikinimai neleidžia atlikti tos procedūros, kuri yra siūloma Prezidentės pataisose, gali rinktis konservatyvųjį variantą. Bet negi mes galime atimti tokią galimybę visiems kitiems?
Taip pat yra diskriminuojamos ištisos pacientų grupės, ypač onkologinėmis ir genetinėmis ligomis sergantys pacientai. Skatina nevaisingas Lietuvos poras efektyvios pagalbos ieškoti užsienyje, tai yra skatina komercinį, medicininį turizmą, kuris toli gražu ne visada yra saugus, jeigu kalbame apie šalis, kur šios procedūros atliekamos pigiau, bet nebūtinai saugiau. 
Turbūt nekartosiu tų pačių argumentų, kurie jau buvo pasakyti, tik dar kartą noriu atkreipti dėmesį, kad ši problema yra vertybinė, ši problema yra žmogaus teisių problema, ne tik medicininė. Ir žmogaus teisių diskursu svarstydami šią problemą, aš manau, mes neabejotinai turime priimti Prezidentės pateiktus pasiūlymus, pritarti Prezidentės veto ir Lietuvoje leisti žmonėms pasirinkti. 
PIRMININKĖ. Ačiū. Kviečiu R. Šalaševičiūtę. Ruošiasi G. Purvaneckienė.
R. ŠALAŠEVIČIŪTĖ (LSDPF). Gerbiamieji kolegos, popiežius yra pasakęs, kad mokslas tai yra gėris. Mūsų Seimas, priėmęs konservatyvųjį Pagalbinio apvaisinimo įstatymo variantą, paneigė medicinos mokslo pažangą ir pasmerkė nevaisingas šeimas kančiai ir skausmui. Seimas įteisino eksperimentavimą su nevaisingomis poromis, įtvirtindamas neefektyvų kiaušialąsčių šaldymo metodą kaip vienintelį leidžiamą. Seimas uždraudė lytinių ląstelių donorystę, neleisdamas nuo vėžio pasveikusiems, tačiau nevaisingiems tapusiems Lietuvos žmonėms susilaukti vaikų. Seimas uždraudė genetinę diagnostiką, atimdamas galimybę naujagimiams išvengti sunkių genetinių ligų perdavimo. Seimas, manau, peržengė padorumo kriterijus, prisiimdamas gydytojo vaidmenį ir šiurkščiai kišdamasis į privatų šeimos gyvenimą. 
Manau, visus Seimo narius pasiekė kreipimasis su prašymu pritarti Prezidentės teiktiems siūlymams ir priimti pažangų Pagalbinio apvaisinimo įstatymą. Kolegė D. Kuodytė išvardijo skaičius, tačiau aš noriu atkreipti dėmesį, kad tie įvardyti 50 tūkst. nevaisingų šeimų, šis skaičius buvo įvardintas 2007 metais man dirbant vaiko teisių apsaugos kontroliere ir surinkus statistinius duomenis. Šiandien mes tokių šeimų, įvertinant jaunų šeimų nevaisingumo problemas, ko gero, Lietuvoje turime daugiau.
Pagalbinio apvaisinimo įstatymas yra gėdingai pagarsėjusio, dabar jau panaikinto, Italijos pagalbinio įstatymo kopija, kurio žalingas pasekmes Italijos nevaisingos poros jaučia iki šiol. Specialistai daug kartų pabrėžė, kad tenkinant Seimo priimto konservatyviojo įstatymo nuostatas didės daugiavaisių nėštumo atvejų, augs priešlaikinio gimdymo rizika, apsigimimų rizika, nes medikai negalės laikytis aukštų pasaulio gydymo standartų, kai į moters organizmą perkeliamas vienas embrionas. Be to, Seimo nustatytos neefektyvios procedūros yra kelis kartus brangesnės už efektyvų mokslu pagrįstą gydymą. 
Visiems Seimo nariams, kaip minėjo kolega P. Urbšys, buvo išdalintos knygelės apie pagalbinį apvaisinimą. Jose aiškiai matyti, kad embrionų šaldymas, genetinė diagnostika ir lytinių ląstelių donorystė yra leidžiami visoje Europoje, embrionų šaldymas yra draudžiamas tik Maltoje, kurioje yra 400 tūkst. gyventojų. Konservatyviojo įstatymo šalininkų Malta buvo rodoma kaip progreso etalonas, tačiau šią vasarą paskelbti Maltos pagalbinio apvaisinimo duomenys visiškai tai paneigia. Maltoje pagalbinio apvaisinimo sėkmė yra mažiau kaip 10 %, o naujausi tyrimai rodo, kad taikant pažangius pagalbinio apvaisinimo metodus ši sėkmė gali viršyti 40 %. 
Taip, teisingai, Prezidentė apgynė pacientų teises ir teisingai vetavo Seimo priimtą Pagalbinio apvaisinimo įstatymą. Jos Ekscelencija pasiūlymais grąžino pažangius nevaisingumo gydymo metodus, leidimą atlikti genetinę diagnostiką, kai ji būtina, siekiant išvengti sunkių genetinių ligų perdavimo naujagimiui bei lytinių ląstelių donorystę, kai be to šeima negali susilaukti vaikų. 
Kviečiu Seimo narius atlikti pareigą tarnauti Lietuvos žmonėms, pacientų interesus iškelti aukščiau ir pritarti Prezidentės veto bei pasiūlymams dėl Pagalbinio apvaisinimo įstatymo. Ačiū.
PIRMININKĖ. Ačiū. Kviečiu G. Purvaneckienę. Ruošiasi E. Vareikis. (Balsai salėje) Jau du liko. Pabaigsime.
G. PURVANECKIENĖ (LSDPF). Ačiū, gerbiama Pirmininke. Gerbiamieji kolegos, čia Seimo narys P. Urbšys mojavo kažkokia knygute, kurią jis gavo. Gal kai kas gavo, aš negavau. Paklausiau savo artimiausių kolegių, niekas jos negavo. Nežinau, kas ten yra. Bet knygutė nėra tokia jau baisi blogybė. Nepatinka tau, išmetei, ir viskas. Skaityti visi moka ir visi supranta ir nieko ta knygutė nesuagituos. 
Aš noriu pasakyti apie kitą dalyką. Mes visi patyrėme kibernetinę ataką. Mes patyrėme kibernetinę ataką ir taip atsitiko, kad aš vieną dieną nežiūrėjau, netryniau, nespėjau imtis priemonių prieš ją, aišku, prieš ją irgi yra priemonių. Tai man prišiukšlino visą kompiuterį taip, kad aš turėjau sugaišti visą dieną trindama tą, kas, aš neabejoju, buvo organizuojama ir kai kurių Seimo narių. Be jų pritarimo šitokio, nežinau kaip pavadinti, dalyko nebūtų. Ir tai ne pirmas kartas. Tie, kurie čia kalba apie visokias dorybes, Bažnyčią ir t. t., turėtų jausti didžiausią gėdą, kad jie surengė kompiuterinę ataką prieš Seimo narius. Tai viena moralinė šitos vadinamosios kovos pusė. 
Kitą dalyką norėčiau pasakyti. Paprasčiausiai pagalvokime apie tas 50 tūkst. nevaisingų šeimų. Ir ne dėl kokių nors principų, ne dėl kokių nors ambicijų Prezidentė pasakė taip, Prezidentė pasakė kitaip ar Ministras Pirmininkas kažką pasakė. Čia nėra tarpasmeninių santykių. Ne tarpasmeniniais santykiais galima grįsti savo sprendimus. Reikia žiūrėti į žmones ir stengtis, kad žmonėms būtų geriau. Tai – pagrindinis dalykas. Todėl labai prašau pritarti Prezidentės veto.
PIRMININKĖ. Ačiū. Aš tik noriu pasakyti. Gerbiamieji Seimo nariai, nekaltinkite vieni kitų pirma laiko. Seime vyksta vidaus tyrimas dėl tų gautų laiškų ir bus visiems atsakyta. Kompetentingos institucijos pateiks išsamią informaciją, kas vyko. Kol neturime faktų, nekaltinkime vieni kitų. Dar neaišku, kuri pusė kuriai čia ką darė. (Balsai salėje) 
Toliau. Liko du kalbėtojai. Turbūt suteiksime žodį ir jiems. E. Vareikis. Ruošiasi A. Dumbrava.
E. VAREIKIS (TS-LKDF). Gerbiamieji Seimo nariai, gerbiamieji kolegos, mes šiandien kalbame apie įstatymą, kurio svarba iš tikrųjų neapsiriboja vien techniniais klausimais, ką mes padarysime, ko nepadarysime, kiek čia šeimų nukentės, kiek atsiras. Tai yra įstatymas, kuris turi moralės, dorovės ir etikos prasmę. Todėl kalbėdami apie šį įstatymą mes iš tikrųjų turėtume labai aiškiai pagalvoti apie žodžius, kurie šiame įstatyme yra vartojami. 
Visų pirma, jeigu jūs nepatingėtumėte paskaityti vikipedijos, gūglės, pamatytumėte, kad pagalbinis apvaisinimas ir dirbtinis apvaisinimas yra labai skirtingi dalykai. Mes priėmėme Pagalbinio apvaisinimo įstatymą, kuris padeda žmonėms natūraliai susilaukti vaikų. Dirbtinis apvaisinimas yra vaikų sintezė. Taip, technologijos šiandien leidžia tai, bet jeigu jau mes priimame Prezidentės veto, tai iš tikrųjų turėtume pakeisti įstatymo pavadinimą, nes tai, kas yra pagalbinis apvaisinimas, ir tai, ką sako Prezidentė, yra ne tas pats. 
Kitas čia diskusijose dažnai vartojamas žodis yra „progresas“. Mums labai patinka operuoti „progresyvus metodas“. Ką reiškia progresyvus šiuo atveju? Progresyvus metodas leidžia prisintetinti gemalų ir juos paskui žudyti. Techninės galimybės leidžia, bet ar moralė mums leidžia tai daryti? Prisipažinsiu, aš pagal diplomą esu ginklų kontrolės ekspertas ir žinau, kad yra sukurta tokių ginklų, kurie leidžia žudyti žmones labai negailestingai. Yra priimtas tarptautinis susitarimas nenaudoti kai kurių ginklų ne todėl, kad jie yra neefektyvūs – jie yra pernelyg efektyvūs, jie žudo moralę. Karo esmė yra ne nužudyti, o išvesti priešą iš rikiuotės. Šiuo atveju mes techninėmis priemonėmis iš tikrųjų techniniu progresu vadiname tai, kas su žmogiškumu neretai prasilenkia. 
Ir medicinoje žodis „progresas“ yra labai pavojingas. Aš jums galėčiau ilgą istoriją papasakoti, kaip kažkada progresyviais metodais buvo laikomas kraujo nuleidimas, kaip progresyviais metodais buvo laikomi įvairūs chirurgijos metodai, kaip kažkada toks daktaras J. Mengele progresyviais metodais atliko eksperimentus su vienos tautybės žmonėmis ir buvo nutarta, kad progresyvu kai kuriuos nužudyti, progresyvu pašalinti juodaodžius ar klaidatikius ir panašiai. 
Jeigu mes kalbame apie šitokį progresą, tai būkime labai atsargūs. Šiandien mes iš tikrųjų stovime prie ribos. Mes sakome – progresyvu pašalinti dar negimusį žmogų, nes mums nepatinka jo tam tikri genetikos komponentai. Taigi šiuo atveju būkime labai atsargūs. Santykis tarp tikėjimo ir mokslo… Gerbiamieji, tai, ką jūs vadinate mokslo pasiekimais, yra taip pat labai rizikingas dalykas. Aš esu gamtamokslininkas, biochemikas, jeigu aš perskaitau šimto metų senumo mokslinius tekstus, jie atrodo naiviai juokingi. Tai, ką jūs šiandien vadinate superprogresu, po 20 ar 30 metų bus naiviai niekingai juokingi dalykai. O štai moralės dalykai yra amžini, jie nesensta. Taigi kada mes ant svarstyklių padedame „techninį progresą“ ar vadinamąjį mokslą, grynąjį mokslą, kuris yra matuojamas kiekybiškai, ir mūsų dorovę, kuri yra matuojama kokybiškai, turime pasakyti, kad amžinas dalykas yra mūsų žmogiški jausmai ir tai, ką čia kai kas vadina kai kurių žmonių vertybėmis. Tai nėra kai kurių žmonių vertybės, istorija parodė, kad tai yra bendros vertybės.
Ir galiausia liga. Čia iš šios tribūnos buvo kalbėta, kad nevaisingumas yra liga. Jeigu mes gydome ligą, tai gydykime ligą, bet nepakeiskime jos kažkokiu surogatu. Mes šiandien žinome ir medikai jums gali pasakyti, kad daugelis ligų vien techninėmis priemonėmis neišgydomos. Štai nevaisingumas yra liga, kuri neišgydoma vien tik techninėmis priemonėmis, tai yra liga, kuri gydoma ir moralės priemonėmis. 
Taigi siūlau likti ten, kur esame (mes priėmėme neblogą įstatymą, sakyčiau, ne tobulą, bet neblogą), ir nepritarti veto.
PIRMININKĖ. Kviečiu A. Dumbravą ir pereisime prie kitų procedūrų.
A. DUMBRAVA (TTF). Ačiū, gerbiamoji Pirmininke. Aš labai trumpai. Tikrai norėčiau pasakyti. Mielieji gerbiami kolegos, 2016 metai yra paskelbti Gailestingumo metais, todėl labai nesimboliška, kad mes būtent dabar priimame tokį įstatymą (na, bandome priimti), kuriuo leidžiame žudyti embrionus. Manau, tai neatleistinas dalykas. Tie rezultatai, kurie buvo pasiekti Maltoje, yra tikrai neblogi. 2014 metais 30 % rezultatas, manyčiau, yra tikrai geras. Mes vardan tikslo, kad turėtume vaikų, neturime moralinės teisės žudyti embrionus. Todėl, jeigu esame krikštyti, jeigu esame krikščionys, katalikai, neprisiimkime šiandien Penktojo Dievo įsakymo, kuris sako – nežudyk. Labai ačiū.
PIRMININKĖ. Ačiū. Taigi grįžtame į savo darbo vietas ir pereiname prie pirmojo balsavimo. Dar kartą. Kurie būsite užsirašę, nuomonė už – laikyti įstatymą priimtą be pataisų, nuomonė prieš – tie, kurie kalba už Prezidentės veto. Supratote? Dėl pirmo balsavimo dabar vyksta. Aš suprantu, kad visi atvirkščiai susirašėte. Ne visi, matau. Tada klausiu kiekvienu atveju atskirai, gerai? (Balsai salėje) Pirmas kalbėjimas už tai, kad laikytume savo įstatymą priimtu tokį, kokį priėmėme. Kaip suprantu, P. Urbšys. Marija Čigriejiene, kalbėsite už veto, taip? Gerai. Pirmiausia P. Urbšys. Prašom.
P. URBŠYS (MSNG). Pritarimas Prezidentės veto ir jos teikiamoms Pagalbinio apvaisinimo įstatymo pataisoms neabejotinai reikš, kad pritariame žmogaus embriono pavertimui preke. Paradoksas. Tačiau dekrete leidžiant sukurti daugiau embrionų nėra numatyti jų išvežimo į užsienį apribojimai. Nerasite jokių apribojimų. Mes tapsime embrionus eksportuojančia valstybe. Dalis Europos šalių, tokios kaip Vokietija, Prancūzija, leidžia eksperimentus su importuotais embrionais. Mes tokių apribojimų neturime. Tas pats nutinka ir su moterų kiaušialąstėmis. Leidžiama donorystė, nustatomas moterims mokėtinas kompensavimas ir vėlgi pamirštama uždrausti ar bent kontroliuoti išvežimą iš Lietuvos. 
Šiomis pataisomis norima įteisinti ir paversti mūsų moteris grynai kiaušialąsčių embrionų fabrikais ir pasipelnymo šaltiniu toms verslo firmoms, kurios verčiasi pagalbiniu apvaisinimu tam, kad išgautų embrioną iš kiaušialąstės. Todėl nereikia dangstytis nevaisingomis poromis. Šios pataisos skirtos prisidengiant nevaisingumo problema išgauti embrionus iš kiaušialąstės pardavimui. Oponentai, kurie pritaria šiai pataisai, siūlo palikti patiems apsispręsti, ką daryti su žmogaus gyvybe. Su gyvybe, kuri negali savęs apginti. Siūlo leisti savanoriškai apsispręsti būsimo vaiko tėvams tapti jo žudikais. Nejaugi mes turime už tokias pataisas balsuoti?
PIRMININKĖ. Ačiū. Nuomonė prieš – V. M. Čigriejienė. 
V. M. ČIGRIEJIENĖ (MSNG). Žinote, atvirai kalbant, aš, kaip buvusi aukštosios mokyklos pedagogė, mokiusi pažangių tyrimo metodų studentiją, kuri garsina Lietuvos mediciną pasaulyje, kuri rašo, kalba apie mokslą, kad tokie samprotavimai, kažkieno parašyti, keliami Seime… ir geriausiai žino ponas P. Urbšys. Man tenka labai apgailestauti. Atkreipiu dėmesį, kad Prezidentė, vetuodama Pagalbinio apvaisinimo įstatymą, nesiūlo nė vieno kraštutinumo – nei liberalaus, nei konservatyvaus varianto, o pateikia nuosaikų variantą, kuris suteikia pačiai porai pasirinkimo teisę. Demokratinėje valstybėje žmonės laisvi priimti sprendimus, o valstybė turi sudaryti sąlygas sprendimus realizuoti.
Gerbiami Seimo nariai, aš kviečiu balsuoti vieningai už Prezidentės veto.
PIRMININKĖ. Nuomonė už savo priimtą įstatymą – R. J. Dagys.
R. J. DAGYS (TS-LKDF). Teko ką tik pasišnekėti su savo sūnumi – gamtos mokslų daktaru. Ką tik girdėti argumentai yra tokia seniena, kad jaunimui kelia šypseną, kad čia išvis tokiais galima vadovautis. Tai, kad mes pavadiname žmogų embrionu, niekas nepasikeičia, jis vis tiek yra žmogus. Kaip norite, taip jūs jį vadinkite sąžinei nuraminti, čia nieko nepakeisite. Anuomet mes irgi daug ką vadinome: melžėjas – operatorėmis ir t. t., niekas nesikeičia. Demokratinėje valstybėje pagal vakarietiškas vertybes gerbiama gyvybė. Net nusikaltėliui mes gyvybės neatimame ir neleidžiame su juo daryti eksperimentų, o dabar su žmogumi, kuris dar niekaip negali apsiginti, tik apeliuoja į mus, mes leidžiame daryti viską. Šitas Pagalbinio apvaisinimo įstatymas skiriasi vieninteliu dalyku – visos procedūros tos pačios, išskyrus tai, kad neleidžiama kurti perteklinių embrionų, su jais daryti ką nori. Tai yra pagrindas. O visa kita yra tas pat. Koks skirtumas biochemikui, kad tu pasiimi kiaušialąstę ir spermatozoidą ir sukuri embrionų iškart tiek, kiek reikia, ir įvedi į moterį apvaisindamas, sukurdamas gyvybę? Kas čia atsitinka? Nieko neatsitinka. 
Kai tu iš pradžių sukuri daug embrionų, atsiranda biznelis. Su embrionais gali daryti ką nori, kur nori, eksperimentuoti, daryti. Kur dėti perteklinius embrionus? Atsiranda pertekliniai žmonės. Jūs galite balsuoti kaip norite, bet nuo šios dilemos jūs niekada nepabėgsite, visada ji bus. Man gaila, kad yra tokių gydytojų, kuriems žmonių gyvybė yra antraeilis dalykas, o už mūsų asmeninę pasirinkimo teisę kaprizai yra aukščiau. 
PIRMININKĖ. Prieš mūsų priimtą įstatymą – B. Vėsaitė.
B. VĖSAITĖ (LSDPF). Gerbiamieji kolegos, aš paprasčiausiai raginu visus pritarti Prezidentės siūlomoms pataisoms, kurios labai pagerins šitą įstatymo projektą. Čia ką tik kolega kalbėjo apie Gailestingumo metus. Būkime gailestingi toms šeimoms, kurios negali susilaukti vaikų, kurios neturi pinigų išvažiuoti į užsienį pasidaryti brangių procedūrų. Galbūt mokslas ateityje atras ir pažangesnius metodus, negu dabar mes matome, bet palikime tai spręsti gydytojams, kurie yra šios srities ekspertai, ir nestatykime geležinių sienų, nes iš tikrųjų šeimos laukia mūsų teigiamų sprendimų, o ne kokių sapalionių. 
PIRMININKĖ. Ačiū. Nuomonė prieš mūsų priimtą įstatymą – Viktorija… Atsiprašau, jau aš dabar irgi… Dabar nuomonė už mūsų priimtą įstatymą – G. Jakavonis.
G. JAKAVONIS (DPF). Dėkoju, Pirmininke. Aš jau pakartosiu, kad niekada nepritarsiu, kad žmogaus gyvybė taptų preke. Niekada tam nepritariau ir nepritarsiu. 
Antras dalykas. Kaip jau dvyliktus metus, trečią kadenciją dirbantis Seime labai įdėmiai peržiūrėjau šio įstatymo nuostatas. Jei įteisiname donorystę iš lytinių ląstelių, tėvas, kuris augins vaisių, bet kada galės jo atsisakyti, nes atlikus kraujo tyrimus, gavus atsakymą dėl DNR, kad tai ne jo vaikas (Prezidentė nieko nekeičia dėl to Civiliniame kodekse), jis paprasčiausiai jo atsisakys. Čia yra viena klaida.
Dabar antras dalykas. Eksperimentuojami dalykai nesubalansuoti, mokesčių mokėtojai turės visus šituos dalykus finansuoti. 
Trečias. Embrionų apskaita nesutvarkyta. Kai šaldomos ląstelės, kiekis apskaitomas, o kai praeina laikymo periodas, numatyta taip: ministras su (…) reglamentuoja savo įstatymu.
Dar. Čia daug kas kalba apie Bažnyčią, kunigų kišimąsi, bet tokie įstatymai nepriimami be mūsų politikų, ir labai aukštų, palaiminimo. Žinote, aš tuos aukštus politikus labai dažnai per bažnytines šventes matau sėdinčius maldos namų pirmose eilėse. Kai dirbtinis apvaisinimas daromas priemone pasipelnyti, aš siūlyčiau ant visų maldos namų pakabinti skelbimus taip, kaip ant įstaigų: prekybos agentai nepageidaujami. Čia apie mus, politikus.
PIRMININKĖ. Ačiū. Ir aš kartais pirmame suole sėdžiu, bet nebūtinai taip elgiuosi. Gal nereikia taip? Gerai. V. Čmilytė-Nielsen – nuomonė prieš.
V. ČMILYTĖ-NIELSEN (LSF). Ačiū, gerbiama posėdžio Pirmininke. Gerbiami kolegos, Pagalbinio apvaisinimo įstatymas sukėlė daug emocijų, nenuostabu, nes ši tema yra labai jautri, tačiau, atmetus emocijomis grįstus argumentus ir, mano galva, ne visada korektiškus modernaus įstatymo priešininkų kaltinimus jį palaikančiųjų atžvilgiu, siūlau trumpai pažvelgti į faktus. Lietuvoje šiandieną apie 50 tūkst. porų susiduria su nevaisingumo problema, kasmet šis skaičius didėja 2 tūkst. porų. Akivaizdu, kad turėtume atsižvelgti į šių šeimų lūkesčius. 
Antra. Susirgę bet kuria liga tikimės gauti patį moderniausią gydymą. Kyla klausimas, kodėl to paties principo nenorime taikyti nevaisingų porų atžvilgiu? Konservatyvaus įstatymo šalininkai apeliuoja į tai, kad panaši tvarka veikia Italijoje ir Maltoje, tačiau būtina atkreipti dėmesį, kad 27-iose iš 28-nių Europos Sąjungos šalių neribojamas sukuriamų embrionų skaičius. 
Galiausiai, priėmus konservatyvųjį variantą ir uždraudus lytinių ląstelių donorystę, pacientai, kurių lytinės ląstelės sunaikintos, pavyzdžiui, dėl vėžio gydymo, niekada negalės turėti vaikų, todėl mes, Liberalų frakcija, džiaugiamės, kad Prezidentė atsižvelgė ir į mūsų kreipimąsi vetuoti šį įstatymą. Dar kartą kviečiu gerbiamus kolegas neatimti vilties iš nevaisingų porų, nežaisti žmonių ir šeimų likimais ir palaikyti Prezidentės veto.
PIRMININKĖ. Dėkoju Viktorijai. Nuomonė už priimtą įstatymo redakciją – V. Aleknaitė-Abramikienė. 
V. ALEKNAITĖ-ABRAMIKIENĖ (TS-LKDF). Ačiū, gerbiamoji Pirmininke. Iš tiesų šiandien labai liūdna diena Seime, tai mes matėme svarstant Darbo kodeksą. Šiandien Seimo salėje laimi jo didenybė pinigas. Pinigas! Aukso veršis. Ko iš tikrųjų siekiama šiomis pataisomis, geriausiai atskleidžia jose paliktos spragos. Jeigu vežame į užsienį kraują, organus, netgi ląsteles, reikia laikytis griežtų įstatymų ir paklusti griežtai kontrolei. Šiuo atveju, vežant žmones, embrionus į užsienį, nebus nei kontrolės mechanizmo, nei jokių apribojimų, tai vykdys tos klinikos, kurios tuos embrionus gamins. 
Be to, šios pataisos sukelia įstatymų koliziją, nes jos prieštarauja Biomedicininių tyrimų įstatymui. Ten irgi yra apribojimų eksperimentams su embrionais. Gi čia, vežant į kairę ir į dešinę juos į užsienį, bus galima daryti ką nori. Galiu pasakyti, kokiose šalyse tai leidžiama daryti. Trečiojo pasaulio šalyse – Indijoje ir kitur, kur galioja teisė medikams plačiai taikyti surogaciją. Neseniai Europos Parlamentas ir Europos Tarybos Parlamentinė Asamblėja protestavo prieš moterų išnaudojimą dėl surogacijos. Bet jeigu mes išnaudosime savo lietuves moteris ir savo genofondą, prekiaudami savo kūnu ir krauju, tai yra gal net blogiau už surogaciją? Tai yra prekyba žmonėmis. Aš labai apgailestauju, kad Lietuvoje yra tokių nesąžiningų žmonių, kurie suklaidino Prezidentės patarėjus. Labai labai apgailestauju. Žinoma, balsuodami mes galime atitaisyti šitą klaidą, bet ši diena, man atrodo, kažkokia nelaiminga. Gal aš klystu?
PIRMININKĖ. Ačiū. Ir prieš mūsų priimtą įstatymą kalba L. Balsys.
L. BALSYS (MSNG). Ačiū, Pirmininke. Gerbiamieji kolegos, raginu palaikyti Prezidentės veto ir pats palaikau Prezidentės argumentus, nes šį kartą šie argumentai yra logiški, pagrįsti žmogaus teisėmis ir naujausių medicinos pasiekimų taikymu. Taip pat dėkoju ir kolegei V. M. Čigriejienei už labai gerai ir argumentuotai, ir paprastai išaiškintą sudėtingą dalyką. Kuo daugiau Lietuvoje bus laimingų šeimų, kuo daugiau bus vaikų džiaugsmo ir krykštavimo, ir vaikų šypsenų, tai tuo mūsų lietuvių tauta ilgiau gyvens ir išliks. 
O tiems kolegoms, kurie iš Seimo tribūnos čia davatkiškai bado pirštais į mano priesaikos tekstą, noriu pasakyti, mano priesaika yra tik mano ir Dievo reikalas, o ne jūsų. Paskutinę teismo valandą mane teis Dievas, o ne jūs. Kol gyvename šioje žemėje, turime sudaryti galimybę, kad naujausi medicinos pasiekimai būtų visiems prieinami, kad jais būtų galima pasinaudoti, kad kuo daugiau gimtų sveikų kūdikių, ir melstis, kad visa tai pavyktų. Ačiū.
PIRMININKĖ. Ačiū. Argumentai už, prieš išsakyti. 
Balsuojame. Tai yra pirmas balsavimas. Tie, kurie balsuojate už, balsuojate už savo priimtą įstatymą be jokių pasiūlymų, be pataisų. (Balsai salėje) Tie, kurie balsuoja prieš arba susilaiko, balsuoja kitaip – palaiko Prezidentės veto. Ar visiems aišku? Toks pat balsavimas kaip dėl kodekso. Jeigu balsuojame už, balsuojame už mūsų priimtą įstatymą be pataisymų. Balsuojame. 
Balsavo 97 Seimo nariai: už – 47, prieš – 46, susilaikė 4. Nėra reikiamo skaičiaus balsų, kad priimtume iš naujo įstatymą.
Einame prie antro balsavimo. (Balsai salėje) Viską tiksliai perskaitysiu. (Balsai salėje) Prašau, K. Daukšys.
K. DAUKŠYS (DPF). Iš tikrųjų, ačiū, kolegos, šiandien už tą balsavimą. Po visų tų kalbų man yra vienintelis klausimas: aš labai norėčiau pažvelgti į akis tam žmogui, kuris iš keturių embrionų nustatys, kad šitas gyvens, o tie trys bus užmušti, ir kaip jo sąžinė šioje vietoje atrodys ir ką jis darys. Man šitas dalykas būtų pats įdomiausias tikriausiai pamatyti dabar, po jūsų šito balsavimo.
PIRMININKĖ. Čia dabar ir antra dalis, ir trečia. (V. Gureckienė: „Ne, ne, trečia, jeigu įstatymas be pakeitimų nepriimtas…“) Gerai, skaitau. 167 straipsnio 3 dalis: „Jeigu įstatymas be pakeitimų nepriimtas, balsuojama, ar priimti įstatymą su visomis Respublikos Prezidento teikiamomis pastabomis, pataisomis ir papildymais“. Irgi reikia 71, ne? Ne. Paprasta balsų dauguma. (Balsai salėje) Taip, tie, kurie balsuoja už, balsuoja už Prezidentės veto, tie, kurie balsuoja prieš arba susilaiko, vadinasi, balsuoja už tai, kad joks įstatymas negaliotų. Supratote? (Balsai salėje) 
Balsuojame. Kas pritariate Prezidentės veto, balsuojate už. 

Šio įstatymo priėmimas

Balsavo 101 Seimo narys: už – 53, prieš – 40, susilaikė 8. Dauguma pritarė Prezidentės veto. (Plojimai) Gal be emocijų, dabar dirbame. Pagalbinio apvaisinimo įstatymas (projektas Nr. XIP-2502) yra priimtas su Prezidentės veto. (Gongas) 

16.45 val. 
Įstatymo „Dėl užsieniečių teisinės padėties“ Nr. IX-2206 pakeitimo įstatymo projektas Nr. XIIP-4306GR (Respublikos Prezidento grąžintas Seimui pakartotinai svarstyti) (svarstymas ir priėmimas)

Dar vienas veto. Įstatymo „Dėl užsieniečių teisinės padėties“ Nr. IX-2206 pakeitimo įstatymo projektas Nr. XIIP-4306GR. Svarstymas ir priėmimas. Kviečiu Užsienio reikalų komiteto pranešėją A. Ažubalį.
A. AŽUBALIS (TS-LKDF). Ponia Pirmininke, kolegos. Komiteto sprendimas – pritarti Respublikos Prezidento 2016 m. liepos 13 d. dekretu Nr. IK-714 grąžintam Lietuvos Respublikos Seimui pakartotinai svarstyti Lietuvos Respublikos įstatymo „Dėl užsieniečių teisinės padėties“ pakeitimo įstatymo projektui su visomis Respublikos Prezidento teikiamomis pataisomis ir papildymais. Balsavimo rezultatai: už – 4, prieš – 2. Ačiū. 
PIRMININKĖ. Ačiū. Diskutuoti užsirašė trys Seimo nariai. Pirmasis – K. Masiulis. Ruošiasi A. Dumbrava.
K. MASIULIS (TS-LKDF). Gerbiamieji kolegos, bandysiu labai lakoniškai pasakyti, kad iš tikrųjų įstatymo pakeitimai buvo reikalingi. Buvo reikalinga leisti liberaliau įsidarbinti, atvykti čia tiems žmonėms, kurie sukuria darbo vietas, bet negali būti padaryta taip, kad tuo įstatymu žmonės piktnaudžiautų ir iš tikrųjų jokių darbo vietų nesukurtų, o tik būtų prisidengiama. Darbo vietos reikalingos tokios, kur būtų mokami normalūs atlyginimai. Aš manau, kad čia mes neturime kito varianto, kaip pritarti Prezidentės veto ir pritarti jos pataisoms. 
PIRMININKĖ. Ačiū. Kviečiu A. Dumbravą. Ruošiasi A. Ažubalis.
A. DUMBRAVA (TTF). Mielieji kolegos, tikrai čia galima vertinti dvejopai. Mes galime žiūrėti į tuos žmones, kurie pas mus atsikėlė anksčiau, iki šio įstatymo įsigaliojimo, kurie dirba, kurie čia yra įkūrę verslą, kurie gyvena su šeimomis, leidžia vaikus į mokyklą, iš Ukrainos, iš Rusijos, patenkinti tuo, kad jie čia surado savo terpę, ir staiga mes pradedame keisti tvarką. Iš pradžių trys darbuotojai privalomai turi būti, paskui turi būti du vidutiniai darbo užmokesčiai, na, tikrai, kad sudarytume kokių nors kliūčių, nors jie ir mokesčius moka, „Sodrai“ moka, pateikia Mokesčių inspekcijai visas sąskaitas faktūras, kur jie dirba, su kuo dirba, su kokiomis įmonėmis taip pat pateikia. Migracijos departamentas juos nuolat tikrina, nieko neranda. Žmonės gyvena normalų gyvenimą ir džiaugiasi. Ir staiga atėjo toks noras pakeisti ką nors. 
Aš suprantu, atėjo noras pakeisti, bet tai turi būti signalas tiems, kurie atvažiuos vėliau, kurie žinos, kokios yra sąlygos Lietuvoje. Mes dabar vėlgi įstatymu lyg ir bandome grąžinti, kad jis galiotų atgal. Sugalvojome ir visiems tiems, kurie atvažiavo prieš kelerius metus, mes vėl uždedame šį apynasrį. Aš manau, kad tai yra neteisinga, taip neturėtų būti, turėtų įstatymas galioti į priekį, kad žmonės galėtų numatyti, kur jiems geriau važiuoti. Ar į Lietuvą, ar jiems būtų geriau važiuoti į Lenkiją arba į Latviją, kur tokių apribojimų nėra? Aš tikrai manyčiau, kad prisidengdami tuo, kad mes čia visko bijome, kad čia kas nors steigiasi ir čia vos ne teroristai renkasi į Lietuvą (tegul geriau dirba, daug yra institucijų, Valstybės saugumo departamentas, yra Migracijos departamentas, Mokesčių inspekcija, „Sodra“, yra daug tikrinančių institucijų, kurios tai gali laisvai patikrinti), tikrai siūlyčiau neapriboti tų žmonių, kurie pradėjo savo gyvenimą ir veiklą Lietuvoje, o tuos apribojimus įvesti tiems, kurie kreipiasi pirmą kartą. Todėl siūlau nepritarti Prezidentės veto. Ačiū.
PIRMININKĖ. Ačiū. Kviečiu A. Ažubalį.
A. AŽUBALIS (TS-LKDF). Ponia Pirmininke, kolegos, atmetus Respublikos Prezidentės veto atsirastų daugiau paskatų steigti fiktyvias įmones Lietuvos Respublikoje, t. y. grįžtume į 2014 metus, kada tokių fiktyvių įmonių buvo užfiksuota 4278. Atmetus Prezidentės veto būtų įteisintas nelegalus užsieniečių darbas, ką dabar draudžia darbo įstatymas. Atmetus Prezidentės veto, būtų įteisinti dvigubi reikalavimai užsieniečiams verslininkams. Tai tie, kurie investuoja, turėtų daugiau įsipareigojimų ir įpareigojimų, o tie, kurie nieko neinvestuoja, tiesiog gyventų čia kaip svečiai. Atmetus Prezidentės veto, būtų užkrauta dar net neįvertinta našta valstybei, tai yra socialinei, švietimo ir sveikatos sistemai, nes užsieniečiai galėtų atsivežti šeimas, ką dabar ir leistų šitas naujas įstatymas. Ir, suprantama, būtų sugriauta leidimų laikinai gyventi Lietuvoje išdavimo sistema ir Lietuva vėl taptų patraukliausia Europos Sąjungoje valstybė, per kurią lengviausia patekti iš viso trečiojo pasaulio, kolegos, iš viso trečiojo pasaulio į Europos Sąjungą. Štai kodėl Lietuvos Respublikos Vyriausybė pasisako prieš tokias rizikas, kurios iškiltų. 
Ir pabaigai. Nei Latvijoje, nei Lenkijoje nėra tokių liberalių sąlygų, kokias šis įstatymas dabar sukuria. Taigi nereikia klaidingi. Ačiū. 
PIRMININKĖ. Ačiū. Nuomonės išsakytos. Einame prie pirmojo balsavimo. Nuomonė už. Dar kartą primenu, kad nuomonė už yra už mūsų priimtą įstatymą, nuomonė prieš – tai yra prieš mūsų priimtą įstatymą. 
Pirmasis balsavimas. Nuomonė už – už mūsų priimtą įstatymą. Vėl ne taip užsirašėte. Už mūsų priimtą įstatymą K. Masiulis ar prieš? Ar yra kas nors už mūsų priimtą įstatymą? (Balsas salėje: „J. Sabatauskas.“) Nėra. Jis sakė prieš. Užsirašė keturi prieš. Kadangi K. Masiulis tvarkingai užsirašė, tai jums žodis pirmam. 
K. MASIULIS (TS-LKDF). Tikrai tvarkingai užsirašiau. Kolegos, aš įdėmiai klausiau gerbiamojo A. Dumbravos argumentų apie tai, kad neva mes turime grėsmę, kad tie žmonės, kurie atvyko, išvyks kažkur kitur. Niekur jie liberalesnių įstatymų neras. Šiandieną svarstėme situaciją Užsienio reikalų komitete, išklausėme Prezidentės atstovę ir išklausėme Valstybės saugumo departamento atstovę. Mums buvo pateikti išsamūs argumentai apie tai, kad įstatymas su Prezidentės pataisomis bus liberaliausias įstatymas Europoje, atveriantis lengviausias sąlygas atvykti žmonėms, kurie nori steigi verslą užsienio valstybėje, tai tokia valstybė bus Lietuva. Nei Latvijoje, nei juo labiau Lenkijoje tokio liberalizmo nėra. 
Antras dalykas, ar seniau dirbantis žmogus, ar dabar atvykstantis žmogus, jiems turi būti taikomi vienodi įstatymai, vienodi reikalavimai. Ir seniau darbą sukūręs žmogus turi turėti darbą sukūręs, o ne fiktyvią įmonę. Vadinasi, tikrai reikia tikrinti ir naujai atvažiuojantį, ir seniau atvykusį žmogų, kad jis čia neapsimetinėtų darbdaviu. Galbūt užtenka pusmetį pabūti tariamu darbdaviu, o paskui sunaikinti įmonę. Viskas yra čia teisinga, mes turime pritarti Prezidentės veto. 
PIRMININKĖ. Ačiū. Nuomonė už – A. Dumbrava. Prašom. 
A. DUMBRAVA (TTF). Aš savo pagrindinę poziciją išsakiau ir dar labai trumpai noriu pasakyti. Nežinau, kuo mes esame liberalūs? Liberalūs tuo, kad mes patys nesugebėdami savo darbuotojams mokėti dviejų vidutinių atlyginimų iš kitų reikalaujame, kad jie tai darytų? Galbūt čia ir gražu, esame labai patrauklūs. Arba prašyti, kad būtų įdarbinti trys darbuotojai, ir tiems darbuotojams, kurie visai nieko nedaro, nes jų nereikia, tada atlyginimą mokame, bet tik kad mokame ir parodome „Sodrai“, kad jie moka „Sodros“ įmokas. Man tikrai labai liūdna, kad mes esame tokie nesvetingi ir išsigalvojame visokių kliūčių, kad tik tie žmonės neatvažiuotų, ir kur jie gyvena, kad jiems sąlygas sunkintume, ir pagaliau jie paimtų ir išvažiuotų iš Lietuvos, tada mes būtume visi patenkinti. Aš tikrai laikausi tos nuomonės, kad mums reikėtų palikti tą seną mūsų priimtą įstatymą. Ačiū. 
PIRMININKĖ. Ačiū. Nuomonė prieš – A. Paulauskas. 
A. PAULAUSKAS (DPF). Ačiū, gerbiamoji Pirmininke. Aš matau, kad argumentuojant už nėra visiškai suvokiama, dėl ko Prezidentė vetavo. Noriu pasakyti, kad mes nustatėme sąlygas, kaip žmonės turėtų pradėti verslą Lietuvoje. Bet atsirado pataisa, kuri atsako, kad tik pirmą kartą gaunantiems leidimą.
Šitas leidimas išduodamas tam tikram laikui. Vadinasi, jeigu tą leidimą reikėtų pratęsti, jo prašyti dar vieną kartą, tai tie reikalavimai pagal šitą pataisą nebūtų vykdomi. Tada įvyksta toks atvejis, kad tiems verslininkams, kurie investuoja į Lietuvą virš 200 arba 260 tūkst. eurų, jiems tie reikalavimai yra ir lieka kiekvieną kartą pratęsiant leidimą, o kurie investuoja 28, tiems tik pirmą kartą. Ir tai nėra dabar gyvenantiems ir naujai atvykstantiems, o visiems – ir naujai atvykstantiems, ir jau dirbantiems – galiotų tos pačios taisyklės. 
Tokia diskriminacija šitų verslininkų ir tas nurodymas, kad jiems nereikia antrą kartą gaunant leidimą įvykdyti šitų sąlygų, leidžia sukurti ir fiktyvias įmones, ir nelegalų užsieniečių darbą. Valstybės saugumo departamentas ne vieną kartą pasakė, kad tai yra rimtos pataisos, gresiančios Lietuvos nacionaliniam saugumui. Aš manau, reikėtų sutikti su Prezidentės veto, pritarti, nes įstatymas tikrai progresyvus ir leidžia norintiems dirbti užsieniečiams kurti čia verslą. 
PIRMININKĖ. Nuomonė prieš – D. Petrulis. 
D. PETRULIS (LSDPF). Aš irgi siūlau įsiklausyti į gerbiamojo A. Paulausko argumentus. Prie tos pataisos Užsienio reikalų komitetas dirbo du mėnesius, buvo labai plačiai išdiskutuota, buvo išklausytos visos pusės. Mes komitete buvome priėmę lygiai analogišką, kokį Prezidentė siūlo, įstatymą. Bet kada atėjo į plenarinio posėdžio salę, tada viskas susimakalavo, įdėjo pataisas ir taip išėjo, kad toks įstatymas priimtas. Tai iš tikrųjų buvo labai neracionalu ir buvo neįsiklausyta į komiteto nuomonę, kad mes palaikome Prezidentės veto, šiandien kaip tik nubalsavome komitete. Siūlau palaikyti Prezidentės veto. 
PIRMININKĖ. Matau aš jus, Juliau, bet jūs netvarkingai užsirašėte, tai jums paskutinis žodis prieš. Prašom. 
J. SABATAUSKAS (LSDPF). Ačiū, gerbiamoji Pirmininke. Aš labai atsiprašau, kad ne toje pusėje užsirašiau. Kalbėdami apie šiuos reikalavimus, mes pirmiausia kalbame apie tuos žmones, kurie atvažiavo į Lietuvą ir dirbo, įsteigė darbo vietas, dirbo patys. Siekdami išnaikinti fiktyvias įmones ar tuos piktnaudžiaujančius, kurių tikslas buvo išvažiuoti į kitas Europos valstybes, tai mes tą tikslą jau pasiekėme prieš keletą metų. 
Bet pažiūrėkite, ką nustato Prezidentė savo veto, kokį reikalavimą – kad savo darbuotojams mokėtų ne mažiau kaip du vidutinius statistinius, kitaip sakant, du vidutinius atlyginimus per mėnesį. Taip, kai šiandien mūsų vietinis darbdavys moka minimumą, mes iš jų reikalaujame. Labai gerai, kad reikalaujame, tada reikalaukime iš visų vienodai. Ir klausimas toks: ar čia nėra lygiateisiškumo pažeidimas? Aš labai sutikčiau ir kiekvienas sutiktų, kad darbdavys kiekvienam mokėtų du vidutinius atlyginimus per mėnesį, tai sudarų 1,5 tūkst. eurų faktiškai. 
Aš tikrai manau, kad čia pernelyg didelis apribojimas ir tiems žmonėms, kurie yra sąžiningi, kurie, įsivaizduokime, yra politiniai migrantai, išvažiavę iš savo šalies ir atvažiavę į Lietuvą. Atvažiavo į Lietuvą, dirba sąžiningai, moka mokesčius, ir jiems dabar nustatyti tokius griežtus reikalavimus – tai yra išvarymas jų iš Lietuvos. Negana to, kad mes išvarome savo tautiečius, dabar išvarysime ir tuos, kurie atvažiavo čia, sąžiningai dirbo, mokėjo mokesčius ir buvo lojalūs Lietuvos valstybei. Todėl aš… 
PIRMININKĖ. Ačiū. Iš tiesų Julius kalbėjo už mūsų priimtą įstatymą prieš Prezidentės veto. Mes tiesiog per atstumą vienas kito nesupratome. Dabar nuomonės išsakytos. Prašom. Dėl vedimo tvarkos ar dėl motyvų? 
A. PAULAUSKAS (DPF). Dėl vedimo ir, Juliau, jūs klaidinate, nes Prezidentė nevetuoja vidutinio atlyginimo. Ji vetuoja tik du dalykus: pirmą kartą gaunantiems leidimą ir tiems, kurie pretenduoja gauti tokį leidimą dirbti. Vienas atlyginimas kaip buvo, taip ir lieka, pasižiūrėkite tekstą. (Balsai salėje)
PIRMININKĖ. Gerai. Ačiū už patikslinimą. Du vidutinius sako, taip. Gerai, mes turime vis tiek balsuoti. Kas dar pasitikslina, tas pasitikslina. Balsuojame. Kas pritariate, kad mūsų priimtas įstatymas galiotų toliau be pakeitimų, balsuojate už, kas turite kitą nuomonę ir pritariate Prezidentės veto, balsuojate prieš arba susilaikote. (Šurmulys salėje) 
Balsavo 78 Seimo nariai. Už – 40, prieš – 34, susilaikė 4. Nėra 71. Taigi yra antras balsavimas. Antras balsavimas yra priimti įstatymą… laikyti priimtą su Prezidentės pataisomis, tai yra už balsavimas, kas prieš ir turi kitą nuomonę, balsuojate kitaip. Prašom balsuoti. Reikia daugumos. Jeigu už pataisas, pritarimą pataisoms, reikia daugumos. Noriu atkreipti dėmesį, visas įstatymas bus nepriimtas, jeigu nebus daugumos. Visos pataisos tada neina, ne tik šios. (Šurmulys salėje)

Šio įstatymo priėmimas

Balsavo 74 Seimo nariai. už – 44, prieš – 20, susilaikė 10. Taigi lieka mūsų priimtas įstatymas su Prezidentės pataisomis, tuoj numerį paskaitysiu, Nr. XIIP-4306 priimtas su Prezidentės pataisomis. (Gongas) 

17.03 val. 
Apsaugos nuo smurto artimoje aplinkoje įstatymo Nr. XI-1425 4, 5, 7, 8 ir 9 straipsnių pakeitimo įstatymo projektas Nr. XIIP-4593 (pateikimas)

Kviečiu dabar… Apsaugos nuo smurto artimoje aplinkoje įstatymo Nr. XI-1425 4, 5, 7, 8 ir 9 straipsnių pakeitimo įstatymo projektas Nr. XIIP-4593 ir lydimasis Nr. XIIP-4594. Ne, ten atskiras, matau, Seimo nutarimas. Taigi prašau pirmiausia šitą įstatymą. Pateikimo stadija. Z. Žvikienė. Prašom. 
Z. ŽVIKIENĖ (DPF). Labai ačiū, gerbiama Seimo Pirmininke. Aš pasistengsiu, kadangi diena eina į pabaigą, labai trumpai pristatyti. Žmogaus teisių komitetas, atsižvelgdamas į Seimo Pirmininkės 2016 m. sausio 20 d. prašymą, sudarė darbo grupę peržiūrėti Apsaugos nuo smurto artimoje aplinkoje įstatymo tobulinimo galimybes. Kaip žinote, po įvairių Lietuvoje buvusių įvykių šios peržiūros reikėjo. 
Komitetas į darbo grupę įtraukė labai kompetentingus ekspertus ir atstovus iš Aukščiausiojo Teismo, vaiko teisių apsaugos kontrolierę, Teisingumo ministerijos, Nacionalinės teismų administracijos, įvairių ministerijų atstovus ir ekspertus. Per šį laikotarpį darbo grupė išanalizavo daug visokių aplinkybių, kvietė vykdomosios valdžios atstovus ir asmenis, kurie įgyvendina šitą įstatymą, ir priėmė sprendimą pateikti įstatymo Nr. XI-1425 4, 5, 7, 8 ir 9 straipsnių pakeitimo įstatymo projektą. Šiais mūsų naujais pateiktais straipsnių pakeitimais ką norime pasakyti? Yra keičiamas ketvirtas straipsnis ir siūloma, kad įvairių profesijų atstovams dėl apsaugos nuo smurto mokymai būtų vedami vienu ir tuo pačiu metu tam, kad užtikrintų koordinuotus veiksmus tarp institucijų, išgryninant, sukonkretinant kiekvieno dalyvio kompetenciją, nes tai yra labai svarbu. Apie tai kalbėjo teismai, kurie priima sprendimus.
Toliau, vykdant prevenciją, savivaldybėse labai reikalingas koordinuojantis asmuo, nes iki šiol, kaip ir daugelis iki šiol viešojoje erdvėje kalbėjo, kad vaikas yra be galvos, kai yra daug vykdytojų, tačiau nėra koordinatoriaus prevencijos veiksmų. Tai mes siūlome įvesti administracijos vadovą, direktorių arba jo pavaduotoją savivaldybėje, kuris koordinuotų prevenciją ir pavestų užduotis tiek seniūnams, tiek bendradarbiautų su vaiko teisių tarnybomis ir kitais. 
Vienas iš esminių dalykų – siūloma nustatyti smurtą patyrusio asmens apsaugos priemonių skyrimą tais atvejais, kai nepakanka duomenų pradėti ikiteisminį tyrimą. Labai trumpai pasakysiu keletą statistinių skaičių. 2015 metais yra gauta 38 tūkst. pranešimų dėl smurto artimoje aplinkoje, tačiau baudžiamųjų bylų yra iškelta tik 10 tūkst. Toliau taikytų priemonių yra dar mažesni skaičiai. Tačiau nei pranešimų apie šį smurtą, ką ir parodė gyvenimas, kad nesant pranešimų kitos institucijos nedirbo, nei buvo taikytos apsaugos priemonės tais atvejais, kai nėra iškeltos baudžiamosios bylos… O ir iškėlus baudžiamąją bylą, ne visada buvo taikoma. Tai mes siūlome, kad iš tikrųjų specialistai, pareigūnai, atvykę į įvykio vietą, atliktų apsaugos poreikių rizikos vertinimą, ką siūlė ir Valstybės kontrolė savo audito ataskaitoje, ir tais atvejais, kai pareigūnas, įvertinęs riziką, nustato, kad apsauga vis dėlto yra reikalinga, mes įstatyme numatome, kad pareigūnas turi teisę kreiptis į teismą ir taikyti apsaugos priemones, nepriklausomai nuo to, ar yra iškelta baudžiamoji byla. Iškėlus baudžiamąją bylą, be abejo, jau yra taikomos kardomosios priemonės. Tai reiškia, kad kol yra renkami įrodymai, būtų galima apsaugoti auką ir vaikus nuo netinkamo poveikio arba nuo pakartotinių smurtautojo veiksmų. 
PIRMININKAS (J. NARKEVIČ, LLRA-KŠSF). Ačiū už pateikimą. Klausimų… Yra. Ponas R. Kupčinskas. Prašom, jūsų klausimas.
R. KUPČINSKAS (TS-LKDF). Gerbiamoji pranešėja, aš manau, kad valstybės požiūriu, be abejo, tai labai skaudi tema, bet, žiūrint iš finansinės pusės, vis dėlto turbūt bus sudėtingiausia užtikrinti ir smurtą patyrusių asmenų apsaugą, ir smurtautojo izoliaciją. Nes, kaip dabar dažniausiai būna, smurtautojas lyg ir sudraudžiamas, bet jokiu būdu nepasiekiama to, kad smurtas nepasikartotų. Ir tas smurtautojas tuos savo smurto veiksmus tęsia toliau. O faktiškai tai gali labai privesti prie labai tragiškų pasekmių. Ačiū.
Z. ŽVIKIENĖ (DPF). Ačiū už klausimą. Gerbiamas kolega, iš tikrųjų čia reikėtų susidėlioti vertybes, ar pinigai, ar žmogus yra svarbiau, nes mes žinome labai puikiai, kiek yra atvejų, ir labai sunkių atvejų, po smurto veiksmų. 
Kitas dalykas, mes turbūt buvome viena iš paskutiniųjų Europos Sąjungos valstybių ir ačiū toms Seimo narėms, kurios inicijavo (čia dar sėdi salėje D. Kuodytė) šį įstatymą. Reikia pasakyti, kad tas įstatymas jau puikiai veikia, tik reikia kai kurias pataisas padaryti tam, kad jo įgyvendinimas būtų efektyvesnis. Man labai patiko susitikimas su Latvijos parlamentu, kur buvo pasakyta: visai nesvarbu, kur eis tas smurtautojas, jis turi neturėti galimybės prisiartinti prie aukos. Daugelis valstybių, taip, deda žiedus ant rankų ar ant kojų tam, kad žinotų, kur yra smurtautojas. Tam reikalingi pinigai, bet tai vyksta ir dabar. Tik tiek, kad mes kalbame, kad šitos pataisos reikalingos tam, kad per tą laikotarpį, kol ikiteisminis tyrimas nėra pradėtas, iš tikrųjų smurtautojas gali atlikti pakartotinius veiksmus, o auka nebus apsaugota.
PIRMININKAS. Prašom, Dalia Kuodyte, jūsų klausimas.
D. KUODYTĖ (LSF). Gerbiamoji kolege, iš tiesų noriu padėkoti už jūsų darbo grupės veiklą, darbą, padarytą didelę šio įstatymo veikimo analizę. Tačiau aš norėčiau jūsų paklausti vieno labai komplikuoto dalyko. Ar jūs nesvarstėte, ar jūs nekalbėjote, neanalizavote situacijos, kad daugeliu atvejų teismai, teisėjai, stoja būtent smurtautojo pusėn ir visos pastangos – tiek policijos pareigūnų, tiek tyrėjų – atsimuša tarsi į betono sieną? Tiesą pasakius, pradėjus veikti šiam įstatymui, pradžioje atrodė, kad galbūt ta situacija dar tokia neįprasta teisėjams. Tačiau labai dažnai kalbantis su nukentėjusiomis moterimis jos tiesiog yra nevilty būtent dėl tokio teismų požiūrio, kai vos ne jos pačios būna apkaltinamos. Ar nebuvo diskusijos, kaip būtų galima pakeisti šitą situaciją aukos naudai?
Z. ŽVIKIENĖ (DPF). Labai ačiū, gerbiamoji kolege, labai geras klausimas. Mes iš tikrųjų apie tai pagalvojome, diskutavome ir priėmėme sprendimą. Vienas iš sprendimų yra tai, kaip atpažinti. Ne visada smurtas yra tik mėlynės arba nulaužta ranka. Kaip vienodai atpažinti, kad tai jau yra smurtas, kalbama apie tai, kad turi būti vykdomi mokymai tiek pareigūnams, tiek teisėjams, tiek kitiems, kurie teikia pagalbą asmenims vienu metu arba pagal vieną metodiką. 
Kitas dalykas, kas yra labai svarbu, šiame įstatyme yra siūloma pataisa, kad visoje respublikoje visi pareigūnai, atvykus į įvykio vietą, vienodai įformintų smurtą artimoje aplinkoje. Apie tai kalbėjo teisėjai, Aukščiausiasis Teismas, teisėjai konferencijose, kad labai dažnai pritrūksta įrodymų arba nevienodai yra aprašomos visos aplinkybės. Todėl manome, kad priėmus šis dvi pataisas pareigūnai pradės dirbti vienodžiau, vienodai rinks įrodymus, o teismams bus paprasčiau tuos įrodymus vertinti. 
PIRMININKAS. Motyvų už yra. (Balsai salėje) Prašom. D. Kuodytės motyvas.
D. KUODYTĖ (LSF). Aš norėčiau pridėti prie savo to pirminio pasisakymo tokią vieną mintį. Galbūt laikas pagalvoti apie tokį institutą kaip šeimos teisėjai? Teisėjai, kurie specializuotųsi šiose specifinėse bylose, kai kalbama apie smurtą šeimoje, kai kalbama apie vaikų problematiką. Galbūt galėtume pradėti svarstyti šį klausimą ir tada turbūt daug problemų, susijusių su kompetencija ir visais kitais dalykais, būtų išspręstas. 
PIRMININKAS. Ačiū. Čia buvo motyvas už. Prieštaraujančių nėra. Gal galime bendru sutarimu pritarti? Ačiū. Pritariame. Siūloma svarstyti rugsėjo 21 dieną. Pagrindinis – Žmogaus teisių komitetas. Ačiū. Prieštaravimų nėra.

17.14 val. 
Seimo nutarimo „Dėl apsaugos nuo smurto artimoje aplinkoje užtikrinimo“ projektas Nr. XIIP-4594 (pateikimas)

Kitas darbotvarkės klausimas. Irgi ponia Z. Žvikienė – nutarimo „Dėl apsaugos nuo smurto artimoje aplinkoje užtikrinimo“ projektas. Prašom.
Z. ŽVIKIENĖ (DPF). Gerbiamieji kolegos, kitą projektą aš labai trumpai pristatysiu, nors galėčiau kalbėti labai daug. Yra tam tikrų trūkumų jau dėl visų šiandien veikiančių apsaugos nuo smurto artimoje aplinkoje įstatymų įgyvendinimo. Pagrindinis dalykas, kad nėra vienos atsakingos svarbios institucijos, kuri koordinuotų visų ministerijų darbą. Mes siūlome, kad šitas koordinatorius vis dėlto būtų Vyriausybėje. Bendraujant ir aiškinantis aplinkybes paaiškėjo, kad viena ministerija kitai ministerijai nelabai gali duoti kokius nors nurodymus. Mes manome, kad klausimas yra svarbus ir koordinavimą turėtų perimti Vyriausybė. Apie tai, ko gero, kalbėjo ir Respublikos Prezidentė, sakydama, kad nėra labai svaraus koordinatoriaus. 
Nutarime yra daug straipsnių Švietimo ir mokslo ministerijai, Sveikatos apsaugos ministerijai, kaip atpažinti, kaip informuoti specialistus, kaip atpažinus, kad vaikas yra paveiktas smurto artimoje aplinkoje, suteikti jam pagalbą ir daug kitų dalykų. Aš dar noriu pasakyti, kad turės atsirasti ir turbūt atsiras psichologinė pagalba ištisą parą. 
Labai trumpai būtų tiek. Čia yra dėl viso šiuo metu galiojančio įstatymo tam, kad jis būtų efektyviau, tikslingiau įgyvendinamas.
PIRMININKAS. Ačiū, ponia Zita. Jūs pristatėte, atsakėte į klausimus. Motyvų prieš, už nėra. Ar bendru sutarimu galime pritarti? Pritariame bendru… (Balsai salėje) Bendru sutarimu pritarėme. Ačiū. Svarstymas taip pat numatytas rugsėjo 21 dieną. Pagrindinis – Žmogaus teisių komitetas.
Kitas darbotvarkės klausimas. Ponas ministras J. Bernatonis. Alkoholio kontrolės įstatymo Nr. I-857 18 straipsnio pakeitimo įstatymo projektas. (Balsai salėje) Prašom. Ponas J. Razma dėl vedimo tvarkos.
J. RAZMA (TS-LKDF). Gerbiamas pirmininke, kadangi dėl smurto artimoje aplinkoje vienas projektas buvo pristatytas, mano yra to paties įstatymo pataisos, gal būtų logiška užbaigti tą procesą. Visi čia nori kuo greičiau išeiti… (Balsai salėje) 
PIRMININKAS. Tai kur jūsų… Darbotvarkėje…
J. RAZMA (TS-LKDF). Šalia ponios Z. Žvikienės buvo ir mano projektas. Labai trumpai pristatyčiau. 
PIRMININKAS. Gerai. Ne, ne, jūs… (Balsai salėje) Gerai. Ponas J. Bernatonis. Tik ne šitą klausimą. Ponas Bronius prašė paankstinti, mes, manau, neprieštarausime. (Balsai salėje) 

17.18 val. 
Įstatymo „Dėl Susitarimo dėl Bendro patentų teismo ratifikavimo“ projektas Nr. XIIP-4613, Įstatymo „Dėl Sutarties dėl Bendro patentų teismo Šiaurės ir Baltijos valstybių regioninio skyriaus įsteigimo ratifikavimo“ projektas Nr. XIIP-4614 (pateikimas)
 
J. BERNATONIS (LSDPF). Labai dėkoju, gerbiamas pirmininke, kad pakvietėte mane į tribūną. Norėčiau pristatyti įstatymo „Dėl Susitarimo dėl Bendro patentų teismo ratifikavimo“ projektą. 25 Europos Sąjungos valstybės narės, įskaitant Lietuvos Respubliką, 2013 m. vasario 19 d. Briuselyje pasirašė Susitarimą dėl Bendro patentų teismo. Šiuo Susitarimu steigiamas Bendras patentų teismas ginčams, susijusiems su Europos patentais, kurie išduodami pagal Europos patentų konvenciją, ir bendro galiojimo Europos patentais, pagerinti. Nauja Europos patentų kategorija yra numatyta 2012 metų Europos Parlamento ir Tarybos reglamente Nr. 1257. Pažymėtina, kad ginčai dėl nacionalinių patentų, tai yra Valstybinio patentų biuro išduotų patentų, išliks Lietuvos teismų kompetencija. 
Susitarimu siekiama sukurti efektyvesnę ir patogesnę ginčų dėl Europos patentų teisminio sprendimo tvarką, pašalinančią ginčų nagrinėjimo tvarkos teisinę fragmentaciją ir lygiagrečius teisminius procesus, t. y. bylas dėl to paties… Europos patentų skirtingų valstybių teismuose kartu išvengiant skirtingų nacionalinių teismų sprendimų ir užtikrinant aukštą ginčų dėl Europos patentų sprendimo kokybę. Bendrai Susitarimu siekiama skatinti inovacijas ir didinti globalų Europos Sąjungos konkurencingumą. 
Susitarimas nustato išsamias institucines, finansines, organizacines ir procedūrines Bendro patentų teismo veiklos ir ginčų nagrinėjimo taisykles. Bendrą patentų teismą sudarys pirmosios instancijos teismas, Apeliacinis teismas ir kanceliarija. Pirmosios instancijos teismą sudarys vietiniai skyriai, regioniniai skyriai ir centrinis skyrius. Šiuo metu vykdomi Bendro patentų teismo steigiamieji darbai, rengiama teismo infrastruktūra, vyksta teisėjų atranka. Šiuo metu susitarimą dėl Bendro patentų teismo jau ratifikavo dešimt valstybių. Susitarimas įsigalios trylikai valstybių narių ratifikavus šį susitarimą. 
Sutartis dėl Bendro patentų teismo Šiaurės ir Baltijos valstybių regioninio skyriaus įsteigimo buvo pasirašyta 2014 m. kovo 4 d. Briuselyje tarp Lietuvos Respublikos, Estijos, Latvijos ir Švedijos Karalystės. Šios sutarties tikslas – Bendro patentų teismo Šiaurės ir Baltijos valstybių regioninio skyriaus Stokholme įsteigimas. Pagal sutartį teismo regioninio skyriaus Stokholme įsteigimo ir išlaikymo išlaidas padengs Švedija.
Kartu pažymėtina, kad, siekiant patogumo Lietuvos subjektams, šiam regioniniam skyriui priskirtos bylos taip pat galės būti nagrinėjamos ir Lietuvoje, kai atsakovų byloje bus Lietuvos subjektas. Gavus Vilniaus apygardos administracinio teismo sutikimą, įstatymo projekte numatoma, kad Vilniaus apygardos administracinis teismas sudarys sąlygas Bendro patentų teismo Šiaurės ir Baltijos valstybių regioniniam skyriui nagrinėjant bylas naudotis šio teismo patalpomis. Kadangi susitarimas dėl Bendro patentų teismo ir sutartis dėl Bendro patentų teismo Šiaurės ir Baltijos valstybių regioninio skyriaus įsteigimo yra daugiašalės sutartys, todėl vadovaujantis Lietuvos Respublikos Konstitucija tam, kad jos įsigaliotų Lietuvai ir taptų sudėtine Lietuvos Respublikos teisės sistemos dalimi, jos turi būti ratifikuojamos. 
Kartu teikiamas ir lydimasis Lietuvos Respublikos patentų įstatymo pakeitimo įstatymo projektas, kuriuo siekiama sudaryti sąlygas susitarimą dėl Bendro patentų teismo ir reglamento įgyvendinti. Į Seimo kanceliarijos Teisės departamento išvadas dėl įstatymo projektų siūlome atsižvelgti. Dėkoju.
PIRMININKAS. Ačiū. (Balsai salėje) Nėra norinčių jums užduoti klausimų. Taigi dėkojame pranešėjui.
J. BERNATONIS (LSDPF). Labai ačiū.
PIRMININKAS. Motyvų nėra norinčių išsakyti. Taigi bendru sutarimu galime pritarti? Pritarta. (Balsai salėje) Negalime, taip? (Balsai salėje) Gerai. Yra pasiūlymas balsuoti. Motyvų nebuvo norinčių išsakyti, bet balsuojame. 
Skelbiu balsavimą. Balsuojame dėl įstatymo „Dėl Susitarimo dėl Bendro patentų teismo ratifikavimo“ projekto Nr. XIIP-4613. Šį projektą pristatė Seimo narys, ministras ponas J. Bernatonis. (Balsai salėje) 
Balsavo 46: 44 – už, prieš nėra, susilaikė 2. Taigi įstatymo „Dėl Susitarimo dėl Bendro patentų teismo ratifikavimo“ projektui po pateikimo pritarta. Svarstymo laikas – spalio 18 diena. Pagrindinis komitetas – Užsienio reikalų komitetas, Teisės ir teisėtvarkos komitetas – papildomas. Ačiū. Ponas… (Balsai salėje) Neprieštarausite, jeigu ponas J. Bernatonis kitą… (Balsai salėje) Supratau. 

17.24 val. 
Alkoholio kontrolės įstatymo Nr. I-857 18 straipsnio pakeitimo įstatymo projektas Nr. XIIP-4681 (pateikimas)

Taigi judame pagal darbotvarkę. Ponas B. Bradauskas. Anksčiau mano minėtas įstatymo projektas – Alkoholio kontrolės įstatymo Nr. I-857 18 straipsnio pakeitimo įstatymo projektas Nr. XIIP-4681. Prašau.
B. BRADAUSKAS (LSDPF). Ačiū, gerbiamas pirmininke. Būčiau žinojęs, kad Juozas skaitys visą talmudą, būčiau nepraleidęs. (Balsai salėje) Mano pasiūlymo esmė labai paprasta, keliais žodžiais. Alkoholio kontrolės įstatyme nustatyti, kad dokumento perkant alkoholinius gėrimus gali prašyti tik iš tų asmenų, kurie vizualiai yra 18–20 metų ir panašiai, ir uždrausti prašyti dokumentų iš tų, kurie matyti, kad yra 60–70 metų ir vyresni. Prekybininkai, priimdami šitą sprendimą, tiesiog pasityčiojo iš mūsų žmonių sakydami, kad tai yra Seimo nutarimas, kad tai yra Seimo priimtas sprendimas, ir žmonės labai pasipiktino Seimu manydami, kad čia yra Seimo sprendimas. Todėl siūlau aiškiai, tiesiai įvardinti Alkoholio kontrolės įstatyme, tik kokiu atveju galima prašyti dokumento, kad nebūtų tyčiojamasi iš mūsų žmonių. Ačiū.
PIRMININKAS. Dėkui. Yra Seimo narių, norinčių paklausti. Pirmoji – ponia A. Stancikienė. Prašau. Nematau. A. Matulas. Prašau.
A. MATULAS (TS-LKDF). Bet, gerbiamas kolega, šiandien vienareikšmiškai pasakyti ne visai išeina. Tuo labiau kad jūs kalbate pristatydamas viena, o Aurelijai jūs rašote kita, nes dabar įstatyme yra parašyta, kad jeigu kyla abejonių dėl amžiaus, privalo reikalauti dokumento. Jūs pataisote, kad turi teisę reikalauti, ir viskas. Jūs dar labiau supaprastinate.
B. BRADAUSKAS (LSDPF). Ne, ne. Jūs…
A. MATULAS (TS-LKDF). Jeigu vienaip ar kitaip ta akcija baigsis, o gal žmonės solidarumo prasme ir pripras, jūs tiesiog ženkliai supaprastinate ir galimybių parduoti alkoholį paaugliui bus dar daugiau. Jūsų pasakyta esmė, ko jūs siekiate, gera, bet skaitant pataisą yra ne visai taip.
B. BRADAUSKAS (LSDPF). Gerbiamas Antanai, jeigu jūs skaitote tekstą, ten yra parašytas žodelis „tik“. Tik iš tų asmenų, kurie vizualiai yra tokio amžiaus, kuriems draudžiama parduoti alkoholinius gėrimus – 18 metų, sakykim, dar 20-mečio. Jaunos mergaitės gal ir 25 metų atrodys kaip 18 metų, bet jokiu būdu negalima prašyti dokumentą rodyti tokių žmonių, kaip aš arba jūs, nors jūs jaunai atrodote, galėtumėte dokumentą, aišku, nešiotis. Bet negalima tyčiotis iš visų žmonių ir suversti tai valdžios institucijoms, nors priėmė patys prekybininkai. Aišku, ne visi, bet didieji tinklai. Tokiu atveju, jeigu jie taip ir toliau darys, aš visiškai neprieštarausiu, Antanai, ką, tamsta, ir siūlei kažkada, uždrausti didžiuosiuose prekybos tinkluose parduoti alkoholį, kur yra maisto produktai ir kitos prekės, ir perkelti tik į specializuotas parduotuves. 
PIRMININKAS. Ačiū. Ponia R. Baškienė. Aš tik paminėsiu, kad prieš tai buvo pristatyti klausimai 13a ir 13b, jo registracijos Nr. XIIP-4614. Taigi pritarėme abiem klausimams. Prašau, ponia Rima.
R. BAŠKIENĖ (MSNG). Labai ačiū. Jūs iš dalies paminėjote, kad, ko gero, reikia galvoti apie specializuotas, nes atlikau tokį tyrimą, kuris patvirtino jūsų žodžius. Nuvažiavus į vieną kitą parduotuvę Kretingoje ir perkant šampaną paprašė dokumento. Sakau: kas jums tai liepė daryti? Sako: Seimas. Ir tai patvirtina. Klausiu: kas jums liepė sakyti, kad Seimas? Sako: mūsų vadovai. Jie ir sako, kad čia Seimas tokį dalyką sugalvojo. Iš tikrųjų absurdiška situacija ir ačiū, kad tai taisote. Tik ar užteks to žodelio „tik“? Gal iš esmės reikėtų galvoti, kad niekam nekiltų jokių abejonių, ir dar labiau sugriežtinti? 
B. BRADAUSKAS (LSDPF). Gerbiama kolege, yra įregistruotas klausimas. Kai mes pradėsime svarstyti, jeigu kam nors kils kokių nors pasiūlymų, galite teikti pasiūlymus ir, pavyzdžiui, aš, kaip šito pasiūlymo autorius, mielai pritarsiu, jeigu bus dar aiškiau reglamentuota, kada reikia to dokumento. Labai greitai reikėjo pateikti, nes pamačiau, kaip piktinasi žmonės ir, kaip jūs sakėte, suverčia visa tai Seimui, o ne savo kokiai nors išmonei. Galbūt tas dalykas yra tobulintinas, ir aš visiškai ne prieš. 
PIRMININKAS. Ačiū. Ponas J. Razma.
J. RAZMA (TS-LKDF). Gerbiamas pranešėjau, aš bijau, kad tuo projektu jūs tarsi patvirtinate prekybininkų versiją, kad dabartinis įstatymas kuo nors blogas ir kad jie elgiasi teisėtai. Jie absoliučiai ydingai neteisėtai traktuoja įstatymą ir dabar tikrai neturi teisės reikalauti iš vyresnio žmogaus jokio pažymėjimo. Juk aiškiai parašyta, kad gali reikalauti, kai kyla abejonių. Kokių abejonių gali kilti matant pasiramsčiuojantį lazdele pensininką? Jeigu jūsų premjeras šiek tiek valdytų situaciją, išsikviestų tuos prekybininkus ir pasakytų: arba baigiate cirkintis, arba tikrai įvesime pačius griežčiausius apribojimus ir dar apmokestinsime pagal prekybos plotą. Dabar, kai jūs pats čia parašote dar ydingai, kad galės reikalauti, galės nereikalauti, jūs parašote „turi teisę“, net iš 18-mečių turės teisę arba reikalauti, arba nereikalauti. Čia dar labiau suveliate.
B. BRADAUSKAS (LSDPF). Dabar įstatyme yra įrašyta „turi teisę“ ir nėra žodelio „tik“. Tas žodelis „tik“ duoda daug aiškumo, bet aš sakau, kad tobulinimui nėra ribų. Jeigu mes šiandien priimsime svarstyti, tai visos pataisos įmanomos. Kuo aiškiau mes parašysime, tuo bus geriau, bet prekybininkams negalime leisti tyčiotis iš mūsų žmonių. Didieji tinklai, kaip sakant, visiškai suįžūlėjo ir nesiskaito su niekuo. Tai mes, Seimas, turime jiems pasakyti, kad mes galime juos irgi kai ko pamokyti: uždrausti didžiuosiuose prekybos tinkluose pardavinėti alkoholinius gėrimus, perkelti galbūt į smulkųjį verslą, į smulkias parduotuves, duoti jiems uždirbti, ten, kur iki 100 kvadratinių metų prekybinio ploto ir panašiai. Labai daug variantų yra. Manau, kad didieji tinklai patys prisikviečia ugnį, tai tegul pjauna, ką pasėjo. 
PIRMININKAS. Ačiū. Ponas S. Jovaiša. Jūsų klausimas.
S. JOVAIŠA (TS-LKDF). Dėkoju. Gerbiamasis Broniau, ar nebūtų geriau, jeigu tai, ką siūlome, sukonkretintume, kad privalo? Tai vienas klausimas. Ar nereikėtų paliesti ir tabako gaminių? Ačiū.
B. BRADAUSKAS (LSDPF). Dėl tabako gaminių kol kas neiškilo ta problema, bet galima čia įtraukti tą dalyką kartu, sujungti. Aš manau, kad svarstant, dar kartą sakau, visos pataisos įmanomos, kas aiškiau apibrėš šitą dalyką, kad nebūtų, dar kartą sakau, tyčiojamasi iš senjorų ir visa kita. Aš mačiau, ateina į parduotuvę močiutės ko nors nusipirkti arba pagyvenęs žmogus alaus butelį, tai, kol jis iškrapšto tą dokumentą, stovi žmonės eilėje ir laukia, kiti galbūt skuba nusipirkti kokių nors kitokių prekių ir panašiai. Aš manau, kad prekybininkai, pasityčiodami iš mūsų, greitai pasityčios ir iš savęs. 
PIRMININKAS. Ačiū. Ponas D. Petrulis. Prašau.
D. PETRULIS (LSDPF). Dėkui. Tikrai kilo eilinių pirkėjų, ypač senjorų, masinio pasipiktinimo banga, bet daugiausia tai palietė, aš galvoju, pačius pardavėjus, kasininkes, nes jos labai psichologiškai yra išvargusios, taip jas visi keikia ir paprasčiausiai tyčiojasi. Ar jūs nemanote, kad paprasčiausiai reikia kaip nors įpareigoti už tą, galima sakyti, čia naudojamą psichologinį smurtą tuos prekybininkus dabar nubausti, už tokį visiškai savavališką ir visiškai neadekvačią sugalvotą nesąmonę?
B. BRADAUSKAS (LSDPF). Ką aš jums galiu pasakyti? Aš galiu tik pritarti jūsų nuomonei, nes aš ir pats pateikiau dokumentą. Kasininkė neturi laiko nė pažiūrėti į asmens tapatybės kortelėje mano gimimo metus, jinai automatiškai paėmė ir man grąžino atgal tą kortelę, mato, kad aš ne 18 metų esu. Kam reikalingi tokie dalykai, kurie čia buvo ir per televiziją propaguojami, kad neva Amerikoje kas nors daroma ir panašiai? Gal Amerikoje juodųjų žmonių amžiaus nelabai gali atskirti, bet pas mus tai viskas aišku kaip dieną. 
PIRMININKAS. Ačiū. Laikas klausimams baigėsi.
B. BRADAUSKAS (LSDPF). Ačiū.
PIRMININKAS. Motyvai už, prieš. Kol kas nematau. Yra. Neatsisako gerbiamieji kalbėti dėl motyvų. Prašau. L. Balsys – motyvai už. 
L. BALSYS (MSNG). Ačiū, pirmininke. Gerbiamieji kolegos, tikrai siūlau palaikyti šią gerą iniciatyvą, juo labiau kad aš dar truputį ankstėliau už kolegas esu įregistravęs tokią pačią įstatymo pataisą, tik ten truputį tiksliau esu suformulavęs, kur nelieka tos abejonės, kad turi teisę, ir dėl to tik. Manau, svarstymo metu bus galima galbūt sujungti tuos kelis projektus. O tikroji priežastis, mano manymu, čia yra visai ne kova su jaunimo alkoholizmu, nes didžiausias alkoholizmas yra tarp 13-mečių–15-mečių, o jiems ar taip, ar taip – pagal jokį variantą negalima parduoti, o vis tiek parduoda. Čia yra prekybos tinklų kartelinis susitarimas keršijant Seimui už mūsų anksčiau priimtą baudų padidinimą už alkoholio pardavimą nepilnamečiams. Jie šito nenori, jie dėl šito turbūt yra supykę ir nusprendė pasinaudoti įstatymo spraga, ir dabar sako, kad jie turi teisę reikalauti iš visų, o, kilus įtarimui dėl amžiaus, ir privalo reikalauti. Jeigu mes iš įstatymo pašalinsime „turi teisę iš visų“, o paliksime tik „privalo“ ir „kilus abejonėms“, ta problema ir bus išspręsta. Čia labai greita pataisa, manau, kad tą tyčiojimąsi iš žmonių, kas specialiai dabar yra sukelta, kad kristų šešėlis ant Seimo, mes galėsime labai greitai sutvarkyti. Taigi siūlau dabar palaikyti ir po to ilgai nedelsiant padaryti svarstymą ir priėmimą. Ačiū.
PIRMININKAS. Ačiū, kolega. Motyvų prieš nėra. Visi už. Bendru sutarimu galime pritarti? (Balsai salėje) Balsuojame. 
Gerai. Skelbiu balsavimą. Balsuojame dėl Alkoholio kontrolės įstatymo Nr. I-857 18 straipsnio pakeitimo įstatymo projekto Nr. XIIP-4681. (Balsai salėje) 
Ačiū. Balsavo 33: už – 31, prieš nėra, susilaikė 2. Po pateikimo yra pritarta.
Siūlomi komitetai. Pagrindinis – Sveikatos reikalų komitetas, papildomų nėra. Siūloma data – rugsėjo 27 diena. 
Prašau. Dėl vedimo tvarkos, kiek suprantu – A. Matulas. Prašau.
A. MATULAS (TS-LKDF). Gerbiamieji kolegos, iš tiesų ta akcija, matyt, turį kokį nors slaptą tikslą ir rezultatas gali būti priešingas, kaip ir gerbiamasis Bronius sakė, bet tam tikros racijos yra. Aš pirmą dieną, kada buvo paskelbta ta akcija, trijuose vietose specialiai pirkau alaus, vyno ir kažkokio mikso pikso ir buvo normaliu, nemačiau aš tų labai pasipiktinusių žmonių. Tikrai daugėja žmonių, kurie geranoriškai supranta, kad tuo savo veiksmu jie padės sumažinti prieinamumą nepilnamečiams. Man yra labai keista, kai kai kurie labai jau aktyvūs kovotojai iš šalies dabar labiausiai kovoja už tai, kad nebūtų. Aš suprantu Bronių, jis visą laiką buvo už tai, kad ir bambaliai būtų didesni, kad ir kioskams atidėti reikia, ir dabar jis yra nuoseklus žmogus. Šiuo atveju iš tiesų pritarėme, bet tas projektas labai netobulas, nes tekste dabar yra „privalo reikalauti, jeigu kyla abejonių“, jūs parašote „turi teisę reikalauti, tik jeigu kyla abejonių“. Ką tai reiškia? Jus supaprastinate: vietoje „privalo“ – „turi teisę“ ir tas žodelis „tik“, na, pavyzdžiui, kaip jūs įrodysite, jeigu dėl jūsų amžiaus pardavėjai kils abejonių, kaip jūs įrodysite, kad jūs vyresnis?
PIRMININKAS. Ačiū.
A. MATULAS (TS-LKDF). Sakys, man jūs atrodote jaunas, bet per anksti pražilęs. Suprantate. 
PIRMININKAS. Dėkui, kolega.
A. MATULAS (TS-LKDF). Tobulinsime, tikrai tobulinsime. 
PIRMININKAS. Kolega, bus laiko svarstyti. Dėl vedimo tvarkos, taip? E. Šablinskas. Prašau.
E. ŠABLINSKAS (LSDPF). Dėkui. Norėčiau pasakyti priešingą nuomonę. Prieš rinkimus labai gražią akciją sugalvojote, kad pakirstumėte daugiausia socialdemokratus, nes ir mini, kad tai mūsų sugalvota. Aš jums pasakysiu išeitį. Kas? Vėlgi kasininkai kenčia, pensininkai kenčia. Parduotuvėse pasiėmę butelį šnapso, atsidaro ir išgeria šimtą gramų, po to nueina prie kasos. Įsivaizduokite, kokios kvailos situacijos? Jis nori nupirkti jau pradėtą gerti buteliuką, o ji prašo jo dokumentų. Tai labai negeras dalykas šituose tinkluose. Kenčia kasininkė, kuri negali parduoti nugerto butelio, ir negali tas, kuriam iš tikrųjų dūšią skauda, nes jam neparduoda… Tokios situacijos dabar yra. 
PIRMININKAS. Ačiū. 
E. ŠABLINSKAS (LSDPF). Piktos abi pusės. 
PIRMININKAS. Ačiū. Dar ponas J. Razma ir baigsime replikas po balsavimo.
J. RAZMA (TS-LKDF). Gerbiamieji socialdemokratai, kurie taip piktinatės šita situacija, vis dėlto, jeigu jūsų sveikatos apsaugos ministras kartu su prekybininkais nebūtų pasirašęs to sprendimo, gal jo ir nebūtų, čia yra ir jūsų atsakomybė už tą situaciją. (Balsai salėje) 
PIRMININKAS. Gerai, judame toliau. Dabar panagrinėjome darbotvarkės galimybes ir siūlymas vis dėlto nukelti vėliau, tuo labiau kad kyla ginčų. Svarstymo datą siūlome spalio 18 dieną vietoj minėtos rugsėjo 27 dienos. Spalio 18 diena. Ačiū. Prašom. 
J. RAZMA (TS-LKDF). Tikrai nieko čia nėra sudėtingo vieną straipsnelį sutvarkyti, įregistruos pataisas kolegos ir tikrai reikia greičiau tą temą baigti. 
PIRMININKAS. Supratau. Ponas B. Bradauskas. 
B. BRADAUSKAS (LSDPF). Gerbiamieji kolegos, aš manau, kad mes turime galbūt priimti ypatingos skubos tvarka. Kiek galima leisti tyčiotis iš žmonių. Jeigu mes dar spalį, dar… 
PIRMININKAS. Supratau, ponas Broniau. Ačiū. (Gal aš per garsiai.) Kadangi dėl ypatingos skubos nėra siūlymo, yra nuomonių skirtumas, gal tada paliekame rugsėjo 27 dieną bendru sutarimu. (Balsai salėje) Gerai, viskas, aš grįžau, norėjau padaryti kaip geriau, išėjo kaip visada, liekame prie to, kas pasakyta. Rugsėjo 27 diena. 

17.42 val. 
Teatrų ir koncertinių įstaigų įstatymo Nr. IX-2257 pakeitimo įstatymo projektas Nr. XIIP-3935(2) (svarstymo tęsinys)

Kitas darbotvarkės klausimas. Ponas R. Paliukas pristatys Švietimo, mokslo ir kultūros komiteto išvadą, o konkrečiai svarstymo stadija Teatrų ir koncertinių įstaigų įstatymo Nr. IX-2257 pakeitimo įstatymo projekto. 
R. PALIUKAS (DPF). Ačiū, gerbiamasis posėdžio pirmininke. Birželio 22 dieną mūsų komitetas, baigiantis praėjusiai sesijai, apsvarstė paskutinius pasiūlymus ir bendru sutarimu pritarė Lietuvos Respublikos teatrų ir koncertinių įstaigų įstatymo Nr. IX-2257 pakeitimo įstatymo projektui Nr. XIIP-3935. Kaip jau minėjau, bendru sutarimu. 
PIRMININKAS. Ačiū gerbiamajam komiteto pirmininkui, jūs pakartojote komiteto poziciją. Dabar vyks diskusija. Svarstymas. Ponas K. Daukšys. Kęstuti, jūs kalbėsite? Nematau. Ponas V. Stundys. Nematau. Dabar pastraipsniui. Yra taip. Dėl 2 straipsnio yra pono V. Juozapaičio pasiūlymai. Komitetas pritarė. 
R. PALIUKAS (DPF). Komitetas pritarė. 
PIRMININKAS. Ar yra 10 balsų, norinčių pritarti svarstymui?
R. PALIUKAS (DPF). Pritarkite. 
PIRMININKAS. Dabar procedūriškai mes laikykimės tvarkos. Ar yra 10 balsų, kad pristatytumėte savo pataisą ir galėtume ją… 
R. PALIUKAS (DPF). Komitetas pritarė. 
PIRMININKAS. Laikykimės procedūros, nes tai buvo vėliau padaryta. Balsuojame kortele, jau elektroniniu būdu. 
Gerai. Už – 24, vadinasi, galite pristatyti. Ponas Juozapaiti, prašom pristatyti savo pasiūlymą. Mes laikomės procedūros. 
V. JUOZAPAITIS (TS-LKDF). Dėkoju, posėdžio pirmininke. Čia dėl individualaus darbo? 
PIRMININKAS. Taip. 
V. JUOZAPAITIS (TS-LKDF). Čia toks formalus sąvokos įvedimas dėl repeticijų individualaus darbo laiko kompensacijų ir išmokų, kad būtų įvesta… 
PIRMININKAS. Ne, čia buvo gastrolės, 2 straipsnio 1 punktas. 
R. PALIUKAS (DPF). Šitam komitetas pritarė. 
PIRMININKAS. Pirmas jūsų pasiūlymas, kur kalbama apie gastroles. 
V. JUOZAPAITIS (TS-LKDF). Taip, buvo parašyta, kad gastrolės yra… Aš dabar neatsimenu. 
PIRMININKAS. Scenos ir meno įstaigų… jūs siūlote…
R. PALIUKAS (DPF). Žodžius „kurių metu“. 
PIRMININKAS. „Kurių metu“. Tiesiog žodžius… 
V. JUOZAPAITIS (TS-LKDF). Taip, gastrolės yra išvyka, nes prieš tai buvo teiginys, kad gastrolės tai yra kažkokio kūrinio rodymas, o čia yra išvyka, kurios metu yra demonstruojami kažkokie kūriniai. Tiesiog patikslinimas. 
PIRMININKAS. Ačiū. Komiteto pirmininkas, komiteto pozicija. Komitetas pritarė, galima bendru sutarimu pritarti komiteto pozicijai, kuri sutampa su pasiūlymu. 
Kitas būtų pono V. Juozapaičio dėl 2 punkto – individualus darbas. Prašom pristatyti. 
V. JUOZAPAITIS (TS-LKDF). Taip pat dėl sąvokos, kad būtų įrašyta į įstatymą „individualus darbas“. 
PIRMININKAS. Sutinkate? 
V. JUOZAPAITIS (TS-LKDF). Aš sutinku. Taip.
PIRMININKAS. Ponas pirmininkas iš dalies pritaria, tai galime bendru sutarimu? 
R. PALIUKAS (DPF). Taip, paėmėme redakciją… 
PIRMININKAS. Ačiū. Pritariame. Kitas. Irgi komitetas, leiskite, gal aš taip paskubinsiu. Komitetas pritarė iš dalies pono V. Juozapaičio pasiūlymui. Sutinkate? 
V. JUOZAPAITIS (TS-LKDF). Pritariu pritarimui iš dalies. 
PIRMININKAS. Bendru sutarimu sutinkame. Ačiū. Kitas būtų – pritarta. Teisės departamentui komitetas pritarė bendru sutarimu, neprieštaraujame. Dėl 9 dabar reikėtų. Teisės departamento išvada. Prašom, gal komiteto pirmininkas. 
R. PALIUKAS (DPF). Teisės departamentas siūlė, kad atsižvelgiant į profesionaliojo meno vertintojo atliekamo kūrybinės veiklos vertinimo… reikalavimus vertinti, kad būtų aukštasis išsilavinimas ir savo nuomonės skleidimas straipsniuose, pakanka asmeniui suteikti profesionaliojo scenos meno vertintojo statusą. Komitetas nepritarė, nes jisai praplėtė, kas yra profesionalusis meno vertintojas. Tai yra aukštąjį universitetinį išsilavinimą turintis asmuo, plėtojantis pažinimą kultūros ir meno srityse ir skelbiantis šios veiklos rezultatus monografijose, studijose, recenzijose ir straipsniuose Lietuvoje ar užsienyje. 
PIRMININKAS. Ačiū. Supratome komiteto išvadą – nepritarti. Teisės departamento pasiūlymui nepritarta. Kitas būtų Seimo kanceliarijos Teisės departamento, jūs tiesiog supažindinkite su savo komiteto išvada. 
R. PALIUKAS (DPF). Mes pritariame, kad turėtų būti trumpesnis įstatymo pavadinimas, be žodžių „Lietuvos Respublika“, kaip pertekliniai, mes pritariame. 
PIRMININKAS. Gerai. Praeitam Teisės departamento pasiūlymui komitetas nepritarė, šiam Teisės departamento pasiūlymui komitetas pritarė. Judame toliau. 
3 straipsniui yra pritarta. 
R. PALIUKAS (DPF). Pritarėme Teisės departamentui. 
PIRMININKAS. 4 straipsnis. Pono V. Juozapaičio pasiūlymas. Prašom. Ponas V. Juozapaitis.
V. JUOZAPAITIS (TS-LKDF). Aš atsiimu šį pasiūlymą. 
PIRMININKAS. Atsiimate. 
R. PALIUKAS (DPF). Atsiima, nes komitetas kitą redakciją… 
PIRMININKAS. Atsiėmė. Teisės departamento išvadai komitetas pritarė. Teisės departamento kitai išvadai pritarta. Ir dar vienai išvadai dėl 6 punkto pritarė. 
III skyrius. Gerbiamasis Juozapaiti, jūsų pasiūlymas dėl III skyriaus 6 straipsnio. 
V. JUOZAPAITIS (TS-LKDF). Atsiimu šį pasiūlymą. 
PIRMININKAS. Atsiimate. Ačiū. Toliau būtų kitas jūsų pasiūlymas. 
V. JUOZAPAITIS (TS-LKDF). Atsiimu, nes toliau bus korekcijos kitų straipsnių. 
PIRMININKAS. Teisės departamentui komitetas pritarė. Ponai Seimo nariai R. Paliukas, V. Juozapaitis ir ponas V. Stundys. 
R. PALIUKAS (DPF). Kaip minėjo gerbiamasis Vytautas, buvo priimtas sprendimas, kuris tiko visiems, ir komitetas pritarė 6 straipsnio 3 daliai dėl pertvarkymo į viešąją įstaigą. 
PIRMININKAS. Ačiū. Minutėlę. Čia reikėtų 10 palaikančių, kad būtų galima šį pasiūlymą svarstyti, pristatyti. Ar pritaria 10 balsų? Gal pakelkime rankas. Vienas, du, trys, keturi, penki, šeši, septyni, aštuoni, devyni, dešimt. Yra. Ponas Juozapaiti, jūsų… 
R. PALIUKAS (DPF). Čia aš galiu pristatyti. Čia buvo po diskusijų nuspręsta, kad nacionalinio, valstybinio ir savivaldybės teatro ir koncertinės įstaigos, kurių teisinė forma yra biudžetinė įstaiga, pertvarkymo į viešąją įstaigą tvarką reglamentuoja Civilinis kodeksas ir Biudžetinių įstaigų įstatymas. Nacionalinis, valstybinis ir savivaldos teatras ar koncertinė įstaiga, siekianti būti pertvarkyta į viešąją įstaigą, kultūros ministro nustatyta tvarka savininko teises ir pareigas įgyvendinančiai organizacijai pateikia: pirma, prašymą pertvarkyti iš biudžetinės į viešąją; antra, pagrindimą; trečia, informaciją apie planuojamą vykdyti ūkinę komercinę veiklą; ir ketvirta, organizacinę struktūrą ir pareigybių sąrašą. 
Komitetas tam pritarė. 
PIRMININKAS. Ačiū. Bendru sutarimu, prieštaraujančių nėra. Judame toliau. 
IV skyrius. Teisės departamento dėl 10 punkto… Taip, dėl 11 straipsnio. Ačiū. 
R. PALIUKAS (DPF). Komitetas pritarė. 
PIRMININKAS. Dėl 2 punkto ponas V. Juozapaitis. Ar sutinkate su komiteto išvada iš dalies? 
V. JUOZAPAITIS (TS-LKDF). Tikrai taip, sutinku.
PIRMININKAS. Pritariame komiteto išvadai iš dalies. Kitas – Valstybės valdymo ir savivaldybių komiteto pasiūlymas. 
R. PALIUKAS (DPF). Čia buvo išbraukta, pritarta gerbiamojo V. Juozapaičio pasiūlymui, tai šis Valstybės valdymo komiteto nebeatitiko jau.
PIRMININKAS. Komiteto išvada nepritarti?
R. PALIUKAS (DPF). Nepritarti.
PIRMININKAS. Nepritarti. Neprieštaraujame. Bendru sutarimu lieka komiteto pozicija. 
Dėl 4 punkto, pone Juozapaiti. 
V. JUOZAPAITIS (TS-LKDF). Šiuo atveju aš prašysiu jūsų balsuoti.
PIRMININKAS. Prašom pristatyti tada pasiūlymą ir pradėsime… 
V. JUOZAPAITIS (TS-LKDF). Mano pasiūlymo esmė, kad nacionalinio, valstybinio ir savivaldybės teatro ar koncertinės įstaigos vadovas, dirbantis pagal darbo sutartį, gali eiti šias pareigas dvi kadencijas. Tai yra įvedama tam tikra rotacija, kas yra dabar rengiama ir Biudžetinių įstaigų įstatyme. 
Komitete mes neradome bendro sutarimo, todėl aš prašau kolegų apsispręsti, nes retsykiais galima stebėti ir piktnaudžiavimų, ir negalėjimo įpilti šviežesnio kraujo, kuomet vienose ar kitose įstaigose tos pozicijos būna užimtos pernelyg ilgą laiką. Taigi, aš manyčiau, ši nuostata pagyvintų teatrų ir koncertinių įstaigų arba profesionalaus scenos meno įstaigų gyvenimą. 
PIRMININKAS. Ačiū. Komiteto išvada. 
R. PALIUKAS (DPF). Komitetas nepritarė. Komiteto argumentai, kad galiojančiame įstatyme ir kituose kultūros sritį reglamentuojančiuose įstatymuose nėra ribojamas įstaigos vadovo kadencijų skaičius. Kas penkeri metai, nepriklausomai nuo įstaigų vadovo veiklos rezultatų, yra rengiamas konkursas vadovo pareigoms, kuriame turi teisę dalyvauti visi pretendentai, turintys atitinkamą kvalifikaciją. Todėl komitetas pasiūlė tokią formuluotę (11 straipsnio 4 dalis): „Nacionalinio, valstybinio ir savivaldybės teatro ar koncertinės įstaigos vadovo kadencijų skaičius neribojamas.“ Komitete buvo balsuojama, nugalėjo šis pasiūlymas. 
PIRMININKAS. Ačiū. Dabar dėl motyvų. Motyvai už – tai reiškia motyvai, palaikantys pasiūlymą, prieš – tai būtų nuomonė, palaikanti komiteto… 
Ponas E. Šablinskas – motyvai prieš pasiūlymą.
E. ŠABLINSKAS (LSDPF). Dėkui posėdžio pirmininkui. Logika yra paprasta. Žiūrėkite, bandėme padaryti su mokytojais ir darželių vadovais tą patį, ir dabar jau pradeda trūkti jų, nes baigė jie savo kadencijas ir prispausti išėjo, į jų vietas mes nerandame žmonių. Kultūra vis dėlto, ir mentalitetas, ir etika yra šiek tiek kitokie, negalima tiesiog jų nervinti ir blaškyti. Yra labai gražiai pasakyta, kad gali dalyvauti konkurse. Ir dalyvauja konkursuose, ir dažnai nelaimi. Todėl aš ir palaikau komiteto nuomonę. 
PIRMININKAS. Ačiū. Vyksta kalbos dėl motyvų, replikos dabar negalimos. Taigi motyvai už – ponas V. Juozapaitis. Jūs negalite pasakyti. Kitų už nėra. Taigi lieka išsakyti motyvai prieš. Lieka balsuoti. (Balsai salėje) Po balsavimo, kolega, tik po balsavimo. Priminsiu, kad už balsuoja palaikantys pono V. Juozapaičio pasiūlymą, prieš būtų už komiteto išvadą. 
Ačiū. Balsavo 28: už – 8, prieš – 12, susilaikė 8. Taigi pritarta komiteto išvadai nepritarti pasiūlymui. 
Replika po balsavimo – ponas V. Juozapaitis.
V. JUOZAPAITIS (TS-LKDF). Labai ačiū jums. Aš tik noriu priminti kolegoms, kad ne visada Kultūros ministerijos srityje yra laikomasi tų pačių įstatymų ir to reglamento, kuris yra nurodytas. Ką tik pirmininkas pasakė, kad konkursai skelbiami kas penkeri metai, o yra precedentas, kuris paneigia šią tiesą, nes Nacionalinio operos ir baleto teatro vadovui konkursas paskelbtas praėjus ketveriems metams, kažkodėl nepaaiškinant visuomenei. Ir iki šios dienos kultūros ministras taip ir nepaaiškino, kodėl jis taip padarė. Gali būti, kad tokie dalykai daromi būtent užbėgant už akių, kol nepasibaigė kokio nors įstatymo galiojimas, kad laimėtų konkursus tie žmonės, kurie turėtų juos laimėti. 
Taigi dėl skaidrumo, aš manyčiau, ta nuostata, kad kadencijos vis dėlto turėtų būti, kaip vyksta kad ir aukštosiose mokyklose, taip pat vadovai yra ne daugiau kaip dviem kadencijoms renkami (iš eilės, turiu omenyje), būtų labai sveika. Taigi dėl demokratijos ir meno srityje reikėtų šiek tiek paįvairinti gyvenimą, ir tą aš sakau labai atsakingai ir kompetentingai. Ačiū.
PIRMININKAS. Ačiū pasiūlymo teikėjui, dar kartą išsakiusiam savo motyvus. 
Judame toliau. Kitas pasiūlymas – irgi pono V. Juozapaičio, tačiau jo nesvarstysime, jis nėra konkretus. Toliau, pone Juozapaiti, jūsų pasiūlymas. 6 punktas, pakeisti 11 straipsnį. Ar sutinkate su komiteto išvada, ar norite?..
V. JUOZAPAITIS (TS-LKDF). Ne, ne, čia sutinku. 
PIRMININKAS. Sutinkate. Komiteto išvada buvo iš dalies pritarti. Sutinka ir teikėjas.
Kitą Teisės departamentas teikia. 
R. PALIUKAS (DPF). Pritarė komitetas.
PIRMININKAS. Pritarė, tačiau vėlgi mes turime išlaikyti procedūrą. Pritarė. Komitetas pritarė, galime judėti toliau. 
Kitas būtų dėl įstatymo 11 straipsnio. Komiteto pozicija – pritarė. 
R. PALIUKAS (DPF). Pritarė. 
PIRMININKAS. Ponas Vytautas – aktyvus pasiūlymų teikėjas. Prašom. 
R. PALIUKAS (DPF). Specialistas.
V. JUOZAPAITIS (TS-LKDF). Kam nors turi rūpėti. Gaila, kad ministro nėra salėje, ir apskritai Kultūros ministerija šiam… 
PIRMININKAS. Gerbiamasis pone Vytautai, prašau iš esmės. Jūs turite teisę pristatyti, jeigu nesutinkate su…
V. JUOZAPAITIS (TS-LKDF). Aš sutinku su komiteto nuomone.
PIRMININKAS. Nepritariate, taip? Komitetas.
R. PALIUKAS (DPF). Komitetas nepritarė. 
V. JUOZAPAITIS (TS-LKDF). Aš atsiimu.
PIRMININKAS. Atsisakote. Ačiū. Buvo Teisės departamento pasiūlymas.
R. PALIUKAS (DPF). Komitetas pritarė. 
PIRMININKAS. Pritarė. Judame toliau. Buvo Teisės departamento pasiūlymas dėl 15 straipsnio. Komiteto pozicija?
R. PALIUKAS (DPF). Pritarė komitetas.
PIRMININKAS. Pritarė. Gerai. 6 straipsnis. Dėl Teisės departamento komiteto pozicija. 
R. PALIUKAS (DPF). 16 straipsnis. Taip, pritarė. 
PIRMININKAS. Pritarė 16 straipsniui, visiškai teisingai. Toliau 15 punktas, Teisės departamento pasiūlymui dėl 16 straipsnio komitetas pritarė. Kitas Teisės departamento dėl 16 straipsnio, komitetas pritarė. Kitas. 6 punktas. Vėlgi Teisės departamento dėl 16 straipsnio, komitetas pritarė. Ir dabar dėl 17 straipsnio, projekto 11 punktas. 
Seimo narys V. Juozapaitis. 
V. JUOZAPAITIS (TS-LKDF). Atsiimu.
PIRMININKAS. Atsiimate. Ačiū. Toliau – pono V. Stundžio pasiūlymas. 
R. PALIUKAS (DPF). Buvo komitete derinta, nes čia buvo panašus į gerbiamojo V. Juozapaičio siūlymą. Komitetas pritarė iš dalies ir pasiūlė savo redakciją, kuriai komitetas vienbalsiai pritarė.
PIRMININKAS. Aišku. Autoriaus nėra. Prieštaravimų nėra. Taigi lieka komiteto redakcija. Ir paskutinis, ne paskutinis, bet toliau Teisės departamento, 17 straipsnis praleistas. Komitetas pritarė.
R. PALIUKAS (DPF). Pritarė.
PIRMININKAS. Ačiū. Toliau numeracija judėtų jau kitaip. Kitas pasiūlymas pono V. Juozapaičio. Atsiimate. Dėl 20 straipsnio. Kitas – dėl šio įstatymo 2 straipsnio, dėl 2 straipsnio 1 dalies Teisės departamento pasiūlymas, jam komitetas pritarė.
R. PALIUKAS (DPF). Pritarė.
PIRMININKAS. Ir kitam Teisės departamento pasiūlymui komitetas nepritarė. Tai būtų 19, 20 punktas. Nepritarė. Lieka komiteto. Ir viskas? Ačiū komiteto pirmininkui ir pasiūlymų teikėjams. 
Taigi dabar dėl viso įstatymo projekto. Svarstymo stadija. Motyvai. Motyvai – už. Pone Vytautai, norėsite? Prieš motyvų nėra.
V. JUOZAPAITIS (TS-LKDF). Norėsiu.
PIRMININKAS. Prašom. Ponas V. Juozapaitis. 
V. JUOZAPAITIS (TS-LKDF). Dėkoju, pirmininke. Noriu padėkoti iš anksto visiems, kurie pritars šiam įstatymo projektui, ir aš tikiuosi, prieštaraujančių nebus. Šis įstatymas iš tikrųjų gyvybiškai reikalingas visai mūsų teatrų, koncertinių įstaigų, profesionaliosios scenos meno bendruomenei ir aš džiaugiuosi, kad tas įstatymas, kuris buvo pateiktas Vyriausybės, tiksliau, Kultūros ministerijos, čia, Seime, įgavo visai kitą turinį. Tai yra toks kompromisinis variantas, kuris šiandien tenkina visas suinteresuotas puses. Telieka tik apgailestauti, kad šiandien, kaip anksčiau sakiau, nėra nei kultūros ministro, nei kitų žmonių, kuriems tai turėtų rūpėti. Taigi tikiuosi, kad čia likę kantrūs kolegos Seimo nariai supras šio įstatymo svarbą ir balsuos tinkamai, juolab kad mus šiandien stebi teatro žmonės čia, balkone, ir per transliaciją. Linkiu visiems sėkmės. Ačiū.
PIRMININKAS. Ačiū. Taigi prieš nėra. Bendru sutarimu galime po svarstymo priimti? Galime. Pritarta po svarstymo. Lieka priėmimo stadija. (Balsai salėje) Turime tada apsispręsti. Dar kažkas bando patikrinti mūsų budrumą. Dar 40 minučių mūsų darbotvarkės.

18.03 val. 
Smulkiojo ir vidutinio verslo plėtros įstatymo Nr. VIII-935 pakeitimo įstatymo projektas Nr. XIIP-4612ES (pateikimas)
 
Kitas darbotvarkės klausimas – Smulkiojo ir vidutinio verslo plėtros įstatymo Nr. VIII-935 pakeitimo įstatymo projektas. Pristatys viceministras ponas M. Skarupskas.
[bookmark: _GoBack]M. SKARUPSKAS. Laba diena, gerbiami Seimo nariai. Teikiamas Smulkiojo ir vidutinio verslo plėtros įstatymo pakeitimo projektas, kuris pagal Europos Komisijos rekomendacijas sulygina smulkaus ir vidutinio verslo įmonių statuso nustatymo ribas su rekomendacijoje dabar galiojančiomis ribomis, taip pat nustato, kaip įmonės yra susijusios viena su kita teikiant joms pagalbą de minimis būdu, taip pat yra apibrėžiama, kad deklaruojant statusą bus imami ne vienų metų, bet dvejų metų duomenys. Čia yra visos Europos Komisijos rekomendacijos. Taip pat šiame įstatyme yra įtvirtinamas buvimas konsultantų tinklo, su kurio pagalba smulkiam ir vidutiniam verslui naudojant struktūrinių fondų lėšas bus teikiama parama.
 Įstatymo projektas yra išdėstomas nauja redakcija, nes yra labai daug pakeitimų, mano išvardinti ir kiti pakeitimai, kuriems turėjo įtakos pasikeitusi įstatymų bazė arba laikmetis. Toks trumpas pristatymas, gal būtų klausimų.
PIRMININKAS. Ačiū. Ponas E. Jonyla. Jūsų klausimas.
E. JONYLA (LSDPF). Dėkoju, pirmininke. Gerbiamas viceministre, sakykite, ar šiandien smulkūs ūkininkai, vidutinio dydžio ūkius turintys ūkininkai galės pasinaudoti šiuo įstatymu, ar turės kokių nors privilegijų, ar ne? Dėkoju.
M. SKARUPSKAS. Pasakysiu, kad tie keitimai arba tie dydžių nustatymai pagal Europos reikalavimus nelabai keičia įmonės statusą. Mes matome, kad daugiausia keičiasi smulkių įmonių skaičius, t. y. nuo 61 tūkst. iki 62 tūkst. Didelio pokyčio mes įmonėms nematome. Tos įmonės, kurios dabar galėjo, galės pasinaudoti. Dažniausiai matome… Labiausiai kils intensyvumas dalyvaujant tam tikrose struktūrinių fondų projektuose, bet tas pokytis bus labai mažas. Tik keli tūkstančiai įmonių pakeis savo statusą po šito įstatymo įsigaliojimo.
PIRMININKAS. Ačiū. Atsakėte į visus klausimus ir pateikėte. Motyvų nėra. Bendru sutarimu galime pritarti? Pritariame. Ačiū. Pagrindinis komitetas – Ekonomikos komitetas, svarstymas – spalio 18 dieną.

18.06 val. 
Nuodingųjų medžiagų kontrolės įstatymo Nr. IX-456 pakeitimo įstatymo projektas Nr. XIIP-1318(2)ES, Visuomenės sveikatos priežiūros įstatymo Nr. IX-886 15 straipsnio pakeitimo įstatymo projektas Nr. XIIP-1319(2)ES (pateikimas)
 
Kitas darbotvarkės klausimas. Kviečiame Sveikatos apsaugos ministerijos viceministrę ponią J. Zinkevičiūtę. Ji pristatys Nuodingųjų medžiagų kontrolės įstatymo Nr. IX-456 pakeitimo įstatymo projektą Nr. XIIP-1318. Viceministrė ponia J. Zinkevičiūtė. Prašom. Ir lydimasis 10b, atsiprašau.
J. ZINKEVIČIŪTĖ. Gerbiamasis posėdžio pirmininke, gerbiami kolegos, leiskite pristatyti Nuodingųjų medžiagų kontrolės įstatymo Nr. IX-456 pakeitimo įstatymą projektą ir Visuomenės sveikatos priežiūros įstatymo Nr. IX-886 15 straipsnio pakeitimo įstatymo projektą. 
Pagrindinis Nuodingųjų medžiagų kontrolės įstatymo Nr. IX-456 pakeitimo įstatymo projekto tikslas yra perkelti ūkio subjektų veiklos sąlygas ribojančias nuostatas iš įstatymų įgyvendinamųjų teisės aktų į įstatymą ir suderinti su direktyvų 74/556/EEB ir 74/557 nuostatomis. Taip pat sumažinti administracinę naštą ūkio subjektams ir, svarbiausia, valstybės institucijoms nustatant, kad leidimas vykdyti veiklą, susijusią su nuodingomis medžiagomis, išduodamas vienas vienai įmonei visoms nuodingoms medžiagoms ir neterminuotai.
Lydimojo įstatymo, t. y. Visuomenės sveikatos priežiūros įstatymo Nr. IX-886 15 straipsnio pakeitimo įstatymo projekto, tikslas – suderinti jo nuostatas su pirmo įstatymo nuostatomis. Iš įstatymo (…) teisės aktų į įstatymą perkeliami asmenų kompetencijos, reputacijos reikalavimai, atitinkamų liudijimų ir leidimo išdavimo tvarka, sumažinami dokumentų, reikalingų gauti liudijimus ir leidimus, apimties ir pateikimo reikalavimai, nustatomas jų elektroninis pateikimas, kas labai svarbu, ir liudijimų bei leidimų išdavimas. Vietoj vieno leidimo vienai nuodingai medžiagai, kuris galioja vienerius metus, įvedami neterminuoti leidimai veiklai su visomis nuodingomis medžiagomis. Tai yra viena įmonė – vienas leidimas. Perkeliamos Europos Sąjungos direktyvų 74/556/EEB ir 74/557/EEB nuostatos, reglamentuojančios kompetencijos ir reputacijos reikalavimus. Vartojama terminologija suderinama su Lietuvoje tiesiogiai taikomais Europos Sąjungos cheminių medžiagų srities reglamentais. Nuostatos suderintos su atitinkamų Lietuvos Respublikos įstatymų teisės aktų nuostatomis, atsisakoma reglamentavimo tais atvejais, kai kitais teisės aktais užtikrinama nemažesnė sveikatos sauga, Europos Sąjungos (…) cheminės medžiagos, (…) produktai, iš dalies augalų apsaugos produktai. 
Reikėtų pabrėžti, kad įstatymo projektas teikiamas antrą kartą. Pirmą kartą Lietuvos Respublikos Seimas grąžino projektą rengėjams tobulinti, kaip pagrindinį trūkumą nurodęs tai, kad nenustatytas tinkamas nuodingųjų medžiagų priežiūros mechanizmas. Teikiamame projekte šis mechanizmas yra nustatomas, kiekvienos nuostatos įgyvendinimui užtikrinti paskirta konkreti priežiūrą vykdanti institucija. Taip pat reikėtų pabrėžti, kad visos projekte įvardintos institucijos supranta ir pripažįsta visuomenės ir asmens sveikatos saugos svarbą. 
Kokia nauda bus priėmus teisės aktų projektą? Liberalizuojamas liudijimų ir leidimų išdavimas nesumažinant asmens ir visuomenės sveikatos apsaugos nuo nuodingų medžiagų poveikio lygio. Sustiprinama veiklos, susijusios su nuodingomis medžiagomis, priežiūra. 
Atkreipiu jūsų dėmesį, kad nuo 2002 metų, kai įsigaliojo dabartinės redakcijos įstatymas, nebuvo registruota apsinuodijimų nuodingomis medžiagomis, dėl kurių išduotas leidimas. Todėl naujojo įstatymo redakcijos reikalavimai veiklai su nuodingomis medžiagomis liberalizuojami iš esmės. Kartu nustatomas aiškus priežiūros mechanizmas įvardijant konkrečias institucijas ir jų funkcijas. Manome, kad siūlomas tinkamas balansas tarp poreikio užtikrinti aukštą sveikatos apsaugos lygį ir nedidelę administracinę naštą, ko šiuo laikotarpiu reikalauja Ūkio ministerija, verslui bei valstybės institucijoms. 
Lietuvos Respublikos Seimo kanceliarijos Teisės departamentas išvadą dėl įstatymo projekto pateikė rugpjūčio 24 dieną. Išvadoje siūlomi pakeitimai įtakos esminėms įstatymo projekto nuostatoms neturės. 
Jeigu galima, aš, gerbiamas pirmininke, pristatysiu ir Visuomenės sveikatos priežiūros įstatymą.
PIRMININKAS. Yra Seimo narių prašymas, kad jie susipažino. Gal bus klausimų, atsakymų. Viskas? Taip. Ačiū. Kokių būtų klausimų? A. Dudėnas. Prašau. 
A. DUDĖNAS (LSDPF). Gerbiama pranešėja, prašau pasakyti, šiandien Aplinkos apsaugos komitete kaip tik svarstėme tą problemą dėl kvapų Kauno rajone. Paaiškėjo toks dalykas, kad Lietuva ir mūsų sveikatos centras neturi įrangos kvapams ištirti ir nustatyti. Čia tas dalykas šiek tiek siejasi. Ar ministerija daro kokius nors žingsnius, kad mes vis dėlto turėtume tą įrangą ir galėtume išmatuoti visus tuos kvapus ir pasakyti, ar tai kenkia mūsų visuomenės sveikatai, ar ne? 
J. ZINKEVIČIŪTĖ. Aš jums pasakysiu tokį dalyką. Užklausimų daug, skambučių daug dėl įvairaus pobūdžio kvapų – dėl fermų, dėl kiaulidžių, dėl maisto institucijų. Nacionalinis visuomenės sveikatos centras turi skyrių, į kurį galima kreiptis su prašymu atvykti į vietą ir ištirti, nes paprastai būna įvairaus pobūdžio neteisingos informacijos. Jeigu yra tiksli informacija, kas ten vyksta, jūs tikrai galite man adresuoti raštą, kokia yra situacija. Mes tada nuvyksime į vietą, matysime, kas yra, nes teko vykti į keletą vietų, sakykim, Palangoje, Klaipėdoje, kai faktai nelabai pasitvirtino, ir iš tikrųjų mes negalime interpretuoti to, kas yra. Rašytinė informacija būtų labai svarbi. Aš labai prašysiu jūsų… (Balsai salėje) 
PIRMININKAS. Prašau atsakyti į klausimą. 
J. ZINKEVIČIŪTĖ. Aš negirdžiu. Jis išjungtas. Aš sakau, bet kokiu atveju, jeigu jūsų netenkina informacija, kurią žinote, parašykite man elektroniniu paštu. Mes labai operatyviai susisieksime čia, nes tai, kas buvo svarstyta Aplinkos ministerijoje, aš nežinau…
PIRMININKAS. Labai ačiū už tikslią nuorodą. Ačiū, ačiū. Gerai. Klausimai baigti. 
J. KONDROTAS (DPF). Dar ne. Atsiprašau, aš noriu paklausti. 
PIRMININKAS. Labai atsiprašau. Ponas J. Kondrotas. 
J. KONDROTAS (DPF). Labai ačiū, gerbiamas pirmininke. Gerbiama viceministre, jūs labai išsamiai pristatėte, bet aš norėčiau, kad jūs patikslintumėte. O firmoms, kurios prekiauja žemės ūkio chemikalais, kaip joms leidimus dabar, per kiek laiko reikės išsiimti, ar seniau išsiimti leidimai galios, ar iš naujo? Norėčiau, kad jūs patikslintumėte. Labai ačiū.
J. ZINKEVIČIŪTĖ. Jeigu firmos, kurios jau dirba, neturi jokių nusiskundimų ir nėra jokių veiklos sutrikimų, be abejonės, kad iš tikro vadovaujantis įstatymu… turi juos patikslinti, ar firmos veikla atitinka reikalavimus. Bet jeigu yra kokių nors nusiskundimų įmonėje ar kokių nors nesusipratimų, be abejonės, reikės laikytis ir tada paduoti dar kartą prašymą Nacionaliniam visuomenės sveikatos centrui, kad išduotų leidimą. Patikrinus tam tikrus duomenis, leidimus galima išduoti elektroninėje erdvėje ir atsakymą galima gauti per penkias dienas. Yra pateikiamas atsakymas, kad jeigu dokumentai yra tvarkingi, be abejonės, pakartotinai dokumentų nereikės išduoti. Jeigu nėra veiklos sutrikimų, nėra nusiskundimų, kriminalo arba veiklos, kai naudoja nelegaliai įvežtas medžiagas, jas platina, tada tikrai nebus jokių trikdžių. 
PIRMININKAS. Ačiū. Dabar tikrai atsakėte į klausimus, pristatėte.
J. ZINKEVIČIŪTĖ. Ačiū.
PIRMININKAS. Dėkojame viceministrei. Motyvų prieš, už nėra. Bendru sutarimu galime pritarti? Pritariame ir vienam, ir kitam lydimajam įstatymo projektui. Svarstymo data – spalio 18 diena. Sveikatos reikalų komitetas kaip pagrindinis. Pasiūlymų nėra. Ačiū. 

18.15 val. 
Visuomenės sveikatos priežiūros įstatymo Nr. IX-886 VI skyriaus pavadinimo pakeitimo ir 43 straipsnio pakeitimo įstatymo projektas Nr. XIIP-3097(2) (pateikimas)

Judame toliau. Darbotvarkės 11 klausimas – Visuomenės sveikatos priežiūros įstatymo Nr. IX-886… Atsiprašau. Ponia Jadvyga, gal galime paprašyti, jeigu neprieštarausit, kad dabar klausimą pristatytų ponas J. Razma, nes labai jau skuba? (Balsai salėje) Galima. Ačiū. Matot… Gerai. Tada baigiame Visuomenės sveikatos priežiūros įstatymo Nr. IX-886 VI skyriaus pavadinimo pakeitimo įstatymą. Prašau, ponia.
J. ZINKEVIČIŪTĖ. Visuomenės sveikatos priežiūros įstatymo Nr. IX-886 15 straipsnio pakeitimo įstatymas tai yra 1 straipsnio 15 straipsnio pakeitimas. Pakeisti 15 straipsnio 11 punktą ir išdėstyti taip: „Nuodingųjų medžiagų priežiūros įstatymo ir sveikatos apsaugos ministro nustatyta tvarka išduoda asmenų kompetenciją patvirtinančius liudijimus fiziniams asmenims, kurie yra Lietuvos Respublikos gyventojai, iš Lietuvos Respublikos išvykstantiems į kitą valstybę narę vykdyti veiklos, susijusios su nuodingomis medžiagomis, taip pat Lietuvos Respublikoje įsisteigusiems juridiniams asmenims ar filialams, kurie veiklą, susijusią su nuodingomis medžiagomis, ketina vykdyti kitoje valstybėje narėje.“
Antra. Papildyti 15 straipsnį nauju 12 punktu: „Nuodingųjų medžiagų priežiūros įstatymo nustatyta tvarka išduoda leidimus vykdyti veiklą, susijusią su nuodingomis medžiagomis, prižiūri, kaip laikomasi Nuodingųjų medžiagų priežiūros įstatyme nustatytos veiklos, susijusios su nuodingomis medžiagomis, reikalavimų pagal šio straipsnio 1 ir 2 punktuose nustatytą kompetenciją bei prižiūri kompetentingų asmenų, kuriems išduotas leidimas vykdyti veiklą, susijusią su nuodingomis medžiagomis, kompetencijos ir nepriekaištingos reputacijos reikalavimų atitiktį. Buvusius 15 straipsnio 12 ir 13 punktus laikyti atitinkamai 13 ir 14 punktais.“ Ačiū.
PIRMININKAS. Ačiū. Yra klausimų – ponas J. Kondrotas. Prašau.
J. KONDROTAS (DPF). Labai ačiū. Aš norėčiau, gerbiama viceministre, patikslinti, nes mūsų komitetą pasiekė, kad dabar čia apie tas kanapes eina įvairių kalbų, kad kurie… ar čia priklausys, ar ne, kurie mokslininkai dirba, gauna atskirus elementus, juos naudos vaistams. Jie išsigandę, kad čia gali… ar papuls, trumpai drūtai, į jūsų šitą pateikiamą įstatymo projektą? Ačiū. 
J. ZINKEVIČIŪTĖ. Kanapės čia nepapuls. Kanapių klausimu ir kanapių papildų klausimu aš labai prašyčiau čia esančius Kaimo reikalų komiteto narius pakviesti mus – Sveikatos apsaugos ministeriją ir Žemės ūkio ministeriją, nes spaudoje eskaluojama visiška netiesa, girdi, mūsų ministerijos derasi arba susikirto dėl tam tikrų klausimų. Atkreipčiau jūsų dėmesį, kad mes buvome pakviesti pas žemės ūkio ministrę ir ministrė buvo šiek tiek suklaidinta jų darbuotojų kalbant apie tam tikrų psichotropinių medžiagų papilduose galimybes. Yra siūloma 0,2 gramo tam tikrų medžiagų, kurios yra psichotropinės medžiagos… Baudžiamojo kodekso 260 straipsnis – 15 metų. Žemės ūkio ministerijos darbuotojai šiek tiek klaidina ir visuomenę, ir jus, kad čia kanapės gali įeiti. Labai prašysiu ir aš jau kreipiausi į komiteto pirmininką raštu, kad mes būtume pakviesti, ir šita informacija būtų paskleista teisingai, ji būtų išnagrinėta Kaimo reikalų komitete. Čia šito klausimo mes neliečiame. Ačiū. 
PIRMININKAS. Ačiū. Atsakėte į klausimus. Motyvų nėra. Bendru sutarimu galime pritarti? Pritariame. Ačiū. Taigi šitam klausimui irgi pritarta. Pagrindinis komitetas – Sveikatos reikalų komitetas. Svarstymo diena – irgi rugsėjo 27 diena. Dėkojame poniai viceministrei. 
J. ZINKEVIČIŪTĖ. Dar yra vienas. 
PIRMININKAS. Ne, tai jau viskas. Viską jau pristatėte. 
J. ZINKEVIČIŪTĖ. Šalia.
PIRMININKAS. Viskas. Jūs jau du pristatėte. 
J. ZINKEVIČIŪTĖ. Labai ačiū. Ačiū.
PIRMININKAS. Kitas darbotvarkės klausimas. Ponas viceministras dabar jau neprieštaraus? Ponas J. Razma. Prašau.

18.20 val. 
Apsaugos nuo smurto artimoje aplinkoje įstatymo Nr. XI-1425 6 straipsnio pakeitimo įstatymo projektas Nr. XIIP-4250 (pateikimas)

Apsaugos nuo smurto artimoje aplinkoje įstatymo Nr. XI-1425 6 straipsnio pakeitimo įstatymo projektas, kuris pagal patvirtintą darbotvarkę buvo įrašytas 14 numeriu. Prašau, pone Razma.
J. RAZMA (TS-LKDF). Ačiū, pirmininke. Turbūt logiškiausia buvo mane čia įleisti, kai kolegė Jadvyga pristatė savo projektą… 
PIRMININKAS. Galbūt.
J. RAZMA (TS-LKDF). …nes mano projektas sprendžia iš esmės tą pačią problemą, tik mano projektas buvo anksčiau įregistruotas, negu darbo grupė baigė darbą. Jeigu jis būtų buvęs, galbūt aš tiesiog pasiūlymus būčiau formulavęs. 
Mano projektu siūloma spręsti probleminę situaciją, kai po smurto fiksavimo policija turi galimybę smurtautoją, kaip sakoma, dviem paroms uždaryti į areštinę, o po to jis išeina ir teoriškai tyrėjas gali kreiptis į teismą ir prašyti taikyti specialiąsias priemones. Bet ką rodo trejų metų atliktas auditas? Teismai, deja, kažkodėl neskiria tų specialiųjų priemonių. Dažniausiai neskiria todėl, kad prokurorai to nereikalauja. Kokios pasekmės? Apie 11 % pakartotinio smurto atvejų, o kur dar nefiksuojami smurto atvejai, kai smurtautojas tiesiog išsireikalauja smurto fakto neigimo ir panašiai. 
Todėl projektu siūloma spręsti tą situaciją, kad tyrėjas po tų dviejų parų jau be prokuroro reikalavimo turėtų galimybę teisme gauti tas reikiamas sankcijas ir kad tas tyrimas galėtų objektyviai vykti, smurtautojui nedarant poveikio nukentėjusiajai. 
Toliau, vėlgi, kai baigiamas ikiteisminis tyrimas, pareiga prokurorui kreiptis į teismą dėl sankcijų, jeigu jos reikalingos. Tokios yra mano vieno straipsnio pataisos. Žinoma, projektas galėtų būti sujungtas su J. Zinkevičiūtės pateiktu ir, manau, kompleksiškai viskas geriausiu būdu būtų išspręsta. (Balsai salėje) 
PIRMININKAS. Turbūt jūs turite omenyje Z. Žvikienės? 
J. RAZMA (TS-LKDF). Z. Žvikienės, aš atsiprašau.
PIRMININKAS. Malonu. 
J. RAZMA (TS-LKDF). Supainiojau su prieš tai buvusia pranešėja. 
PIRMININKAS. Viskas, taip? 
J. RAZMA (TS-LKDF). Taip.
PIRMININKAS. Ačiū pateikėjui. Ponas E. Jonyla. Jūsų klausimas.
E. JONYLA (LSDPF). Dėkoju, pirmininke. Gerbiamasis kolega, yra gana daug Teisės departamento pastabų dėl jūsų projekto. Skaitėte? Sutinkate su tuo, kas ten parašyta?
J. RAZMA (TS-LKDF). Iš dalies sutinku. Galima teisiškai tvarkingiau surašyti tą projektą. Jeigu pagrindinis komitetas imtųsi ir minėto ankstesnio projekto, ir šio, manau, tuos dalykus išspręstų. 
PIRMININKAS. Ačiū, atsakėte į klausimą ir pateikėte savo pasiūlymą. Bendru sutarimu galime pritarti? Pritariame bendru sutarimu ir siūlome kaip ir dėl ankstesnio analogiško projekto Žmogaus teisių komitetą skirti pagrindiniu komitetu. Svarstymo laikas – rugsėjo 21 diena. Taigi bus svarstomi kartu. Ponas J. Razma jau negirdi, bet tiek to. Bus svarstomi kartu.

18.24 val. 
Įstatymo „Dėl Europos Sąjungos bei jos valstybių narių ir Kazachstano Respublikos tvirtesnės partnerystės ir bendradarbiavimo susitarimo ratifikavimo“ projektas Nr. XIIP-4627 (pateikimas)

Ačiū. Paskutinis darbotvarkės klausimas. Kantriai laukia ponas N. Germanas, Užsienio reikalų ministerijos viceministras. Įstatymo „Dėl Europos Sąjungos bei jos valstybių narių ir Kazachstano Respublikos tvirtesnės partnerystės ir bendradarbiavimo susitarimo ratifikavimo“ projektas. Prašau, ponas Nerijau. 
N. GERMANAS. Labas vakaras, gerbiamieji Seimo nariai. Suprantu, kad diena buvo ypatinga ir įtempta, todėl pasistengsiu pristatyti labai trumpai. 
Užsienio reikalų ministerija teikia Lietuvos Respublikos įstatymo „Dėl Europos Sąjungos bei jos valstybių narių ir Kazachstano Respublikos tvirtesnės partnerystės ir bendradarbiavimo susitarimo ratifikavimo“ projektą. Įstatymo tikslas – ratifikuoti 2015 m. gruodžio 12 d. Astanoje priimtą Europos Sąjungos ir Kazachstano tvirtesnės partnerystės susitarimą. Šiuo metu galioja susitarimas, pasirašytas 1995 metais. Dabartinis naujas susitarimas yra, kaip sakiau, pasirašytas Astanoje ir dabar vyksta ratifikavimo procesas tiek Europos Sąjungos valstybėse, tiek Kazachstane. Kazachstanas savo vidines procedūras jau baigė, o Europos Sąjungos valstybės pradeda ratifikavimo procesą. 
Šiuo susitarimu siekiama gilinti ir plėsti Europos Sąjungos ir Kazachstano sutartinius santykius, įskaitant daugelį naujų sričių. Į susitarimą įtrauktos standartinės nuostatos dėl žmogaus teisių, Tarptautinio baudžiamojo teismo, kovos su terorizmu ir panašiai. Susitarimas leidžia stiprinti ekonominius santykius tarp susitariančių valstybių, susitarimas papildo narystės (aš noriu pažymėti, kad Kazachstano Respublika yra Pasaulinės prekybos organizacijos narė) įsipareigojimus ir tai leis stiprinti visus ekonominius santykius tarp Europos Sąjungos valstybių ir Kazachstano. Įsigaliojus šiam susitarimui, 1995 metų Europos Bendrijų bei valstybės narių ir Kazachstano Respublikos partnerystės susitarimas bus nutrauktas. Ačiū.
PIRMININKAS. Labai ačiū. Klausimų nėra norinčių jums užduoti. Yra. Ponas E. Šablinskas. Prašau. Ne. Ačiū. Dėkoju už pateikimą. Bendru sutarimu galime pritarti? Galime pritarti. Data – spalio 18 diena. Pagrindinis – Užsienio reikalų komitetas. Nėra kitų pasiūlymų. Dėkojame gerbiamajam viceministrui N. Germanui. 
N. GERMANAS. Ačiū.

18.26 val. 
Savaitės (nuo 2016-09-19) – 2016 m. rugsėjo 20 d. (antradienio) ir 21 d. (trečiadienio) posėdžių darbotvarkės pateikimas ir tvirtinimas
 
PIRMININKAS. Iš principo liko dar vienas klausimas. Jums leidus, pristatysiu kitos savaitės posėdžių darbotvarkę. Jūs, be abejo, turite elektroninę versiją. Yra daug priėmimų dėl lobistinės… dėl paramos, dėl Valstybinės kalbos inspekcijos. Daug svarstymų, dėl kurių komitetai pateikė ir parengė savo išvadas, tai Farmacijos, Civilinio proceso, Administracinių nusižengimų. Taip pat nustatyta tvarka pagal eiliškumą pateikimai. Jeigu nebūtų prieštaravimų ir pasiūlymų, galėtume preliminariai darbotvarkei pritarti. 
Techninė informacija. Klausimas 13b, projektas Nr. XIIP-4614, kurį mes svarstėme kaip lydimąjį. Nepaminėjau, kad, kaip ir dėl 13a klausimo, pagrindinis – Užsienio reikalų komitetas, papildomas – Teisės ir teisėtvarkos komitetas. Svarstymo data, aš jau minėjau, spalio 18 diena. 
Pranešimų nėra, pareiškimų irgi. (Balsai salėje) Išskyrus norą registruotis, daugiau norų nėra. 
Vyksta registracija. Ačiū. Užsiregistravo 25 Seimo nariai. 
Ačiū už bendradarbiavimą. Šio vakaro posėdį skelbiu baigtą. (Gongas) Geros, ramios savaitės! Iki pasimatymo, gerbiamieji Seimo nariai! (Balsai salėje) Savaitės, iki antradienio!
